ধুমকেতু – ঈশানজ্যোতি বৰা – ফটাঢোল\nমোৰ নাম ড৹ ধুমকেতু পাটগিৰি৷ মই ‘সোপাঢিলা চৰকাৰী মহাবিদ্যালয়’ৰ এজন ‘অ-সোপাঢিলা’ লেক্‌চাৰাৰ৷ কি সুধিলে? মোৰ আচল নামটো! এহ্ থাকক দিয়ক৷ ধুমকেতু নামটোহেচোন আজিকালি আপোন-আপোন লাগে৷ এনিৱে, মোৰ বিষয় হ’ল ৰাজনীতি বিজ্ঞান৷ পিছে ছাবজেক্টডাল একদম ব’ৰ আৰু কামোৰ! এইবোৰ মই পঢ়োৱা বস্তু মুঠেই নহয়৷ সেয়ে বছৰৰ প্ৰথমটো দিনাই মই ল’ৰা-ছোৱালীক কৈ দিওঁ- “বাছাহঁত৷ শুন৷ প্লে ষ্ট’ৰত দুটামান মজা মজা এপ্ আছে৷ সেইবোৰ ম’বাইলত ইনষ্টল কৰি ল’বি৷ ম’বাইল কিনিবলৈ যদি মাৰ-বাপেৰে টকা নিদিয়ে, মোৰপৰা ল’বি৷ নিতৌ সন্ধ্যা আঠ বজাত মোক টিভিত চাবি৷ মোৰ সোণসেৰীয়া কথাবোৰ কাণ পাতি শুনিবি৷ পাৰিলে ৰেকৰ্ডিং কৰি থ’বি৷ ফেচবুকত মোৰ প’ষ্টবোৰ ন’ট কৰি থ’বি৷ লাইক, কমেণ্ট আৰু শ্বেয়াৰ কৰিবি৷ হোৱাটছ্ আপত দহটা গ্ৰুপৰ এডমিন মই৷ গ্ৰুপবোৰৰ সদস্য-ভৰ্তিৰ কাম পুৰাদমে চলি আছে৷ তহঁতেও জইন কৰিবি৷ ইউ টিউবত থকা ‘পাৱাৰফুল পাটগিৰি’ নামৰ চেনেলটো সোনকালে ছাবছ্‌ক্ৰাইব‌্ কৰিবি৷ মুঠতে যি মন যায়, তাকে কৰিবি৷ লাইফটো পুৰা এনজয় কৰিবি৷ চাহ খাবি, ভাত খাবি, দামী ব্ৰেণ্ডৰ মা..আআআ..মা..মা..মা..মা….মাছ’ খাবি কিন্তু কোনোদিনেই মোক কলেজত ক্লাছ কৰিবলৈ নামাতিবি৷ ‘ছাৰ, ছিলেবাছ শেষ নহ’ল, ক’ৰ্ছ বাকী থাকিল৷’ এনেধৰণৰ ফাল্টু কথাবোৰ কৈ মোৰ ওচৰত পেনপেনাই নাথাকিবি৷ বেয়া পাম কিন্তু৷’\nবাৰু সেইবোৰ আৱেগিক লেকচাৰ থাকক এতিয়া ৷ বেলেগ মজাৰ কথা এটা কওঁ৷ মোৰ নাম ঢেৰ৷ ফৰ একজামপল- পি.এম.পি (পাল মৰা পাটগিৰি), কে.এন.পি. (কাম নাইকিয়া পাটগিৰি), পি.এ.এন.পি (পাৰ্টি অল নাইট পাটগিৰি), এ.এছ.বি.এছ. (অসমীয়া সাহিত্যৰ বিন্দাছ সেৱক) ইত্যাদি ইত্যাদি৷ পিছে ধুমকেতু নামটোহে মোৰ প্ৰথম আৰু শেষ পছন্দ৷ ওলালেও ওলাম৷ নোলালেও নাই৷ কলেজলৈ আহিলেও আহিম, নাহিলেও নাই৷ মোৰ মৰ্জি৷ মোৰ কথা৷ মই হ’বলা কাৰোবালৈ কেয়াৰ কৰি আছোঁ! ধুৰৰ! মোৰ নাম যিহেতু ধুমকেতু, গতিকে এটিটিউদ মোৰ ধুমকেতু লেখীয়া ৷ ‘মই, তুমি আৰু ৰাজনীতি বিজ্ঞান’ শীৰ্ষক মৌলিক বিষয়ত গৱেষণা কৰি ডক্টৰেট ডিগ্ৰী ডিঙিত ওলোমাই ৰখা এইজন বিস্ময়পুৰুষ শ্ৰী ধুমকেতু পাটগিৰিক আপোনালোকে কলেজত দেখা নাপায়৷ দেখা পালেও সেইয়া হ’ব এক মহাজাগতিক বিস্ময়৷\nকি সুধিলে! মোৰ ইণ্টাৰেষ্ট? অফ ক’ৰ্ছ অসমীয়া সাহিত্য৷ হেৰি, কি ক’লে! ‘অসমীয়া সাহিত্য সকলোৰে কমন ইণ্টাৰেষ্ট! হাউ ডেয়াৰ ইউ? কি জানেহে আপুনি সাহিত্যৰ বিষয়ে! আপুনি নাজানে যে অসমীয়া সাহিত্য মোৰ পঞ্চেন্দ্ৰিয়ত বাস কৰে৷ সাহিত্য মই পান কৰোঁ, সাহিত্যৰ মই গোন্ধ লওঁ৷ পুৱা চাহৰ লগত অসমীয়া কবিতা খাওঁ, ব্যংগৰ লগত ভাত হজম কৰোঁ আৰু দুপৰীয়া ভাত খোৱাৰ পাছত প্ৰবন্ধৰে কুলকুলি কৰোঁ৷ উশাহত লওঁ মই ‘অসমীয়া সাহিত্য’; নিশাহত এৰোঁ মই ‘পশ্চিমীয়া সাহিত্য’৷ ঘৰৰ চাৰিওফালে মই নিম গছ ৰুই থৈছোঁ যাতে দিনে-নিশাই মই ‘বিশুদ্ধ অসমীয়া সাহিত্য’ সেৱন কৰি থাকিব পাৰোঁ৷ শৰীৰৰ কোঁহে কোঁহে, শিৰা-ধমনী, ভৰিয়ে-নখে-চুলিয়ে সকলোতে কেৱল সাহিত্য৷ কলেজত সোমোৱাৰ পিছদিনাখনেই মই প্ৰিন্সিপালক কৈছিলোঁ- “বোলো মহাশয়৷ মই অসমীয়া সাহিত্যৰ দুৰ্দান্ত প্ৰেমিক৷ ডাই হাৰ্ড ফেন৷ গতিকে কলেজত কাম নাইকিয়া বস্তু কিছুমান পঢ়াই মই মোৰ প্ৰেমক অপমান কৰিব নোৱাৰোঁ৷ প্ৰেম কৰিবলৈ মোক আপুনি সময় দিবই লাগিব৷” তেওঁ অতি বিনয়ৰে সুধিলে- “পিছে দৰমহাটো ল’বানে নোলোৱা?” মই তপৰাই ক’লোঁ- “হাৰে দৰমহা নল’ম কিয়? দৰমহা নল’লে অসমীয়া সাহিত্যক পোহপাল দিম কেনেকৈ? জানেনে মই প্ৰবন্ধ লিখি থকা কলমটোৰ দাম কিমান? দুহাজাৰ টকা৷ ইফাল-সিফাল কৰিবলৈ অস্থিচৰ্মসাৰ গাড়ী এখনহে আছে৷ গতিকে মোক বিলাসী গাড়ী এখনৰ খুবেই প্ৰয়োজন৷ ঘমাৰ্ক্ত শৰীৰেৰে কবিতা পাঠ কৰিব নোৱাৰি৷ গতিকে এইবোৰ অভাৱ পূৰাবৰ বাবে দৰমহাটোতো ল’মেই মহাশয়৷ কিন্তু ক্লাছ-ফ্লাছ হ’লে নকৰোঁ৷” তেওঁ ক’লে- “অকে৷”\nহৈ গ’ল বুজিছে৷ হৈ গ’ল৷ সেইয়াই আৰম্ভণি৷ কলেজত টাইম পাছ নকৰি অসমীয়া সাহিত্যৰ লগত জীৱন ‘পাছ’ কৰিবলৈ মোক অধ্যক্ষ মহাশয়ে দিয়া লাইচেন্সখন সেইদিনাই চোলাত আঁৰি ল’লোঁ আৰু অহৰ্নিশে, দিনে-ৰাতিয়ে কেৱল সাহিত্য-চালনা কৰি গ’লোঁ৷ শুনি ভাল পাব যে- ‘অসমীয়া সাহিত্যৰ অতীত-বৰ্তমান আৰু ভৱিষ্যতৰ সুৰক্ষা প্ৰদানকাৰী সংস্থা’ৰ মই আজীৱন সদস্য৷ ‘অসম পৰমানন্দ সভা’ৰ মই এজন একনিষ্ঠ সেৱক, সাধক আৰু বলিষ্ঠ শুভাকাংক্ষী৷\nৰ’ব৷ অসমীয়া সাহিত্যতে মোৰ টেলেণ্টৰ গাড়ীখন থমকি ৰোৱা নাই৷ ফুল টেংকি তেল ভৰাই থৈছোঁতো৷ গতিকে গাড়ীখন আগুৱাই গৈয়েই আছে৷ পোন্ধৰটামান সাংস্কৃতিক অনুষ্ঠানৰ মই সক্ৰিয় সদস্য আৰু ত্ৰিশটা সামাজিক অনুষ্ঠানৰ মই নিষ্ক্ৰিয় সদস্য৷ এইবোৰৰ উপৰিও মই থাকোঁ ‘ভোগালী বিহু ধামাকা’ৰ উপহাৰ কুপনৰ খেলৰ সন্মানীয় সভাপতিৰ আসনত৷ বিহু আদৰণি, ব’হাগী বিদায়ৰ সাংস্কৃতিক অনুষ্ঠানৰ গামোচা-চাপ্লায়াৰৰ ৰূপত৷ দুৰ্গোৎসৱৰ ৰছিদ বহীত সম্পাদকৰ চহীটো মই নিয়মীয়াকৈ মাৰি থাকোঁ৷ কালী পূজা, লক্ষ্মী পূজা, গণেশ পূজা, বিশ্বকৰ্মা পূজা- এই সকলোতে উপদেষ্টাৰ ৰূপ ধাৰণ কৰি মই মোৰ কৰ্তব্য পালন কৰি আছোঁ৷ নিউজ চেনেলে হ’লছেল ৰেটত আয়োজন কৰি থকা ‘অসমৰ শিক্ষা-ব্যৱস্থা কোন দিশে’ আদি জ্যাগান্তিক আলোচনাৰ মুখ্য বক্তা হ’লোঁ মই৷ শ্বপিং মল, ফুড মাৰ্ট, বৰ বজাৰ, সৰু বজাৰ, ফেন্সিবাজাৰ, পাণবাজাৰ, হোটেল, ধাবা, ৰেষ্টুৰেণ্ট,ছিনেমাহল, ফে’চবুক, হোৱাটছ্আপ, টুইটাৰ, গোঁসাইঘৰ, পাকঘৰ, স্নানাগাৰ, প্ৰস্ৰাৱাগাৰ, শৌচালয় এই সকলোতে মই আছোঁ৷ কিন্তু নাছোঁ অ’হ ছৰি নাথাকোঁ কেৱল কলেজত৷ কি বৈদ্য ইণ্টাৰেষ্টিং কথা নহয়নে!\nমোৰ পত্নী? অ’ তেখেত ছ’ছিয়েল এক্টিভিষ্ট আৰু বিশিষ্ট নাৰীবাদী লেখিকা৷ তেওঁৱো কলেজৰ লেকচাৰাৰ৷ পিছে মোৰ পদাংক অনুসৰণ কৰি তেওঁৱো ছ’ছাইটিৰ হকে কাম কৰিবলৈ ওলাই আহিছে৷ প্ৰিয় কাম-ছেলফি উঠা৷ ফে’চবুকত কালি আপলোড কৰা ‘বৃক্ষৰোপণ’ নামৰ এলবামটো চাবচোন৷ ফটোবোৰ ইমান যে ‘কিউট’ হৈছে নহয়! বেকগ্ৰাউণ্ড ব্লাৰ হৈ মানুহজনী একেবাৰে জিলিকি পৰিছে৷ এটা আনুষংগিক তথ্য- তেওঁক বহুতেই “শ্ৰীমতী ধুমকেতু” বুলি মাতে৷\nআমাৰ ছোৱালী দুজনী৷ ডাঙৰজনীক এন.আৰ.আই. এটাই দুবছৰমানৰ আগতে পলুৱাই নিলে৷ ব্ৰহ্ম পাৰ্টি সেইদিনা আমাৰ ঘৰত বুজিছে! সৰুজনীক লোকেল বিহু সমিতিৰ লাইফটাইম প্ৰেছিডেণ্ট এটাৰ হাততে গতালোঁ৷ এতিয়া সুখেই সুখ! একেবাৰে স্বৰ্গসুখ৷\nকি সুধিলে? দিনটো কিদৰে অতিবাহিত কৰোঁ? আঠ বজাত শোৱাপাটীৰপৰা উঠোঁ৷ দাঁত ঘঁহি ঘঁহি ছ’ছিয়েল নেটৱৰ্কিং ছাইটবোৰত ডজনে ডজনে ‘গুডমৰ্ণিং’ ফটো ছাপ্লাই কৰোঁ৷ লগতে কেইহালিমান ‘মহৎ লোকৰ বাণী’৷ তাৰপিছত মুখ-হাত ধুই প্ৰাণায়াম, অনুলোম-বিলোম, শৱাসন আদি কৰোঁ ৷ ন বজাত ব্ৰেকফাষ্ট ৷ পাঁচটা হাঁহৰ কণী আৰু এগিলাচ বিশুদ্ধ গৰুৰ গাখীৰ সদায়েই মোৰ সংগী৷ ডি.এছ.এল.আৰ.টোৰে ফটো এখন তুলি ফে’চবুকত ভোজনৰ লাইভ ফুটেজ দাখিল কৰিবলৈ অৱশ্যেই নাপাহৰোঁ৷ দহ বজাৰপৰা বাৰ বজালৈ দুনীয়াৰ আটাইবোৰ কাকত চকুৰ আগত মেলি লওঁ আৰু সেইসমূহৰ কথন-পঠন-বৰ্ণন-চিন্তন আদি কৰোঁ৷ বাৰ বজাত একাঁহী ভাত৷ এক বজাত খবৰ লওঁ-আবেলিলৈ ক’ত ক’ত সাহিত্যানুষ্ঠান, নৃত্যানুষ্ঠান, সাংস্কৃতিক অনুষ্ঠান আছে৷ থাকিলে ভাল কথা৷ নাথাকিলেও আপত্তি নাই৷ ঘৰতে কবিতা-নাটক-গদ্য-পদ্যৰ লগত আবেলিবোৰ পাৰ হৈ যায়৷ হোৱাটছ্ আপৰ গ্ৰুপত ছাত্ৰ-ছাত্ৰীক তৰ্ক কৰিবলৈ, কবিতা লিখিবলৈ, চুটি গল্প লিখিবলৈ শিকাওঁ৷ সন্ধ্যালৈ ক্লাৱলৈ ওলাই যাওঁ৷ ফূৰ্তি-তামাছা কৰোঁ৷ ‘কিবা-কিবি’ অলপ খাওঁ৷ নিশা এঘাৰ বজাত ঘৰ সোমাওঁ৷ গৰম পানী এগিলাচৰ সৈতে ভিটামিনৰ বড়ি এটা খাই বিচনাত ঢলি পৰোঁ৷ কিন্তু শোৱাৰ আগতে ফে’চবুকত পজিটিভ থ’ট এটাৰ সৈতে গুডনাইট মেছেজ এৰিবলৈ নাপাহৰোঁ৷\nবাৰু মহাশয়, ঢেৰ কথা পাতিলোঁ৷ আজিলৈ হ’ব দিয়ক৷ সন্ধ্যা নিউজ চেনেল এটাই মাতিছে৷ তাৰেই প্ৰিপাৰেছন কৰোঁ৷ অলপ তথ্য-পাতি গোটাওঁগৈ৷ ‘চৰকাৰী মহাবিদ্যালয়ৰ শিক্ষাৰ মান কমিছে কিয়?’-এই জবৰদস্ত প্ৰশ্নটোৰ আজি মই উত্তৰ দিব লাগে৷ আই এম ছ’ এক্সাইটেড ইউ ন’! অফটাৰ অল, মইও চৰকাৰী মহাবিদ্যালয়ৰে শিক্ষক দিয়কচোন৷\nঅসমীয়া ব্যংগ আলোচনী : পৰম্পৰা আৰু স্বৰূপ– ড. নৱ কুমাৰ চমুৱা »\nউসস স, . লেথাৰি নিছিগা গোলাবৰ্ষণ। বৰ ভাল লাগিল\nবৰ ধুনীয়া তথা উন্নতমানৰ ব্যঙ্গ।\nইয়াকে বোলে ব্যংগ ৰচনা। বঢ়িয়া লাগিল\nঅত্যন্ত সুখপাঠ্য। বুজাব নোৱাৰাকৈ ভাল লগা লিখনি।\nতামাম দিলা ঈশান৷বঢ়িয়া৷\nএনেধৰণৰ লিখনীৰ বাবেই ঈশানৰ ফেন।\nখুব উন্নত মানদণ্ডৰ ব্যংগ, খুব ভাল লাগিল ঈশান\nতোমাৰ লেখা সদায়ে ভাললগা।\nঅতি উত্তম।পঢ়ি পৰম আনন্দ লভিলোঁ। সদাইৰ দৰেই এটি উচ্চমানৰ ব্যংগ লেখা।\nধাই ধাই এৰিছে গুলী..\nনন ষ্টপ ঢিচকীয়াও!!!!\nভাল লাগিল পঢ়ি। কিছু সাংঘাটিক\nবাপ্পা ৰে, কি সুন্দৰ ব্যংগ। বৰ ভাল লাগিল।M\nমনত বৰ দুখ এটা থাকি গ’ল হে! অনে এটা চাকৰি যোগাৰ কৰিব নোৱাৰি জীৱনটো পানীকৃত্ত কৰি পেলালো৷ আমাৰো তো মন যায় এনে সুখ গাত ঘহিবলৈ৷\nহেটচ অফ, ঈশান!


সংশয় ব্যৱস্থাপনা - অসমীয়া ৱিকিপিডিয়া\nসংশয় ব্যৱস্থাপনা (ইংৰাজী: Risk Management) হৈছে সংশয়ৰ চিনাক্ত কৰণ, মূল্যাংকৰণ, নিয়ন্ত্ৰণ আৰু নিবাৰণ তথা স্থানান্তৰ কৰণ।\n1 সংশয়ৰ অৰ্থ\n2 সংশয়ৰ শ্ৰেণী বিভাজন\n3 সংশয় ব্যৱস্থাপনাৰ সংজ্ঞা\nসংশয়ৰ অৰ্থ[সম্পাদনা কৰক]\nসংশয় (ইংৰাজী: Risk) শব্দটোৱে বহুত ধৰণৰ অৰ্থ প্ৰকাশ কৰে। সাধাৰণ ভাষাত ইয়াৰ অৰ্থ হ’ল সন্দেহ, দ্বিধা, অনিশ্চয়তা। Risk শব্দটো ইংৰাজী ভাষাত বিভিন্ন অভিধানে এনেদৰে ব্যাখ্যা কৰিছে –\nConcise Oxford Dictionary : Hazard, chance of bad consequences, loss etc.; exposure to mischance\nChamber’s English Dictionary: Hazard, danger, chance of loss or injury; the degree of probability of loss;aperson, thing or factor likely to cause loss or danger\nইয়াৰ অৰ্থ সংশয় হৈছে এনেকুৱা এটা বস্তু বা ঘটনা যি আমাক ক্ষতি কৰিব পাৰে, বহল অৰ্থত ই হৈছে সম্পূৰ্ণ ৰূপে অনিশ্চিত এটা ঘটনাৰ প্ৰতি কোনো বস্তু বা ব্যক্তিৰ অনাৱৰণ। ISO 3100 – The International Organisation for Standardization-এ প্ৰকাশ কৰা সজ্ঞা: সংশয় হ’ল কোনো উদ্দেশ্যৰ ওপৰত অনিশ্চয়তাৰ ফলত পৰা ধনাত্মক বা ঋনাত্মক প্ৰভাৱ।  বৃহত পৰিসৰত ই ভৱিষ্যতৰ অনিশ্চয়তা বা এনে যি কোনো ঘটনা যি আশা কৰা বা পৰিকল্পনা কৰা মতে ফলাফল হোৱাত বাধা প্ৰদান কৰে। সধাৰণ ভাৱে আমি ক’ব পাৰো যে ই হ’ল ব্যৱসায়ৰ অনিশ্চয়তা যি ব্যৱসায়ৰ লক্ষ্যত উপনীত হ’বলৈ নিদিয়ে। লক্ষ্যবস্তুৰ ওপৰত অনিশ্চয়তাৰ মাত্ৰা নিৰ্ভৰ কৰে সংশয়ৰ মাত্ৰাৰ ওপৰত।\nসংশয়ৰ শ্ৰেণী বিভাজন[সম্পাদনা কৰক]\nব্যক্তিগত, সম্পত্তি আৰু দায়িত্বৰ সংশয়\nব্যক্তিগত সংশয়: কোনো ব্যক্তিৰ হ’ব পৰা সম্ভাৱনীয় নিজা ক্ষতি\nসম্পত্তিৰ সংশয়: সম্পত্তিৰ হ’ব পৰা সম্ভাৱনীয় ক্ষতি\nদায়িত্বৰ সংশয়: কোনো ব্যক্তি বা সংস্থাই ল’ব লগীয়া হ’ব পৰা সম্ভাব্য দায়িত্ব।\nভৌতিক, সামাজিক আৰু বজাৰ সংশয়:\nভৌতিক সংশয়: ধুমুহা, বা-মাৰলি, বানপানী, ঘূৰ্ণী-বতাহ আদি ধৰণৰ প্ৰাকৃতিক ঘটনা\nসামাজিক সংশয়: হিংসা, ধৰ্ণা, অসামৰিক আন্দোলন, চুৰ্-চাপাচি আদি।\nবজাৰ সংশয়: মূল্য হ্ৰাস্ বা ক্ৰয় আৰু বিক্ৰীৰ সীমাবদ্ধতা আৰোপ কৰণ।\nপ্ৰকৃত আৰু কাল্পনিক সংশয়:\nপ্ৰকৃত সংশয় : এই ক্ষেত্ৰত মাত্ৰ ক্ষতিৰ হে সম্ভাৱনা থাকে, কোনো ধৰণৰ লাভৰ আশা নাথাকে।\nকাল্পনিক সংশয় : এই ক্ষেত্ৰত ক্ষতিৰ লগতে লাভৰো সম্ভাৱনা থাকে।\nস্থবিৰ আৰু গতিশীল সংশয় :\nস্থবিৰ সংশয়: এই ধৰণৰ সংশয়ত প্ৰাকৃতিক ঘটনা বা মানৱীয় ভুলৰ ফলত হোৱা ঘটনাৰ সম্বন্ধ থাকে।\nগতিশীল সংশয়: এই ধৰণৰ সংশয়ত মানুহৰ প্ৰত্যাশাৰ সলনি আৰু প্ৰযুক্তিবিদ্যাৰ সলনিৰ ফলত হোৱা ঘটনাৰ সম্বন্ধ থাকে।\nবুনিয়াদী আৰু গাইগুটীয়া সংশয়:\nবুনিয়াদী সংশয়: এই ধৰণৰ সংশয়ৰ প্ৰভাৱ সামূহিক হয় যাৰ উৎপত্তি অব্যক্তিগত কাৰণত হয়। বুনিয়াদী সংশয় সমূহ ৰাজনৈতিক বা অৰ্থনৈতিক সাল-সলনিৰ ফলত সংঘটিত হয়।\nগাইগুটীয়া সংশয়: এই ধৰণৰ সংশয় একক ব্যক্তি বা বস্তুৰ ক্ষেত্ৰত প্ৰযোজ্য হয়।\nসংশয় ব্যৱস্থাপনাৰ সংজ্ঞা[সম্পাদনা কৰক]\nএটা প্ৰতিষ্ঠানৰ সম্পত্তি, আয়, দায়িত্ব আৰু মানুহবোৰক সৰ্বোচ্চ দক্ষতাৰে আৰু সৰ্বনিম্ন খৰচেৰে কৰা ৰক্ষণা-বেক্ষণ।\nসংস্থাৰ আকাংক্ষা মতে ভাবুকি বোৰৰ চিনাক্ত কৰণ আৰু মূল্যাঙ্কন কৰণ আৰু সেই ভাবুকি বোৰৰ হ্ৰাস কৰণৰ যোগেদি আকাংক্ষাবোৰ পূৰ্ণ হোৱাৰ পদ্ধতিৰ বিকাশ সাধন কৰণ।\nকোনো সংস্থাৰ আয়ৰ প্ৰতি ভাবুকি হ’ব পৰা সংশয়ৰ চিনাক্ত কৰণ, মূল্যাঙ্কন কৰণ আৰু আৰ্থিক ভাবে নিয়ন্ত্ৰণ কৰণ।\nসংশয় ব্যৱস্থাপনা হৈছে সংশয়বোৰৰ চিনাক্ত কৰণ, নিৰ্ধাৰণ কৰণ আৰু প্ৰাথমিকতাৰ চিনাক্ত কৰণ আৰু ইয়াৰ পাছত সম্পদ সমূহ সমন্বিত আৰু মিতব্যয়ী ব্যৱহাৰে অনিশ্চয়তা বা দুৰ্ভাগ্যজনক ঘটনাৰ প্ৰভাৱ হ্ৰাস কৰণ, তত্ত্বৱধান কৰণ আৰু নিয়ন্ত্ৰণ কৰণ আৰু / অথবা সুযোগ সমূহৰ সৰ্বোচ্চ ব্যৱহাৰ কৰণ।\nসংশয় ব্যৱস্থাপনা হৈছে সংশয় মূল্যাঙ্কন কৰা বা নিৰ্ধাৰণ কৰা আৰু পৰিচালন কৰিব পৰাকৈ কৌশল বিকাশ কৰা এটা প্ৰণালী। কৌশল সমূহ হ’ল: সংশয় পৰিহাৰ কৰা, সংশয়ৰ ঋণাত্মক প্ৰভাৱ হ্ৰাস কৰা, সংশয় আন এক পক্ষলৈ হস্তান্তৰ কৰা আৰু আংশিক বা সম্পূৰ্ণ পৰিণাম মূৰ পাতি লোৱা।\nপৰস্পৰাগত সংশয় ব্যৱস্থাপনাই ভৌতিক আৰু আইনী কাৰকৰ পৰা উদ্ভৱ সংশয়ৰ (যেনে – প্ৰাকৃতিক দুৰ্যোগ বা জ্বুই, দুৰ্ঘটনা, মৃত্যু আৰু আইনী মোকৰ্দমা) ওপৰত মনোনিৱেশ কৰে।\nআন হাতে বিত্তীয় সংশয় ব্যৱস্থাপনাই বাণিজ্যীকৃত বিত্তীয় সঁজুলিৰ দ্বাৰা পৰিচালন কৰিব পৰা সংশয়ৰ ওপৰত মনোনিৱেশ কৰে।\nলাভ-বিহীন সংস্থাৰ ক্ষেত্ৰত সংশয় ব্যৱস্থাপনা হৈছে আৱশ্যকীয় সামগ্ৰী আৰু সেৱাৰ নিৰবিচ্চিন্ন যোগাৰৰ ক্ষেত্ৰত ভাবুকিৰ সৃষ্টি হোৱা সংশয় সমূহৰ চিনাক্ত কৰণ, মূল্যাঙ্কন কৰণ আৰু আৰ্থিক ভাবে নিয়ন্ত্ৰণ কৰণ।\nInsurance Institute of India ৰ দ্বাৰা প্ৰকাশিত পাঠ্যপুথি Risk Management\n↑ Hubbard, Douglas (2009). The Failure of Risk Management: Why It's Broken and How to Fix It. John Wiley & Sons. পৃষ্ঠা. 46.\n"https://as.wikipedia.org/w/index.php?title=সংশয়_ব্যৱস্থাপনা&oldid=280021"ৰ পৰা অনা হৈছে\nএই পৃষ্ঠাখন ০১ জুন, ২০২১ তাৰিখে ২০:০৫ বজাত অন্তিম সংশোধন কৰা হৈছিল।


লটিঘটি – ৰাজীৱ শৰ্মা – ফটাঢোল\nআজি পুৱাৰেপৰা মোৰ মনটো বেয়া। মানে দুখ লাগি আছে মাৰ কথা শুনি। অথনিয়েই আমাৰ পুৰণা ঘৰত মাৰ তত্বাৱধানৰ বাবে ৰখা ছোৱালী তৰাই ফোন কৰিছিল – “বৰমাৰ কিবা এটা হৈছে। একো নকয়ো, নাখায়ো। খালী উচুপি আছে”।\nতেতিয়াৰেপৰা মোৰো মনটো মৰা। চাকৰিৰ খাতিৰত ঘৰৰপৰা বহুদূৰত আছোঁহি। লাগ বুলিলেই হঠাতে কোনোপধ্যেই ঘৰলৈ দৌৰ মাৰিব নোৱাৰো। তাতে অফিচৰ বচ বুলিও কথা এটা আছে। ময়েই যদি অফিচৰ নীতি-নিয়ম নামানি হোৱাই নোহোৱাই ছুটি লৈ ঘৰলৈ গৈ থাকো অফিচৰ বাকী কৰ্মচাৰীসকলৰো কামৰ প্ৰতি ধাউতি নোহোৱা হয়। আজি ইটো, কালি সিটো বিভিন্ন অজুহাত দেখুওৱাৰো সুযোগ ল’বলৈ বিচাৰে তেওঁলোকে।\nআজিকালি ঘৰবোৰত এটা বা দুটা ল’ৰা-ছোৱালীৰ সংখ্যাটোও এই ক্ষেত্ৰত জগৰীয়া হৈ পৰিছে। বুঢ়া কালত মাক-দেউতাকক চাবলৈ কাষত কোনো নাথাকে, থাকিব নোৱাৰে। হয়তো একমাত্ৰ জীয়েকক বিয়া দি উলিয়াই দিয়ে বা দুজন পুতেক থাকিলে দুয়ো চাকৰিৰ তাগিদাত বনবাস খাটে। মোৰ দৰে একণীয়া হ’লেতো কথাই নাই। তথাপিও জোৰা-টাপলি মাৰি সময় উলিয়াই আছিলো। সপ্তাহে-পষেকে মাৰ ওচৰলৈ পাকটো মাৰোৱেই। তাতে বৰ্তমান মাৰ সাৰথি হিচাপে বৰ কামৰ ছোৱালী তৰা আছে। নিজৰ জীৰ দৰে মাৰ লগত আছে তাই। কিন্তু আজি অলপদিনৰপৰা মোৰ কাম বাঢ়িছে। সন্মুখত লোকসভাৰ নিৰ্বাচন। চৰকাৰী দায়িত্ব কমক চাৰি দিনে দিনে বাঢ়িছেহে। কাজেই সপ্তাহৰ মূৰত ঘৰলৈ যোৱা মানুহটো এইবাৰ মাহজুৰি যাব পৰা নাই।\nহওঁতে ঘৰত লেণ্ডলাইন ফোন এটা আছে। মায়ে কিবা ক’বলগীয়া থাকিলে ফোন কৰে। কিন্তু হ’লে কি হ’ব! সেইটো মাহেকৰ বিশদিনমান মৰিয়েই থাকে। সেয়ে আগতেই মাক কৈছিলো – এইটো বাদ দিওঁ, মোবাইল এটা লৈ দিওঁ তোক। মায়ে মোবাইলৰ নামেই নুশুনে। সৰু, তাতে ব্যৱহাৰৰ কিটিপো ঢেৰ, নোৱাৰিব বোলে। ঘৰত মাৰ কণাৰ লাখুটি ছোৱালীজনীৰ হাতত এটা মোবাইল আছে। দৰকাৰত আজিকালি তাইলৈ ফোন কৰিও খবৰ-বাতৰি লওঁ।\nকিন্তু সকলো খেলিমেলি হৈছে নিৰ্বাচনক লৈ। এইবোৰত লাগি লাগি এনেই মই ঘৰলৈ যাব পৰা নাই। এই সময়তহে আকৌ মাৰ জ্বৰ, কাঁহ হৈছে। কাজেই অনিচ্ছাস্বত্তেও মাক সিবাৰ ঘৰলৈ যাওঁতে মোবাইল এটা দি আহিছোঁ। মাক মোবাইল ব্যৱহাৰৰ প্ৰশিক্ষণৰ দায়িত্ব তৰাক দি। তৰায়ো নিজৰ দায়িত্ব সুকলমেই পালন কৰিছে। এসপ্তাহতে মাক দৰকাৰী সকলো শিকোৱাৰ উপৰিও ফেচবুক, হোৱাটচ্ এপৰো দৰ্শন কৰাইছে।\nতাৰপাছতে অথন্তৰ। অথনি ফোন কৰি মাৰ খবৰ দিওঁতে মই তৰাক সুধিছিলো, কালি মায়ে কি কি কৰিছিল, কি খাইছিল ইত্যাদি ইত্যাদি। মোক অভয় দি তাই এইবোৰ একো অসুবিধা হোৱা নাই বুলি কৈছে। অসুবিধা মাত্ৰ মোবাইলটোক লৈ। “আপুনি ঘৰলৈ আহক মই সকলো ক’ম” – তাই কৈছিল। মই ভাবিলো মায়ে মোবাইলটো হাতৰপৰা পেলাই ভাঙিলে নিশ্চয়। এতিয়া মই কিবা কওঁ বুলি এনে কৰিছে। মই চিঞৰিলো – “তই মাক ফোনটো দেচোন, কথা পাতো।” তাই এইবাৰো মোক হতচকিত কৰি ক’লে – “মায়ে কালি গধূলিৰেপৰা মোবাইলটো হাতত লোৱাতো দূৰৰে কথা, তাৰ ফালে কেৰাহিকৈও চোৱা নাই। গাৰুটোৰে ঢাক মাৰি থৈ দিছে।” মই বোলো, “কালি মাক মোবাইলটোত তই কিবা ভয়লগা ফটো-চটো দেখুৱাইছিলি নিশ্চয়।” তাই চিঞৰি উঠিল – নাই দেখুউৱা এনে একো। মাথোন মাৰ নামত খুলি দিয়া ফেচবুক একাউণ্টটোত বোলে মোৰ ফটোখন দেখুৱাই ফ্ৰেণ্ড ৰিকুৱেষ্ট এটাহে পঠিয়াইছিল।\nআচৰিত কাৰবাৰ। কিয় এনে কৰিছে মায়ে! মোৰ ফটোখনতেই বা এনে কি দেখিলে যে একেবাৰে ভাত-পানী এৰি কান্দিব লগা হ’ল। এনেকুৱাতে য’ৰে চাকৰি ত’তে এৰি ঘৰলৈ গুচি যাবলৈ মন যায়। খালী বাস্তৱতহে কৰা নহয়গৈ, মানে কৰিব নোৱাৰোগৈ। ভবিষ্যতৰ কথাই সদায় এই যাত্ৰাত বিধি-পথালি দিয়ে।\nআবেলি আকৌ এবাৰ ফোন কৰিলো মালৈ। নাই, বহুবাৰ ৰিং হোৱাৰ পাছতো মায়ে ফোন নুঠালে। চিন্তাত মোৰ কপালৰ গাঁঠি থুপ খালে। কি কৰো, ক’লৈ যাওঁ এইবোৰ ভাবি থাকোতেই ঘৰৰপৰা ফোন আহিল। মোবাইলটো থাপ মাৰি হেল্লৌ বুলি জোৰকৈয়ে চিঞৰি উঠিলো। নাই মা নহয়, তৰাহে। মাতটো থোকাথুকি কৰি তাই ক’লে – “আপুনি এবাৰ ঘৰলৈ আহক ছাৰ, মায়ে এতিয়াও একো খোৱা নাই। উচুপিয়েই আছে।”\nযি হয় হ’ব বুলি অফিচৰ কাম সামৰি ঘৰলৈ গাড়ী দৌৰালো। মই গৈ পোৱালৈহে যেন মায়েও বাট চাই আছিল। মোক দেখিয়েই গবা মাৰি ধৰি বিননি জুৰিলে। এইবাৰ মই সঁচাই ভয় খাই গ’লো। কি হ’ল! কোনোবাই মোৰ বিষয়ে মাক বেয়াকৈ কৈছে নিশ্চয়।\nঅলপ সময়ৰ পাছত মা সুস্থিৰ হ’ল। তথাপিও মোৰ চকুত চকু থৈ কাতৰ স্বৰেৰে সুধিলে, “তই তাত কি চাকৰি কৰ? ইমান পঢ়ুৱাই-শুনাই এয়াহে হ’লগৈ তোৰ? মই বেয়া পাম বুলি নে দুখ কৰিম বুলি তই মোৰ আগত নিজকে অফিচাৰ বুলি কৱ! ইমান পঢ়ি-শুনি তই চকীদাৰহে হ’লিগৈ! কালি তৰাই ফেচবুক নে কি সেইটোত তোৰ ফটোখন দেখুওৱাতহে মই আচল কথাটো গম পালো। তোৰ নামৰ আগত সেইটো মানে চকীদাৰটো ট ট কৈ জিলিকি আছে। এতিয়া তয়েই কচোন, এইটো জনাৰ পাছত মই নাকান্দি কি কৰিম?”\nইপিনে মোৰ অৱস্থা ফাট মেলা বসুমতী পাতালে লুকাওঁ।\n« ফুলমাক্স হেলমেট – মৃদুলা গগৈ\nভালপোৱাৰ এখন নিলিখা পৃষ্ঠা – অঞ্জলি গগৈ বৰগোহাঞি »\nমজ্জা দেই !\nমজা লাগিল এইটো😂\nনিহাৰ ৰঞ্জন ভূঞা\nধুনীয়া হৈছে।।। ভাল লাগিল কাহিনীটো!!!👍👍👍


অক্ষমতা সম্পন্ন ছাত্ৰ-ছাত্ৰীৰ বাবে “প্ৰি-মেট্ৰিক্ স্ক'লাৰচিপ্” — Vikaspedia\nঅক্ষমতা সম্পন্ন ছাত্ৰ-ছাত্ৰীৰ বাবে “প্ৰি-মেট্ৰিক্ স্ক'লাৰচিপ্”\nপ্ৰি-মেট্ৰিক স্ক’লাৰচিপৰ বাবেঃ\nস্ক’লাৰচিপৰ হাৰ আৰু অনুদানঃ\nআঁচনিখনৰ উদ্দেশ্য সমূহ হ’লঃ\n১) অক্ষমতা সম্পন্ন ছাত্ৰ-ছাত্ৰী সকলৰ মাজত স্কুল ড্ৰপ আউট ৰ ঘটনা হ্ৰাস কৰা বিশেষকৈ প্ৰাথমিকৰ পৰা মাধ্যমিক পৰ্য্যায়লৈ যাওঁতে স্কুল এৰা ছাত্ৰ-ছাত্ৰী সকলক নৱম আৰু দশম শ্ৰেণীৰ পৰা আৰু আগলৈ পঢ়িবলৈ সহায়তা কৰা|\n২) পূৰ্ব মেট্ৰিক পৰ্য্যায় অৰ্থাৎ নৱম আৰু দশম শ্ৰেণীত অক্ষমতা সম্পন্ন ছাত্ৰ-ছাত্ৰীৰ অংশগ্ৰহণ উন্নত কৰা|\n৩) অক্ষমতাসম্পন্ন ছাত্ৰ-ছাত্ৰী সকলে যাতে উচ্চ শিক্ষা গ্ৰহণ কৰি নিজকে জীৱিকা লাভৰ বাবে প্ৰস্তুত কৰিব পাৰে আৰু সমাজত তেওঁলোকে সম্মুখীন হোৱা সকলো বাধা আঁতৰাই মৰ্য্যাদা সহকাৰে জীৱন-যাপন কৰিব পাৰে তাৰ বাবে সহায়তা কৰা| কিয়নো তেওঁলোকে শাৰীৰিক, মানসিক, আৰ্থিক আদি বিভিন্ন বাধাৰ বাবে নিজৰ দক্ষতা বিকাশৰ পৰা বঞ্চিত হয় আৰু জীৱনত প্ৰতিষ্ঠা লাভৰ সুযোগ হেৰুৱায়|\n৪) UGC ৰ দ্বাৰা অনুমোদিত সকলো স্নাতক আৰু স্নাতকোত্তৰ পাঠ্যক্ৰম পোষ্ট-মেট্ৰিক স্ক’লাৰচিপ্‌ৰ জৰিয়তে সাঙুৰি লোৱা হৈছে|\nঅক্ষমতাসম্পন্ন ছাত্ৰ-ছাত্ৰী সকলক এই বৃত্তি প্ৰদান কৰা হয় নৱম, দশম, একাদশ আৰু দ্বাদশ শ্ৰেণী, পোষ্ট মেট্ৰিকুলেশ্যন ডিপ্লমা/ চাৰ্টিফিকেট আৰু ভাৰতৰ ভিতৰত স্নাতক ডিগ্ৰী অথবা ডিপ্লমা আৰু UGC ৰ দ্বাৰা অনুমোদিত যিকোনো বিশ্ববিদ্যালয়ত অধ্যয়নৰ সুযোগ দিয়া| এই অক্ষমতাসম্পন্ন ছাত্ৰ-ছাত্ৰী সকলে আঁচনিখনৰ সুবিধা পাবলৈ হ’লে তেওঁলোক-\nPersons with Disabilities (Equal Opportunity, Protection of Rights and Full Participation) Act, 1995 আৰু National Trust for Welfare of Persons with Autism, Cerebral Palsy, Mental Retardation and Multiple Disabilities Act, 1999 আৰু/অথবা বলবৎ হৈ থকা যিকোনো আইনী ব্যৱস্থাৰ দ্বাৰা চিনাক্ত হ’ব লাগিব|\nএই বৃত্তি কেৱল ভাৰতীয় নাগৰিকৰ বাবেহে| ভাৰত চৰকাৰৰ সামাজিক ন্যায় আৰু সৱলীকৰণ মন্ত্ৰনালয় আৰু Empowerment of Persons with Disability বিভাগৰ দ্বাৰা এই বৃত্তি প্ৰদান কৰা হয়|\n. এই বৃত্তি কেৱল ভাৰতীয় নাগৰিকৰ বাবেহে|\n. ৪০% তকৈ অক্ষমতা সম্পন্ন ছাত্ৰ-ছাত্ৰী (ৰাজ্য আৰু কেন্দ্ৰীয় শাসিত প্ৰদেশৰ নিৰ্বাচিত স্বাস্থ্য সংস্থাৰ দ্বাৰা স্বীকৃতি প্ৰাপ্ত) সকলে এই আঁচনিৰ সুবিধা লাভ নকৰে|\n. একে পিতৃ মাতৃৰ দুটাতকৈ অধিক অক্ষমতা সম্পন্ন সন্তানে এই আঁচনিৰ সুবিধা লাভ নকৰে| অৱশ্যে যদিহে দ্বিতীয়, সন্তানটি জমজ হয় তেন্তে উভয় সন্তানেই এই সুবিধা লাভ কৰিব|\n. যিকোনো শ্ৰেণীত পঢ়িবলৈ এবছৰৰ বাবেহে বৃত্তি দিয়া হয়| যদি কোনো ছাত্ৰ-ছাত্ৰীয়ে একেটা শ্ৰেণীতে দুবাৰ পঢ়িবলগীয়া হয় তেন্তে দ্বিতীয়বাৰ তেওঁ সেই বৃত্তি লাভ নকৰে|\n. এই আঁচনিৰ অধীনত বৃত্তি লাভ কৰা কোনো ছাত্ৰ-ছাত্ৰীয়ে আন আঁচনিৰ বৃত্তি বা জলপানি লাভ নকৰিব| যদি কোনো ছাত্ৰ-ছাত্ৰীয়ে একেলগে দুটা বৃত্তি লাভ কৰে তেন্তে তেওঁ অধিক সুবিধাযুক্ত আঁচনিটোৰ বৃত্তি/জলপানি গ্ৰহণ কৰিব পাৰে| এই ক্ষেত্ৰত বিদ্যালয়ৰ প্ৰধান শিক্ষকৰ জৰিয়তে বৃত্তি প্ৰদানকাৰী সংস্থাক ছাত্ৰ-ছাত্ৰী গৰাকীয়ে জনোৱা উচিত| ছাত্ৰ/ছাত্ৰী গৰাকীয়ে যদিহে আন কোনো বৃত্তি/ জলপানি গ্ৰহণ কৰে সেই দিনাৰ পৰাই এই আঁচনিৰ বৃত্তি বন্ধ কৰি দিয়া হ’ব| অৱশ্যে এগৰাকী ছাত্ৰই-ছাত্ৰীয়ে ৰাজ্য চৰকাৰে বা আন কোনো সংস্থাই প্ৰদান কৰা বিনামূলীয়া থকাৰ সুবিধা, আৰ্থিক অনুদান, কিতাপ বা সা-সঁজুলি কিনিবলৈ আৰ্থিক সহায় আদি গ্ৰহণ কৰিও এই আঁচনিৰ সুবিধা পাব পাৰে| লগতে Boarding আৰু Lodgingৰ বিনামূলীয়া সুবিধা লোৱাতো ইয়াত কোনো বাধা নাই|\n. কেন্দ্ৰীয় চৰকাৰ/ৰাজ্য চৰকাৰৰ অৰ্থ সাহায্যত চলা কোনো Pre-Examination Training Center ত কোচিং লৈ থকা কোনো বৃত্তিপ্ৰাপ্ত ছাত্ৰই/ছাত্ৰীয়ে কোচিং আঁচনিৰ অধীনত কোনো জলপানি কোচিং কাৰ্য্যসূচী চলি থকা সময় চোৱাত লাভ নকৰিব|\n. ছাত্ৰী/ছাত্ৰ গৰাকীয়ে এই বৃত্তি পাবৰ বাবে কোনো চৰকাৰী স্কুল অথবা চৰকাৰৰ দ্বাৰা স্বীকৃতিপ্ৰাপ্ত বিদ্যালয় অথবা চিবিএছচি/চেবাৰ অধীনত কোনো বিদ্যালয়ৰ নৱম অথবা দশম শ্ৰেণীৰ নিয়মীয়া ছাত্ৰ/ছাত্ৰী হ’ব লাগিব|\nপ্ৰি-মেট্ৰিক স্ক’লাৰচিপৰ মূল্য সম্পূৰ্ণ পাঠ্যক্ৰমৰ সময়ৰ বাবে তলত দিয়া ধৰণে নিৰ্ণয় কৰা হৈছে|\nদিনৰ ভাগৰ শিক্ষাৰ্থী\nহোষ্টেলত থকা শিক্ষাৰ্থী\nএটা শিক্ষাবৰ্ষত ১০ মাহৰ বাবে প্ৰদান কৰিবলগীয়া বৃত্তিৰ হাৰ প্ৰতিমাহে টকাৰ হিচাবত\nকিতাপ-পত্ৰ আৰু আৰ্থিক অনুদান প্ৰতি বছৰে টকাৰ হিচাবত\nক) অন্ধ ছাত্ৰ/ছাত্ৰীৰ বাবে মাহিলী পঢ়ুৱৈ ভাট্টা\nখ) মাহিলি পৰিবহণ ভাট্টা, যদি শিক্ষাৰ্থী গৰাকী শিক্ষা প্ৰতিষ্ঠানৰ প্ৰাংগনত থকা হোষ্টেলত নাথাকে|\nগ) মাহিলী ৰখীয়া ভাট্টা, ৮০% বা ততোধিক অক্ষমতা সম্পন্ন শিক্ষাৰ্থী (দিনৰ ভাগত)ৰ বাবে বা হাত-ভৰিৰ অক্ষমতা সম্পন্ন শিক্ষাৰ্থীৰ বাবে|\nঘ) মাহিলী সহায়ক ভাট্টা, হোষ্টেলত থকা ভীষণভাৱে হাড়ৰ বিকলাংগতা সম্পন্ন শিক্ষাৰ্থীক সহায়ৰ বাবে হোষ্টেলৰ কোনো কৰ্মচাৰীক সহায়ক হিচাপে ৰাখিবলৈ অনুমতি দিয়া হয়|\nঙ) মাহিলী ‘কোচিং’ ভাট্টা- মানসিক বাধাগ্ৰস্থ আৰু মানসিক অসুস্থতা সম্পন্ন শিক্ষাৰ্থীৰ বাবে|\nউৎস:- নেচনেল স্ক’লাৰচিপ্ প’ৰ্টেল (Natioanal Scholarship Portal).


অসমৰ প্ৰথম মহিলা পাইলট কোন? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমৰ প্ৰথম মহিলা পাইলট কোন?\nপৰিয়ালৰ সৈতে পাইলট পাপৰি চৌধুৰী, সৌজন্যঃ ফেচবুক\nঅসমীয়া প্ৰতিদিন ৰ দ্বাৰা\t Aug 10, 2018 ত শেষ সম্পাদনা কৰা হৈছে\nডিজিটেল সংবাদ, গুৱাহাটীঃ কোনে কয় অসমৰ নাৰী পিছ পৰা? অসমৰ মহিলাই এতিয়া বিভিন্ন ক্ষেত্ৰত আন্তঃৰাষ্ট্ৰীয় পৰ্যায়ত জিলিকি উঠিছে। শেহতীয়াকৈ আহিছে এক সুখবৰ। আন এগৰাকী অসমীয়া কন্যাই নিযুক্তি লাভ কৰিছে বিমান চালক হিচাপে।\nপঢ়িবলৈ ক্লিক কৰকঃ ২৪x৭ কিয় অনলাইনত থাকে অসমৰ এইগৰাকী ৮৯ বছৰীয়া আইতা?\nঅভিষ্কা বৰুৱাই শেহতীয়াকৈ জেট এয়াৰৱেজত বৈমানিক হিচাপে চলিত মাহত নিযুক্তি পাইছে। তেওঁৰ পূৰ্বে ধীৰা চলিহা আৰু পাপৰি চৌধুৰীয়ে পাইলট হিচাপে যোগদান কৰিছিল।\nপঢ়িবলৈ ক্লিক কৰকঃ ICUত এখন বিছনা বিচৰা দৰিদ্ৰৰ বেদনা বুজিব কোনে?\nপাপৰি হৈছে উত্তৰ-পূৱৰ প্ৰথমগৰাকী কমাৰ্চিয়েল বিমান চলোৱা পাইলট। ২০০৬ চনৰ জুন মাহৰ পৰা এয়াৰ ইণ্ডিয়াত পাইলট হিচাপে কাম কৰি আছে পাপৰিয়ে। ১৯৯৬চনতে কমাৰ্চিয়েল লাইচেঞ্চ লাভ কৰিছিল পাপৰি চৌধুৰীয়ে।\nপঢ়িবলৈ ক্লিক কৰকঃ ফেচবুকত সুন্দৰী প্ৰতিযোগিতাৰে বিজেপিৰ চমক\nবহুতে হয়তো গম নাপায়, কেপ্টেইন পাপৰি উত্তৰ-পূবৰ CPL লাভ কৰা প্ৰথমগৰাকী মহিলা পাইলট। পাপৰিৰ ঘৰ গুৱাহাটীৰ ছুপাৰ মাৰ্কেটত। তেওঁৰ পিতৃৰ নাম অজিত চৌধুৰী। আছাম ফ্লায়িং ক্লাৱ, দিল্লী ফ্লায়িং ক্লাৱ, অৰিয়েণ্ট ফ্লাইট স্কুলৰ সৈতে জড়িত পাপৰিয়ে পৰৱৰ্তী সময়ত ফ্ৰান্সৰ টুলুছত এয়াৰবাছ ৩৩০ চালনাৰ প্ৰশিক্ষণ লৈছিল।\nপঢ়িবলৈ ক্লিক কৰকঃ অসমলৈ আহি বন্ধুৰ ভগ্নীক ফুচুলাই নিলে ৰাজস্থানী যুৱকে\nৰাষ্ট্ৰীয় আৰু আন্তঃৰাষ্ট্ৰীয় বিমান চলোৱা পাপৰি বৰ্তমান দিল্লীত থাকে। তেওঁ ২০১০ চনত ড০ দিপম বৰ্মনৰ সৈতে বিবাহপাশত আৱদ্ধ হৈছিল।\nবহুতে এই তথ্য হয়তো নাজানে যে, অসমৰ প্ৰথমগৰাকী মহিলা বিমান পাইলট ধীৰা চলিহা আৰু প্ৰথম বাণিজ্যিক বিমান উৰণৰ লাইচেঞ্চ পোৱা উত্তৰ-পূবৰ মহিলা পাইলট হ’ল পাপৰি চৌধুৰী।\nমাতৃক অত্যাচাৰ চলাই পলাল গোলাঘাটৰ ৰূপান্তৰ\nআহি আছে ডিজিটেল ড্ৰাইভিং লাইচেন্স


দোষীক ক্ষমা কৰি দিয়াৰ আৱেদনক লৈ নিৰ্ভয়াৰ মাতৃয়ে ক'লে- ইন্দিৰা জয়সিং কোন হয় এনেকুৱা উপদেশ দিবলৈ?\nদোষীক ক্ষমা কৰি দিয়াৰ আৱেদনক লৈ নিৰ্ভয়াৰ মাতৃয়ে ক’লে- ইন্দিৰা জয়সিং কোন হয় এনেকুৱা উপদেশ দিবলৈ?\nজ্যেষ্ঠ অধিবক্তা ইন্দিৰা জয়সিঙে টুইট কৰিছিল যে, 'মই আশা দেৱীৰ দুখ বুজি পাও। তথাপিও তেওঁক আৱেদন জনাও যে তেওঁ ছোনিয়া গান্ধীৰ উদাহৰণৰ অনুসৰন কৰক, যিয়ে নলিনীক ক্ষমা কৰিছিল\nUpdated: 18-Jan-20 @ 12:05\nজ্যেষ্ঠ অধিবক্তা ইন্দিৰা জয়সিঙে নিৰ্ভয়াৰ মাতৃলৈ আৱেদন জনালে যে তেওঁ ছোনিয়া গান্ধীৰ দৰে নিৰ্ভয়াৰ দোষীক ক্ষমা কৰি দিয়ে। ইয়াকে লৈ নিৰ্ভয়াৰ মাতৃ আশা দেৱীয়ে ক’লে যে এনেধৰণৰ উপদেশ প্ৰদান কৰিবলৈ ইন্দিৰা জয়সিং হয় কোন? তেওঁৰ বাদে সমগ্ৰ দেশে দোষীক ফাঁচী দিয়াৰ সিদ্ধান্তৰ সপক্ষে মাত মাতি আছে। নিৰ্ভয়াৰ মাতৃয়ে কৈছিল যে মোৰ কন্যাৰ মৃত্যুক লৈ কিয় সকলোৱে খেলি আছে।\nজ্যেষ্ঠ অধিবক্তা ইন্দিৰা জয়সিঙে টুইট কৰিছিল যে, ‘মই আশা দেৱীৰ দুখ বুজি পাও। তথাপিও তেওঁক আৱেদন জনাও যে তেওঁ ছোনিয়া গান্ধীৰ উদাহৰণৰ অনুসৰন কৰক, যিয়ে নলিনীক ক্ষমা কৰিছিল আৰু লগতে ক’লে যে তেওঁ দোষীকেইটাৰ বাবে মৃত্যুদণ্ড নিবিচাৰে। আমি আপোনাৰ লগত আছু কিন্তু মৃত্যুদণ্ডৰ বিৰোধিতা কৰিছো।\nউল্লেখ্য যে পাটিয়ালা হাউছ ক’ৰ্টে নিৰ্ভয়াৰ ৪ দোষীৰ বাবে নতুনকৈ ডেথ ৱাৰেণ্ট জাৰি কৰিছে। নিৰ্ভয়াৰ ৪ দোষী পৱন গুপ্তা, বিনয় শৰ্মা, মুকেশ আৰু অক্ষয় সিঙক ১ ফেব্ৰুৱাৰীৰ পুৱা ৬ বজাত ফাঁচী দিয়া হ’ব। এই ফাইনেল তাৰিখটো মান্য নহ’বও পাৰে যদি যিকোনো এটা পক্ষৰ ক্ষমা আৱেদন স্থগিত হৈ থাকে তেন্তে ৪ দোষীৰ ফাঁচী হ’ব।\nইয়াৰ পূৰ্বে দিল্লীৰ পাটিয়ালা হাউছ ক’ৰ্টে ২০২০ৰ ৭ জনুৱাৰীত ৪ দোষীৰ ডেথ ৱাৰেণ্ট জাৰি কৰিছিল। ২২ জানুৱাৰীত পুৱা ৭ বজাত দোষীক ফাঁচী দিয়াৰ আদেশ প্ৰদান কৰিছিল।\nPhoto credit: opindia.com\n18-Jan-20 @ 11:58\nপাটিয়ালা হাউছ কোৰ্ট


লজ্জা-ৰামানুজ গোস্বামী – ফটাঢোল\n২০০৬ চনৰ ঘটনা। চাকৰিসূত্রে মই দুৰ্গাপুৰত থাকোঁ। ভাড়াঘৰ। লগত মোৰ খুড়াৰ ল’ৰা এজন, নাম নৱজিত। জিত বুলি মাতোঁ।\nমই আছিলোঁ টাটা টেলিচাৰ্ভিছৰ জ্যেষ্ঠ অভিযন্তা, সি আকৌ একেটা কোম্পানীৰে তৃতীয় পাক্ষিক এজেঞ্চি এটাৰ হিচাপ পৰীক্ষক। আমাৰ বয়সৰ পাৰ্থক্য প্ৰায় দহ বছৰ হেতুকে সি মোক অলপ সমীহ কৰিলেও মাজে মাজে ওস্তাদী লেকচাৰ মাৰিবলৈ পাহৰা নাছিল। কোম্পানীৰ চৌহদত যদিও টাই মাৰি চিনিয়ৰ ইঞ্জিনীয়াৰৰ লেবেল বজাই ৰাখিছিলোঁ, কোম্পানীৰ বাহিৰত, অৰ্থাৎ ভাড়াঘৰটোত মোৰ থকা-মেলাৰ অৱস্থা জুনিয়ৰ টেকচিয়ানৰ সমকক্ষতকৈ অধোগতিতহে আছিল।\nদিন-ৰাতিৰ ভোজন সদায় বাহিৰত, সিয়ো, ময়ো। সি মাজে মাজে নিজাববীয়াকৈ বনাই খোৱাৰ কথা কয়, কিন্তু সেইফেৰা মোৰ সাধ্যৰ বাহিৰত বাবে সঁহাৰি নিদিলোঁ। এইদৰে হোটেল-ফুটপাথত ব্ৰেকফাষ্টৰপৰা নিশাৰ সাঁজ খাওঁতে খাওঁতে এবাৰ দুয়োটাৰে গা অলপ বেয়া হ’ল। সি সিদ্ধান্ত দিলে বোলে ষ্টভ কিনি আলু-দালি-সিদ্ধভাত খোৱাটোৱেইহে যুগুত। মোৰপৰা পইচা লৈ ষ্টভ, কেৰাহী, থালি-বাতি কিনি কেৱল মাত্র তাৰ উদ্যমতে আমাৰ নৈমিত্তিক ভোজন পৰ্ব ঘৰৰ মজিয়াতে আৰম্ভ হ’ল।\nউদ্যম বেছিদিন নিটিকিল। লাহে লাহে পুনৰ পুৰি-ভাজি, চ্চিকেন পোলাওৰ সোৱাদৰ খকত ষ্টভ, কেৰাহী আদি নিলম্বিত হৈ পৰিল।\nএদিন দুপৰীয়া জিতক লগ পালোঁ। সি অফিছৰ কামত, মই দিবাভোজনৰ উদ্দেশ্যে গমনৰত। লগ পালোঁ বাবে হোটেলত ভাতো দুয়ো একেলগেই খালোঁ। মূৰ্গী মাংস আছিল তেনেই সেৰেকা, ভোজনবিলাসী সি দুখেৰেই ক’লে,\n: বৰ্ত্তা বৰমাই (মোৰ মা-দেউতা) মই থকা অৱস্থাত আপুনি এনে খানা খোৱা বুলি জানিলে মোকে শাও দিব। দিয়ক দিয়ক, এক চ টকা। আজি ৰাতি মা-মছলা, নহৰু পিয়াঁজ সৰ্ব্বস্ব নিম, নিজে বনাম মাংচ…\nএইখিনিতে ক’ব লাগিব যে সেইসময়ত ৩০ টকাত আমি ৪০০ গ্ৰামমান মূৰ্গী কিনিছিলোঁ সম্ভৱ।\nকথা মতেই কাম। সন্ধ্যা সি মাংস সহ যাৱতীয় সকলো আনিলে। মই বহুদিনৰ মূৰত বাচনকেইটা ধুলোঁহি। সি মহা উদ্যমেৰে মাংস ধুই মছলা পিচি, পিয়াঁজ-নহৰুৰে লোভনীয়কৈ মাংস মঠিলে। গ্ৰেভী নে জোল তাৰো মিটিং চলিল। কথাৰ মহলাত দেৰীও হৈছিল। চাউলো ধুই প্ৰেচাৰত ভৰালে। সি মোক জিৰাবলৈ কৈ কল্পনীয় সুস্বাদু মাংস ৰন্ধনত নামিল। প্ৰাৰম্ভণিতেই সি ষ্টভ জ্বলাই ক্ষন্তেক পিছতে নিৰানন্দৰে ঘোষণা কৰিলে,\n: অ’ দেদা তেল নাই!\n: চাওক …মই ষ্টভ ওলোটাই দিলোঁ… এটুপিও নাই!\n: কৰিবি কি?\nদুয়োটা এইবাবেই উপায়ন্তৰ যে একমাত্র কেৰাচিন তেল পাবপৰা প্ৰতিষ্ঠান ‘পেটেলাৰ দোকান’খনো সন্ধ্যাই বন্ধ হয়। বৰ দুখ লাগিল, মাংসখিনি পেলাই দিয়াৰ বাদে গত্যন্তৰ নাই! না ফ্ৰিজ, না পিছদিনা পুৱা কেৰাচিন তেল কিনি আনি বনাবপৰা ব্যৱস্থা। অফিছ আৰম্ভ হয় ৯.৩০ ত, পেটেলাই দোকান খোলে ১০ টাত। সাতে-সোতৰই মিলাই মই তাক ‘পুনঃ মুচিক ভৱঃ’ নীতি সোঁৱৰাই বাহিৰত খাবলৈ ওলাবলৈ ক’লোঁ। তাৰ সেমেকা মন ঘূৰাবলৈ মই তাক বিখ্যাত ‘খাৱা-দাৱা’ নামৰ ৰেষ্টুৰেণ্টলৈ যোৱাৰ কথাও ক’লোঁ। কিন্তু তাৰ মুখ নুজ্বলিল।\nকিবা চিন্তাত থাকি সি হঠাতে চিঞৰি উঠিল,\n: দেদা এটা উপায় আছে, আপুনি no নক’ব কিন্তু। বিদ্যা শপত, কওক ধৰ্ম যুধিষ্ঠিৰ নেদেখাও বুলি…\n: দাদা, যাদবে চাবিটো কুঁৱাৰপাৰৰ ক’ত থৈ যায় মই জানো, তাৰ ষ্টভৰ পৰাই তেল লৈ আনো..\n: ধেৎ, তাৰ চাবিটো থোৱা জেগাটো তই জান বুলি য়াদৱে জানে নেকি?\n: জানে… সিয়েই দেখাইছিল।\n: ট’ কেঞ্চেল। সি গমেই পাব আমি অনা বুলি। কিন্তু জিত, তাতকৈ বেয়া কথা হ’ব যে সিও ৰাতি আহি ভাত বনায়হি, আমি তেল আনিলে ৰাতি সি ভাত বনাই খাব কেনেকৈ? তদুপৰি মাছ মাংসত য়াদৱে সাত জাঁপ মাৰে, তাক আমাৰ মাংস দিবও নোৱাৰিম!\n: ৪০০ গ্ৰাম মাংস আৰু কি তিনিভাগ কৰেহে? না না..মাংচ আমিয়েই খাম। সিও বাহিৰত খাই আহিব পাৰে, চান্স আছে। তেতিয়া ৰাতিপুৱা মই পেটলাৰপৰা অনা কেৰাচিন আনি সি যোৱাৰ পিছত ভৰাই দিম, দিনত সি নাৰান্ধেই…\n: ধেই বুৰ্ব্বক! আনিলে মাত্র সন্দেহ কৰিব, আকৌ ভৰাই থৈ আহিলে চোৰটো তই বুলি কনফাৰ্ম হ’ব। ইজ্জত শেষ হ’ব, না না বাদ দে এইসৱ ফাল্টু বুদ্ধি…\nসিও নাচোৰবান্দা। ইমান কষ্টকৈ মঠা মাংসখিনি এৰি যায় কোন সতে। এই যে মই য়াদব বোলা বিহাৰী ল’ৰাজনৰ কথা কৈছো‍ঁ, যাক জিতে যাদব বুলি মাতে, সি আমাৰ একেটা ঘৰৰে কাষৰ কোঠাটো এৰি অন্য কোঠা এটাত আমাৰ দৰেই ভাড়া থাকে। জিত আৰু য়াদৱৰ ঘনিষ্ঠতাও আছে, দুয়ো সমবয়সীয়া। তাৰ মতে সি য়াদৱ… জিতৰ মতে সি যাদব। কাৰণ অসমৰ পেপাৰত মোলায়েম সিং যাদব, লালু যাদব, পাপ্পু যাদব হে লিখে… সেয়ে সি “ইয়াদও” নকৈ “জাদপ” হে ক’ব, সেয়া জিতৰ যুক্তি। মই য়াদব বোলোঁ।\nএইখিনিতে মনত পৰোঁতেই অভিজ্ঞতাপুষ্ট কথা এটা কওঁ। জীৱনত তিনিজন বিহাৰী ল’ৰাৰ লগত একেলগে থকা-খোৱাৰ সৌভাগ্য হৈছে।উপলব্ধি কৰিছিলোঁ এওঁলোক বহুত অতিথিপৰায়ণ, আমি অসমতেই আলহীক ভগৱান দেখোঁ বুলি যি ফুটনি মাৰোঁ, সেয়া সমান্তৰাল বা এখোপ ওপৰত বিহাৰীৰ মাজত দেখিছোঁ। এই য়াদৱ বোলা ল’ৰাজনে কোঠাত চাহ বনালে মোলৈ লৈ আহিছিল এপিয়লা, ৰুটি ভাজি ৰান্ধিলে মই যদি ৰূমত থাকোঁ, মোক সাদৰেৰে দিছিল। ঘৰৰপৰা অনা থেকুৱা, বুন্দিয়া আদি মোক খুৱাইছিল। তেনেহেন ল’ৰা এটাৰ লগত এই অসুৰটোৱে এনে কাণ্ড কৰিব খোজাটোক মনেৰে মানিবপৰা নাছিলোঁ। অৱশ্যে অতিমাত্রা মাংসলোভে যেন মোৰ সততাৰ তৰোৱালখন এক কলপটুৱাৰ তৰোৱাললৈ ৰূপান্তৰিত কৰিছিল, যিখন তৰোৱালক জিতৰ চৌৰ্য্য কাৰ্য্যপন্থাৰূপী তীখাৰ তৰোৱালে ঘটুৱালে, যাৰ ফলত মই পদূলিত “য়াদৱ আগমনকাৰী ইঙ্গিত”লৈ পৰ্য্যৱসিত হ’লোঁ আৰু মাংস আস্বাদনৰ বাবে বাকী থকা একমাত্র অনৈতিক প্ৰক্ৰিয়াটো জিতে সংঘটিত কৰিলে।\nবহুদিনৰ মূৰত সুন্দৰকৈ এসাঁজ ঘৰুৱা খানা খাই জিতক শলাগৰ শৰাইখন দি শুই পৰিলো‍ঁ। কিছু পলমকৈ য়াদৱ অহাৰ আগেয়ে জিতেও লাইট বন্ধ কৰিবলৈ ততাতৈয়া কৰি থাকিল।\nপুৱা ৮.৩০ মান বজাত কোঠাৰ তলা লগোৱা শিকলিডালেৰে কোনোবাই টুকুৰিয়ালে। কোন সোধাৰ বা উমান লোৱাৰ আগেয়েই কণ্ঠস্বৰ আহিল,\n: ভৈয়াআ…. দৰৱাজা খুলিয়ে..।\nগা-ধুবলৈ সাজু হোৱা জিতে একে কোবে আগদিনাৰ মাংসৰ হাড় আৰু চুৱাবোৰ জোতাৰ পেকেট এটাত ভৰাই নিমিষতে বিছনাত জঁপিয়াই শুই পৰিল। শয্যাশায়িত ধুৰন্ধৰটোৰ চকু বেৰৰ দিশে!\nদৰৱাজা খুলি দিলোঁ। তাৰপৰা অপমান পোৱাতকৈ ভাবিলোঁ কথাখিনি বহাই লৈ বুজাই ক’ম। কিন্তু ই কি! তাৰ হাতত এখন ষ্টিলৰ থালত দুটা ধুনীয়াকৈ সজোৱা বাতি, ওপৰত ধুনীয়া দুখন ৰঙীন প্লেটেৰে ঢাকি আনিছে।\n: আপ দোনো কে লিয়ে ক্ষীৰ লায়া হুঁ ভাইয়া…\nতাৰ সেই কথাষাৰ আৰু মিচিকিয়া হাঁহিটোৱে মোৰ গালত যেন চাটৌপকৈ মাৰিলে। এইবাৰ সি ৰংমনেৰে জিতক জগাব ধৰিলে…\n: অৰে উঠ’ হিৰো… তুমকো ত’ ক্ষীৰ খানা হি পৰেগা!\nলজ্জা… লজ্জা… লজ্জা! এই সৰল ল’ৰাটোৱে আমাৰ কাৰনামাক কিদৰে লজ্জানত কৰিছেহি ক্ষীৰ খুৱাই, বোলে যেন হেৰৌ চোৰৰ দল, খা, মুখ মিঠা কৰ। কালি ইমান ভাল কাম কৰিলি মোৰ লগত।\nধেই! এই পাষণ্ডটোৰ লগত পৰি মইনো কিয় আত্মসন্মান খেদালোঁ বাৰু!\nয়াদৱ কিন্তু সহজ হ’ল। ইলাচী, লং, কাজু দি যে সি আমাক স্পেচিয়েল ক্ষীৰ খুৱাব পাৰিছে তাৰ হেনো খুব ভাল লাগিছে। সি হেনো ৰাতিয়েই খালে! আমাক হেনো ৰাতি কষ্ট হ’ব বুলি নুঠাই পুৱাহে দিলেহি। সি সহজভাৱে কথা কৈ আছে, অথচ এটা শব্দৰেও আমাক আক্ৰমণ কৰা নাই। কিন্তু সি মোক সি বহি থকা অৱস্থাতেই ক্ষীৰখিনি খাবলৈ কুটুৰিলে। নিজে আগদিনা ৰুটি কিনি আনি বনোৱা ক্ষীৰৰ লগত খোৱাৰ কথাও ক’লে। মই তাৰ ব্যৱহাৰত অধৈৰ্য্যই হৈছোঁ। শেষত যেনিবা পাক লগাই কেনেকৈ পায়স বনালে সুধিলোঁ। সি অলপ ৰৈ মোক ক’লে,\n: আইয়ে মেৰে চাথ।\nমই তাৰ কোঠালৈ গ’লোঁ। যি কয় ক’ব। জিতক দোষ দি দায় নাসাৰোঁ, ময়ো দায়ী; অকপটে কৈ দিম।\nকোঠাত সোমাই সি ট্ৰাংক এটা কায়দাৰে খুলিলে। মেৰাই থোৱা হাই ভল্টেজৰ কেবোলৰ জাপটো উলিয়াই, কাৰ্টুনত থোৱা হিটাৰ এটা দেখুৱাই ক’লে,\n: জিত কো মত বোলিয়ে….মালকিন কে চাথ গপ মাৰতা হেই ….বোল দেগা…\nঅলপ হাঁহি সি হিন্দীতেই ক’লে,\n: এই মালিক মহা যক্ষ, জানেইচোন! আমাক হিটাৰত ৰান্ধিব হাক দি থৈছে, মই হিটাৰটো কিনি অনাৰ পিছত বুঢ়াই কোঠাৰ হিটাৰৰ পইণ্ট কাটি দিছে, বিল বাঢ়িব হেনো। সেয়েহে ৰাতি সৱ শোৱাৰ পিছত মই এই কেবোলডাল ডাইৰেক্ট বুঢ়াৰ মিটাৰত এমূৰে ভৰাই থৈ আহোঁ, এইমূৰে ভাত দালি শেষ কৰি ৰাতিয়েই দিনৰ বাবেও বনাই লওঁ। সেয়েহে দিনত গৰম ভাত খাবলৈ নাপাওঁ। জিতক নক’ব কিন্তু, বুঢ়ীৰ লগত তাৰ আড্ডা…\n: তেন্তে তই ভাই ষ্টভটো…?\n: দিখাৱা, ইয়াক মই হাতেই নিদিওঁ। এনেয়ে বুঢ়াক সন্তুষ্টি দিবলৈহে সি লাং খাই পৰিহে থাকে!\nজিত নামৰ B.Sc (এদিনীয়া) চোৰৰ কথা ভাবি, এই M.Sc (মাহ যোৰা কাৰ্য্যসূচী) চোৰৰ আগত মোৰ সঁচাই লাজ ভাঙি গ’ল।\n« প্ৰেম আৰু লটিঘটি-দিলীপ আৰ কাকতি\nনাইট ডিউটি- মানসী বৰা »\nএইটো তামাম৷ ক্লাছ!\nআগতে পঢ়িছিলো, আকৌ পঢ়িলো।\nএইটো আগতেও পঢ়িছিলোঁ। ভাল লাগিল\nমজ্জা দেই এইটো৷\nআগতে পঢ়িছিলোঁ আকৌ পঢ়িলো।\nতামাম।এক বিহাৰী হ’ গয়া ভাৰী।


Home AJOY LAL DUTTA ANALYSIS ASSAM-SAHITYA-SABHA CURRENT ISSUES অজয় লাল দত্ত অসম-সাহিত্য-সভা সাম্প্ৰতিক প্ৰসংগ সাম্প্ৰতিক প্ৰসংগ\nxukhdukh.com December 29, 2017 AJOY LAL DUTTA, ANALYSIS, ASSAM-SAHITYA-SABHA, CURRENT ISSUES, অজয় লাল দত্ত, অসম-সাহিত্য-সভা, সাম্প্ৰতিক প্ৰসংগ,\nঅসম সাহিত্য সভাৰ সভাপতিৰ 'নিৰ্বাচন': বাহিৰলৈ ওলাল জোলোঙাৰ মেকুৰী\n"ব্যক্তি গুৰুত্বপূৰ্ণ নহয়, কিন্তু সংস্থা আৰু প্ৰক্ৰিয়াটো অপৰিসীম!"\nঅসম সাহিত্য সভা অসমৰ জাতীয় সংগঠনৰ স্বীকৃতি অসমৰ ৰাইজে মনে প্ৰাণে দি আহিছে আৰু সেইবাবেই এই সভালৈ হিলদোল ভাঙি মানুহ আহে, মানুহে দান-বৰঙণি দি সহযোগ কৰে। সভাখন অসমৰ ৰাইজৰ, কাৰো ব্যক্তিগত সম্পত্তি নিশ্চয় নহয়। অসম ভাষা সাহিত্যৰ ইতিহাসত অসম সাহিত্য সভাৰ অৰিহণা আৰু ভূমিকাক কোনেও নস্যাত কৰিব নোৱাৰে। যদিও অসমৰ ভিন্ন জনগোষ্ঠীয় সংগঠনে এই সভাই সংমিশ্ৰিত জনগোষ্ঠীয় ভাষা-সাহিত্যক সভাৰ মঞ্চত সঠিক ভাৱে প্ৰতিনিধিত্ব কৰিবলৈ নিদিয়া তথা এই পৰিপূৰক অংশীদাৰ সমূহক পৰিপুষ্ট কৰিবলৈ চেষ্টা নকৰাৰ অভিযোগ তুলিলে আৰু বিভিন্ন নৃগোষ্ঠীয় ভাষিক সাহিত্য সভাৰ জন্ম হ'ল। তথাপিও, এতিয়াও মূলসুঁতি হিচাবে অসম সাহিত্য সভাৰ মুখলৈকে আশাৰে চোৱাতো অসমৰ মানুহৰ হাড়ে-হিমজুত স্থিতি লোৱাৰ অভ্যাসেই হৈ আছে। সেয়ে অসম সাহিত্য সভাৰ বৰেণ্য সভাপতি সকলৰ ফটোৰ সংকলনে এতিয়াও অসমৰ মানুহৰ চৰাঘৰ শুৱনি কৰে। সেই সূত্ৰেই এগৰাকী সাধাৰণ, সচেতন অসমীয়া হিচাবে আগ্ৰহ জন্মাইছিল, এইবাৰ সভাপতিৰ এই 'সন্মানিত' আসনত কোন অধিষ্ঠিত হব সেই সন্দৰ্ভত। বিশেষকৈ বিগত সময়চোৱাত সাহিত্য সভাৰ মজিয়াৰ অনাহুত বিতৰ্কয়ো ৰাইজক সভাৰ সম্পৰ্কত সচেতন দৃষ্টি ৰাখিবলৈ বাধ্য কৰিছে।\nঅসম সাহিত্য সভাৰ পদবী নিৰ্বাচন কেন্দ্ৰিক কাম-কাজবোৰত যে লবীবাজিৰ দৰে 'ৰাজনীতি' সোমাই পৰিছে, সেয়া সংবাদ পত্ৰৰ বাতৰি, মুকলি খাম-খেয়ালি, মাৰপিট, পদত্যাগৰ ভাওনা আদিয়ে অতি স্পষ্ট ৰূপত ফুটাই তুলিছিল। যেতিয়া সকলোৱে আশা নহয় আশংকা কৰাৰ দৰেই সভাপতিৰ পদত এগৰাকী ‘বিতৰ্কিত ব্যক্তি’ য়ে নিৰ্বাচিত হোৱাৰ খবৰ ওলোৱাৰ লগে লগেই ৰাইজৰ মাজত ব্যাপক প্ৰতিক্ৰিয়াৰ সৃষ্টি হৈছে। সচেতন ৰাইজে অসম সাহিত্য সভাৰ এশ বছৰীয়া গৰিমা আৰু ঐতিহ্য এতিয়া বিপদাপন্ন আৰু আমি সকলোৱে এই বৌদ্ধিক আৰু জাতি বচোৱাৰ আন্দোলনত সহযোগ কৰাৰ বাবেও সমজুৱা আহ্বান জনোৱা দেখিবলৈ পোৱা গৈছে। আনফালে, এয়া এটা সংগঠনৰ ভিতৰুৱা বিষয় আৰু সংগঠনৰ সদস্য সকলে কৰা নিৰ্বাচনৰ বিষয়টো এটা গণতান্ত্ৰিক প্ৰক্ৰিয়া আৰু ইয়াত সংগঠনৰ সদস্য নোহোৱা সকলে মাত-মতাৰ অধিকাৰ নাই বুলিও মন্তব্য কৰিছে। কথাটো নিশ্চয়কৈ চিন্তনীয়, যে সঁচাই সংগঠনটোৰ আনুষ্ঠানিক সভ্য নোহোৱা সকলৰ এই অধিকাৰ আজিৰ তাৰিখত আছেনে নাই? কোনোৱে আকৌ সংগঠনটোৰ সদস্য হৈ বৰ্তমানে সন্মান বিপন্ন হোৱা সাহিত্য সভাৰ উদ্ধাৰৰ বাবে নৱ-প্ৰজন্মই শক্তিশালী ৰূপত যোগদান কৰাৰ বাবে ৰাজ্যজোৰা অভিযান চলোৱাৰ বাবেও আগবাঢ়ি আহিছে। ইয়াৰ দ্বাৰা এই কথাই প্ৰতিপন্ন হৈছে যে অসম সাহিত্য সভাৰ বৰ্তমান আৰু ভৱিষ্যত সন্দৰ্ভত নতুন প্ৰজন্মৰ সাহিত্য চৰ্চা কৰা সকলৰ লগতে অসমৰ জনগণেও সক্ৰিয় ভূমিকা লোৱাৰ বাবে আগ্ৰহ প্ৰকাশ কৰিছে। আৰু এয়া নতুন বছৰটোৰ বাবেই এক ইতিবাচক কথা।\nএইখিনি কথাৰ বিশ্লেষণৰ মাজতে সামাজিক যোগসূত্ৰৰ মঞ্চত প্ৰচাৰ হোৱা এখন ভোট লাভৰ তালিকাই সকলোৰে চকু কপালত তুলিলে। সেই পোষ্টত লিখা হৈছে-“লবী পকাব নোৱাৰা সাহিত্যিকৰ অৱস্থা চাওক! অসম সাহিত্য সভাৰ সভাপতি নিৰ্বাচনৰ ফলাফলঃ পৰমানন্দ ৰাজবংশী-৩৯০, প্ৰহ্লাদ তাচা-১৭৪, কৰবী ডেকা হাজৰিকা-৩৬, য়েছে দৰজে ঠংচি-৩৫, ডঃ অমৰ জ্যোতি চৌধুৰী-১৭, নাহেন্দ্ৰ পাদুন-১৬, কুলধৰ শইকীয়া-৩, ৰতি মোহন দাস-৩, ডঃ ৰমেশ পাঠক-২, হৰেকৃষ্ণ ডেকা-২, হোমেন বৰগোহাঞি-১, ফণীন্দ্ৰ দেৱ চৌধুৰী-১, নৰেন কলিতা-১”। এই ফলাফল প্ৰচাৰ হোৱাৰ লগে লগেই চৰ-চাপৰি সাহিত্য পৰিষদৰ দায়িত্বশীল সাহিত্যিকে কৰা ‘অসমৰ নমস্য সাহিত্যিক সকলক নিৰ্বাচনী প্ৰক্ৰিয়াৰ মাজলৈ টানি নি এটা দুটা ভোট দি তেওঁলোকক সাহিত্য সভাই অপমান কৰিলে কিয়?’ বুলি তোলা প্ৰশ্নই আমাৰ মন-মনন জোকাৰি গ’ল। প্ৰাক্তন সভাপতি হোমেন বৰগোহাঞিৰ নাম দেখাৰ লগে লগেই আৰু সন্দেহ জাগিল। এই সকল কিদৰে প্ৰাৰ্থী হ’ল। সিদিনা য়েছে দৰজে ঠংচি ডাঙৰীয়াই সংবাদ মাধ্যমত লেখাৰ যোগেদি তেওঁ এই পদবীৰ বাবে আগতীয়াকৈ অনিচ্ছুকতা ৰাজহুৱাকৈ প্ৰকাশ কৰাৰ কথাও প্ৰত্যক্ষ কৰিছিলো।\nঘনীভূত সন্দেহ মৰিষণ কৰিবলৈকে ওপৰোক্ত তালিকাত থকা এগৰাকী সন্মানীয় লেখকলৈ ফোন যোগে যোগাযোগ কৰিলো আৰু তেওঁ যে দহৰ তলত ভোট পাই অসম সাহিত্য সভাৰ সভাপতিৰ নিৰ্বাচনত 'সফল ভাৱে পৰাজিত কৰা' হৈছে সেই খবৰ প্ৰদান কৰিলো। কিন্তু যেতিয়া তেখেতে ক’লে যে, তেওঁতো সেই নিৰ্বাচনী প্ৰক্ৰিয়াৰ সৈতে জড়িতই নহয় আৰু তেখেতৰ আজিৰ তাৰিখত সাহিত্য সভাৰ সদস্য পদো নাই। তেতিয়াই জোলাঙাত “মেকুৰী” থকাৰ কথাটোত পতিয়ন গ’লো। অন্য এক সূত্ৰৰ মতে ওপৰৰ প্ৰাৰ্থী তালিকাত নাম থকা ব্যক্তি সকলৰ কেইবাজনো ব্যক্তি আনুষ্ঠানিক ভাৱে সভাৰ আজিৰ তাৰিখৰ বৈধ সদস্যও নহয়! তেন্তে, মনত এই কথা স্বচ্ছ হৈ পৰিল আৰু মন প্ৰফুল্লিত হৈ পৰিলো এই কথা ভাবি যে, এই নিৰ্বাচন কোনো এটা ‘সংগঠনৰ সদস্য সকলৰ ভিতৰুৱা নিৰ্বাচন নহয়’! সংগঠনৰ বাহিৰৰ ব্যক্তিক যদি নিৰ্বাচনী প্ৰাৰ্থী কৰিব পাৰি, তেন্তে সদস্য নোহোৱা অসমৰ আন ৰাইজেও এই নিৰ্বাচনৰ বৈধতাৰ প্ৰশ্ন এশ শতাংশই তোলাৰ অধিকাৰ আছে।\nসেই সময়তে এগৰাকী সচেতন ব্যক্তিয়ে এই কথা উনুকিয়াই দিলে যে, অসম সাহিত্য সভাৰ সভাপতিৰ পদ আচলতে এক ‘সন্মানীয় পদ’হে। সেয়ে অসমৰ জনমানসত সন্মানীয় ব্যক্তি সকলক এই পদত অধিষ্ঠিত কৰাই ‘এক জীৱনজোৰা সাধনা’ৰ সন্মান দিয়াৰ দৰে ‘সন্মান’ প্ৰদান কৰাৰ স্বাৰ্থতে অন্ততঃ এই পদটো মনোনয়নৰ ভিত্তিত আৰু সৰ্বজনগৃহীত ৰূপতেই ৰাখিব লাগে। আৰু এনে ‘বিতৰ্কিত’ ব্যক্তিৰ আৰোহণে যাতে আসনখনৰ সন্মান হানি কৰিব নোৱাৰে তাৰ নিশ্চিতি লোৱাৰ ব্যৱস্থা কৰিব লাগে। এতিয়া প্ৰশ্ন হ’ ল এয়ে যে, ইমান বছৰে বিতৰ্কৰ উৰ্ধৰ ব্যক্তিয়ে লাভ কৰা ‘সন্মানজনক আসন’খন এইবাৰ ‘বিতৰ্কিত ব্যক্তি’ৰ হাতলৈ গলেইবা কেনেকৈ? তাৰো উত্তৰ পোৱা গ’ল।\nআন এগৰাকী ওপৰত উল্লেখিত ‘সভাৰ দ্বাৰা ঘোষিত প্ৰাৰ্থী’ তালিকাত নাম থকা ব্যক্তিৰ সৈতে যোগাযোগ কৰিলো। তেখেতেও নিজে যে প্ৰাৰ্থী গমেই নাপায়। তেখেতে অৱশ্যে আমাক লগা তথ্যখিনি যোগান ধৰিলে যে পূৰ্বতে ‘কেৱল বিতৰ্কৰ উৰ্ধত আৰু সৰ্বজনগৃহীত সন্মানীয়’ ব্যক্তিয়ে কেৱল এই আসন আৰোহণ কৰাটো নিশ্চিত কৰাৰ প্ৰক্ৰিয়াটোকে কিছুদিন পূৰ্বে সাহিত্য সভাই ‘সংবিধান বা নিয়ম’ সা-সলনি কৰি বাতিল কৰি দিলে। আগতে থকা প্ৰক্ৰিয়া মতে এখন নিৰ্বাচক কমিটিয়ে তেনে ‘বিতৰ্কৰ উৰ্ধৰ আৰু সৰ্বজনগৃহীত’ ব্যক্তিৰ সাম্ভাব্য পাঁচ গৰাকীমানৰ তালিকা প্ৰস্তুত কৰে আৰু তাৰ ভিতৰৰ পৰাই এই চূড়ান্ত মনোনীত কৰাৰ প্ৰক্ৰিয়া চলোৱা হয়। কিন্তু শেহতীয়াকৈ কৰা সংশোধনী(?)য়ে সেই বাট ৰুদ্ধ কৰি পেলালে। সেই মনোনীত প্ৰক্ৰিয়া বন্ধ কৰাৰ সম্পৰ্কত শক্তিশালী যুক্তি হিচাবে ‘কেৱল কোনোবা কেইজনমানক মনোনীত কৰাৰ অধিকাৰ সভাক কোনে দিলে?’, এই প্ৰশ্নৰেই অৱতাৰণা কৰা হৈছিল। ই কাৰোবাৰ মন থাকিলেও যে খেয়ালখুচি মতে সভাপতি হব নোৱাৰিব, সেই স্বাৰ্থৰ বাটত হেঙাৰ হৈ আছিল। সেয়ে ইয়াক হেনো ‘গণতান্ত্ৰিক’ ৰূপ দিবলৈ নতুন ব্যৱস্থাৰ অৱতাৰণা কৰা হ’ল। সেয়ে ‘সংশোধনী(??)’ কৰি নতুন নীতি নিয়ম বনাই লোৱা হ’ল। সেই মতে এতিয়া শাখা/জিলা সাহিত্য সভা লেভেলৰ পৰা তিনি তৰপীয়া নতুন সাংগঠনিক পদ্ধতিৰে নিজৰ পচন্দৰ প্ৰাৰ্থীৰ নাম আগবঢ়াব পাৰে, সভাপতিৰ বাবে। যিয়ে বেছিকৈ এনে প্ৰস্তাৱ লাভ কৰিব তেৱেঁই হৈ পৰিব সভাপতি! এক অৰ্থত একদম চিম্পোল, সৰল আৰু পাৰফেক্ট গণতান্ত্ৰিক!\nকিন্তু প্ৰকৃতাৰ্থত সেয়া নহয়। যদি এইদৰে নিৰ্বাচিত হোৱা গৰাকীৰ পাঁচ খনতকৈ অধিক প্ৰকাশিত গ্ৰন্থ নাথাকে, বয়সো যদি পাঁচ দশকমান পূৰ্ণ নহয় আৰু সভাৰ বৈধ সদস্যতা নাথাকে তেন্তে তেওঁ নিৰ্বাচিত হলেও সেই ‘সভাপতি’ৰ নিৰ্বাচন ভেলিদ নহব! অৰ্থাত অসম সাহিত্য সভাৰ সভাপতিৰ আসনত বহিবলৈ নাপায়! তেন্তে প্ৰাৰ্থী সকল প্ৰথমে এইবোৰ নুন্যতম অৰ্হতাৰ হয়নে নহয় জনাতো অতীৱ প্ৰয়োজনীয়। বিশেষকৈ এই স্তৰৰ গুৰুদায়িত্ব থকা পদত আসীন হবলৈ ব্যক্তিগৰাকীৰ নিশ্চয়কৈ প্ৰথম আগ্ৰহ,সময় দিব পৰা ব্যৱস্থা, স্বাস্থ্যই লগ দিয়া, চাকৰিত আছে যদি লিয়েন আদি লব পাৰিবনে নাই (পুৰণা লিয়েন লোৱা চৰকাৰী পদবীৰ ব্যক্তি আছে বাবে উল্লেখ কৰিছো) আদি সুবিধা অসুবিধাৰ কথা জানি লোৱাটো নিশ্চয়কৈ দৰকাৰ। তাতোকৈ অধিক ন্যায়িকভাৱে প্ৰয়োজনীয় কথাটো হৈছে, ব্যক্তিগৰাকীৰ নিজৰ স্বাধীন মতৰ কথা, তেওঁৰ এই ‘বিতৰ্কিত নিৰ্বাচনী প্ৰক্ৰিয়া’ত নাম জড়িত কৰিবলৈ আগ্ৰহী নে, সেই সন্মতিটোৰ। কিন্তু এই কথা নিশ্চিত হৈছে যে এই ভোট লাভ কৰাৰ প্ৰাৰ্থী তালিকাত নাম থকা ব্যক্তি সকলৰ পৰা ব্যক্তিগত ‘অনুমতি’ লোৱাৰ কোনো ব্যৱস্থা সভাৰ এই তথাকথিত ‘গণতান্ত্ৰিক প্ৰক্ৰিয়া’ত কৰা হোৱা নাই বা লোৱা নাই! আজিলৈকে আপুনি কোন গণতান্ত্ৰিক প্ৰক্ৰিয়াত এনে নিৰ্বাচন দেখিছে, যে তাত প্ৰাৰ্থীয়ে মনোনয়নত চহী কৰা নাই, এনে নিৰ্বাচন সঁচাকৈ ভেলিডনে? প্ৰশ্নটো এতিয়া কোন আদালতত বিচাৰ হব, সেয়াই ৰাইজেই ঠিক কৰক।\nওপৰৰ কথাবোৰৰ পৰা এই কথাটো স্পষ্ট হৈ পৰিছে যে, নামৰ বিপৰীতে নামমাত্ৰ ভোটদান কৰি বৰেণ্য ব্যক্তি সকলক ‘বিতৰ্কিত’ ব্যক্তিৰ হাতত শোচনীয় পৰাজয়ৰ ব্যৱস্থা সভাই কৰিলে, বিষয়ববীয়াই কৰিলে। কিয় কৰিলে, তেওঁলোকৰ অনুমতি অবিহনে সন্মান হানিকাৰক এনে ‘অনুমতিবিহীন বিতৰ্কিত নিৰ্বাচনী প্ৰক্ৰিয়াত’ নাম ব্যৱহাৰৰ কৰাৰ বাবে হয়তো মানহানিৰ গুচৰো ৰুজু হব পাৰে।\nযিটো ‘গণতান্ত্ৰিক প্ৰক্ৰিয়া’ৰ নিৰ্বাচন বুলি দাবী কৰা হৈছে, তাত আচলতে দুজনমান প্ৰাৰ্থীৰ বাহিৰে বাকী সকলে তেওঁলোকো যে প্ৰাৰ্থী গমেই নাপায়। তাৰে ভিতৰৰ বিতৰ্কি প্ৰাৰ্থী সকলে চলে-বলে কৌশলে প্ৰথমে নিজে নিজৰ মতে নিয়ম বনোৱাৰ পৰা আৰম্ভ কৰি সৰ্বস্তৰতে মেনুপুলেচনৰ কাৰণে আত্মোসৰ্গাই কৰি দিছে, অথচ প্ৰতিদ্বন্দী বুলি নাম দিয়া সকলে গমেই নাপায়! এয়া কেনে নিৰ্বাচন! না এয়া নিৰ্বাচন, না এয়া মনোনয়ন! এই এক অনুমতিবিহীন ভাৱে চলোৱা এক অবৈধ প্ৰক্ৰিয়া এটাহে! যাৰ বাবে জবাবদিহি এতিয়া সংগঠনটো হবই লাগিব।\nএয়া মনোনীতৰ প্ৰক্ৰিয়াও নহয়, চহী কৰি প্ৰাৰ্থীত্ব দিয়া গণতান্ত্ৰিক প্ৰক্ৰিয়াও নহয়, না-প্ৰাৰ্থীয়ে নিজে প্ৰতিদ্বন্দিতা কৰি চহৰে চহৰে জিলাই জিলাই নিজৰ আনে নজনা সাহিত্য কৰ্মৰাজিৰ, গুণৰাজিৰ প্ৰচাৰ কৰিছে, তাৰে ভিত্তিত মানুহে জ্ঞানীৰ মোল বুজি ভোটদান কৰিছে তেনে কথাও নাই। নাই প্ৰস্তাৱ কৰা নামৰ ব্যক্তিৰ পৰা তেওঁৰ জীৱনপঞ্জী সংগ্ৰহ হৈছে, তাৰ অধ্যয়ন কৰি অনুমতি সাপেক্ষে নাম প্ৰস্তাৱ কৰিছে! প্ৰাৰ্থীৰ পৰা গোপনে ৰাখি গোপনে গোপনে কৰা হৈছে খালী গোপন বেলটৰ খেলা! এয়া কেনে কথা? সেয়ে, কেৱল এজন ব্যক্তি আৰু তেওঁৰ অনুগামীৰ মনৰ মৰ্জিত আভুৱা ভাৰিবলৈ পতা এটা প্ৰক্ৰিয়া হিচাবে ওলাই পৰিল, শেহতীয়া অসম সাহিত্য সভাৰ সভাপতি 'নিৰ্বাচনৰ আচল ৰূপটো!' এই নিৰ্বাচনক অবৈধ ঘোষণা কৰি পুনৰ নিৰ্বাচনৰ বাবেও সচেতন ৰাইজে মাৰ বান্ধি থিয় হব পাৰে। হয়তো, এয়া এক সাংগঠনিক ভিত্তিত কেৱল সংগঠনৰ সদস্যৰ মাজৰ পৰা লিখিত প্ৰাৰ্থীত্ব লৈ মুকলি নিৰ্বাচন কৰক, নহ’লে বিতৰ্কৰ উৰ্ধৰ সৰ্বজন গৃহীত ব্যক্তিক ‘সন্মানীয় সভাপতি’ৰ ৰূপত মনোনীত কৰক।\nযদি প্ৰাথমিকভাৱে শাখা বা জিলাই প্ৰস্তাৱিত নামৰ ভিতৰত 'চূড়ান্ত বাচনি'ৰ তালিকা ৰাজহুৱা কৰাৰ পাছত মুকলি ভোটদান পাতিলেহেতেন, তেতিয়াও 'জিকিও সভাপতি হব নোৱাৰা, এই নামমাত্ৰ প্ৰাৰ্থীসকল লজ্জাত নপৰিলেহেতেন' বা কাৰোবাৰ পক্ষে 'জনমত' গঠন হ'লহেতেন! পিছে কোনো এটা পদক্ষেপেই গণতান্ত্ৰিক প্ৰক্ৰিয়াৰ বুলি 'নিৰ্বাচন'টোক বৈধতা প্ৰদান কৰিব নোৱাৰিলে। তাতোকৈ ডাঙৰ কথা যে এই নিৰ্বাচন প্ৰক্ৰিয়াৰ ভোটদান বোলে 'পোষ্টেল বেলট'ৰ যোগেহে! আজিৰ দিনত অনলাইন লগ-ইনেৰে ততালিকে সুৰক্ষিত ৰূপত ভোট লব পৰা দিনত এক অসুৰক্ষিত প্ৰক্ৰিয়াৰে ডাক-যোগে সাহিত্য সভাৰ পোষ্ট বক্সলৈ অহা 'বেলট(?)'ৰ ভিত্তিতহে এই 'গোপন নিৰ্বাচন'! তাকো বেলট ছপা কৰি শাখা/জিলালৈ পঠোৱা, তাত সঠিক মানুহে ডাকযোগে পোৱা আৰু ডাকযোগে ভোট দি ওভোতাই পঠোৱা। আনকি ভোট আমেৰিকাত তথা শাখাইয়ো দিব লাগে, কিন্তু খোদ কেন্দ্ৰীয় কাৰ্যালয় থকা যোৰহাট শাখাৰে বেলট অন্তৰ্ধান হোৱাৰ বাতৰি পোৱা গৈছে। সেই বেলট কোনে ভোট দি পোষ্ট কৰি 'প্ৰথমে ডাকবক্সত' আৰু পাছত 'কেমেৰাৰ আগত স্বচ্ছতা দেখুওৱা বেলট বক্স'ত ভৰালে ভগৱানেহে জানে! এয়া এক উদাহৰণহে! গতিকে বাকী শাখা আৰু জিলাৰো জমা হোৱা 'বেলট'ৰ কোনে ক'ৰ পৰা পোষ্ট কৰা বা আচল-নে-নকল সেই কথা প্ৰতীয়মান কৰাৰো সুৰুঙা এই 'নিৰ্বাচনী প্ৰক্ৰিয়া'ত ৰখা হোৱা নাই!\nএইদৰে অবৈধ এক প্ৰক্ৰিয়াৰে কাৰোবাক অসমৰ জাতীয় সংগঠনৰ ‘সন্মানীয় আসন’ত অধিষ্ঠিত কৰিবলৈ চেষ্টা কৰিলেই ৰাইজে মানি লবনে, সেয়া হৈছে আজিৰ তাৰিখৰ আটাইতকৈ স্পৰ্শকাতৰ প্ৰশ্ন। আমি সচেতন ৰাইজৰ মতামত আহ্বান কৰিছো। এগৰাকী হিতৈষী সদস্যই জাতীয় সংগঠনটোৰ মৰ্যদা ৰক্ষাৰ স্বাৰ্থত আদালতৰ দ্বাৰস্থ হোৱাৰ বাবেই আগ্ৰহ প্ৰকাশ কৰিছে। এই বিষয়ে অনাগত সময়ত ৰাইজৰ পৰামৰ্শৰে সঠিক দিশৰ সন্ধান কৰা হব। ৰাইজৰ বিবেকৰ আহ্বানেই এতিয়া অসম সাহিত্য সভাক ‘বিতৰ্কৰ’ গৰাহৰ পৰা উদ্ধাৰ কৰি পুনৰ গৌৰৱোজ্জল কৰি তোলাৰ একমাত্ৰ পথ হিচাবে যে দেখা দিছে, সেই কথাও কিন্তু নিশ্চিত।\nTags # AJOY LAL DUTTA # ANALYSIS # ASSAM-SAHITYA-SABHA # CURRENT ISSUES # অজয় লাল দত্ত # অসম-সাহিত্য-সভা # সাম্প্ৰতিক প্ৰসংগ\nBy xukhdukh.com on December 29, 2017\nLabels: AJOY LAL DUTTA, ANALYSIS, ASSAM-SAHITYA-SABHA, CURRENT ISSUES, অজয় লাল দত্ত, অসম-সাহিত্য-সভা, সাম্প্ৰতিক প্ৰসংগ\nসাহিত্য সভাৰ পৰা পৰমাক অব্যাহতি দিব লাগে যিকোনো প্ৰকাৰে ৷ ভোট দিয়া সকলো কম মানুহ নহ’ব দেই ৷\nUnknown December 30, 2017 at 3:58 PM


এলজিবিটি সমাজ - অসমীয়া ৱিকিপিডিয়া\nলেছবিয়ান, গে', বাইছেক্সুৱেল আৰু ট্ৰাঞ্চজেণ্ডাৰসকলৰ সমাজ\nএলজিবিটিকিউ+ সমাজ (ইংৰাজী: LGBTQ+ Community) হ'ল সাংস্কৃতিক আৰু সামাজিকভাৱে একত্ৰিত সংখ্যালঘু যৌন আৰু প্ৰেম অভিমুখী (Sexual and romantic orientation) থকা লেছবিয়ান (Lesbian), গে’ (Gay), বাইচেক্সুৱেল (Bisexual) আৰু পৃথক লিংগ পৰিচয় (gender identity) থকা ট্ৰান্সজেণ্ডাৰ (Transgender) তথা কুইয়াৰ সকলৰ একত্ৰিত সমাজ। এই সমাজখনে গৌৰৱেৰে নিজক আঁকোৱালি নিজস্বতাক উদযাপন কৰে। এই সমাজে নিজৰ পছন্দ অনুসৰি জীয়াই থকা, একে লিংগৰ সম্পৰ্ক আৰু একে লিংগৰ বিবাহ (ভালপোৱা আৰু সংগী লোৱাৰ) অধিকাৰ বিচাৰি তথা অইন সমাজত থকা সংখ্যাগৰিষ্ঠবাদী বিপৰীতলিংগবাদ, হ'ম'ফ'বিয়া, বাইফ'বিয়া, ট্ৰান্সফ'বিয়াৰ বিৰুদ্ধে গঠিত এক সমাজ। গে’ প্ৰাইড (Gay pride) বা গে’ গৌৰৱ শব্দটো এলজিবিটি সমাজৰ একটা, পৰিচয় আৰু শক্তিক বুজাবলৈ ব্যৱহাৰ কৰা হয়। এই সমাজৰ ভিতৰত গে’ গাঁও (Gay Village), এলজিবিটি অধিকাৰ সংঘ, বিদ্যালয় আৰু মহাবিদ্যালয়সমূহৰ এলজিবিটি ছাত্ৰ সংগঠন, এলজিবিটি কৰ্মচাৰী সংঘ আদি সংগঠনসমূহ অন্তৰ্গত। এলজিবিটি সমাজে বিশ্বৰ বিভিন্ন প্ৰান্তত নিজৰ নাগৰিক অধিকাৰ (civil rights) আৰু আন্দোলনৰ (movement) সমৰ্থন আৰু প্ৰচাৰৰ বাবে একত্ৰিত হয়।\nপ্ৰায় ২৫ কোটি[lower-alpha 1]\n(আনুমানিক বিশ্বব্যাপী জনসংখ্যা)\n1 যৌন আৰু প্ৰেম অভিমুখী সমাজ\n1.1 সমকামিতা (Homosexuality)\n1.2 অকামিতা (Asexual)\n1.3 বাইচেক্সুৱেল (Bisexual)\n2.1 ট্ৰান্সজেণ্ডাৰ (transgender)\n2.2 ট্ৰান্সভেষ্ট (transvest)\n4 একে লিংগৰ বিবাহ\n8 প্ৰচাৰ মাধ্যম\n9.1 মানসিক স্বাস্থ্য\n11 লগতে পঢ়ক\nযৌন আৰু প্ৰেম অভিমুখী সমাজসম্পাদনা কৰক\nপ্ৰধান প্ৰবন্ধ: যৌন অভিমুখীতা\nএলজিবিটি সমাজৰ এটা বৃহৎ ঠালে পৃথক প্ৰেম, আৱেগ আৰু যৌন আকৰ্ষণ (different sexual , romantic and emotional attraction) দেখুৱায়। তেওঁলোকে একে লিংগৰ প্ৰতি প্ৰেম, আৱেগ, শাৰীৰিক আৰু যৌনতা কাৰণত আকৰ্ষিত হয়। এলজিবিটি সমাজৰ একে লিংগৰ প্ৰতি আকৰ্ষিত হোৱা এই ভাগটোত সাধাৰণতে সমকামিতা যেনে: গে' আৰু লেছবিয়ান তথা অকামিতা , সৰ্বকামিতা আৰু উভকামিতা থাকে।\nসমকামিতা (Homosexuality)সম্পাদনা কৰক\nসমকামিতা (Homosexuality) মানে হল একে লিংগৰ প্ৰতি প্ৰেম , যৌন আৰু অন্য আবেগজনিত আকৰ্ষণ অনুভৱ কৰা। যি একে লিংগৰ সম্বন্ধ আৰু একে লিংগৰ বিবাহক প্ৰতিনিধিত্ব কৰে। পুৰুষ সমকামী সকলক গে' আৰু মহিলা সমকামী সকলক লেছবিয়ান বুলি কোৱা হয়। সমকামিতা এক প্ৰকাৰৰ প্ৰাকৃতিক ব্যৱহাৰ যি মানুহৰ লগতে অন্য জীৱৰ মাজতো দেখা যায়।\nপ্ৰধান প্ৰবন্ধ: লেছবিয়ান\nলেছবিয়ান হ’ল সমকামিতাৰ এটা ভাগ যত একে লিংগৰ নাৰীয়ে অইন নাৰীৰ প্ৰতি প্ৰেম, আৱেগ, শাৰীৰিক আৰু যৌন আকৰ্ষণ অনুভৱ কৰে।\nপ্ৰধান প্ৰবন্ধ: গে'\nগে' হ’ল সমকামিতাৰ এটা ভাগ যত একে লিংগৰ পুৰুষে অইন পুৰুষৰ প্ৰতি প্ৰেম, আৱেগ, শাৰীৰিক আৰু যৌন আকৰ্ষণ অনুভৱ কৰে।\nঅকামিতা (Asexual)সম্পাদনা কৰক\nপ্ৰধান প্ৰবন্ধ: অকামিতা\nকোনো ব্যক্তিয়ে যিকোনো লিংগৰ ব্যক্তিৰ প্ৰতি যদি আংশিক বা সম্পূৰ্ণ ভাবে যৌন আকৰ্ষণ অনুভৱ নকৰে তাক অকামিতা (Asexuality) বোলে। কোনো ব্যক্তিয়ে অকামি হৈয়ো আবেগিক আকৰ্ষণ থাকিব পাৰে। অকামিতা কোনো ধৰণৰ ব্ৰহ্মচাৰী ব্ৰত নহয় যত জোৰ প্ৰয়োগ কৰি নিজৰ যৌন তথা প্ৰেমজনীত আবেগক দবাই ৰখা হয়।\nবাইচেক্সুৱেল (Bisexual)সম্পাদনা কৰক\nপ্ৰধান প্ৰবন্ধ: উভকামিতা\nবাইচেক্সুৱেল হ’ল দুবিধ লিংগৰ প্ৰতি প্ৰেম, আৱেগ, শাৰীৰিক আৰু যৌন আকৰ্ষণ অনুভৱ কৰা পুৰুষ বা মহিলা। বাইচেক্সুৱেলসমূহে কেতিয়াবা কোনোবা এটা লিংগৰ প্ৰতি অধিক আৰু আনটোৰ প্ৰতি তুলনামূলকভাৱে কম আকৰ্ষণ থকা হ’ব পাৰে।\nএলজিবিটি সমাজৰ কিছু সদস্যই সুকীয়া লিংগ পৰিচয় (gender identity) বহন কৰে। তাৰে কিছু লোকে লিংগ অনিশ্চয়তাত (Gender dysphoria) ভোগে।\nট্ৰান্সজেণ্ডাৰ (transgender)সম্পাদনা কৰক\nপ্ৰধান প্ৰবন্ধ: ট্ৰান্সজেণ্ডাৰ\nট্ৰান্সজেণ্ডাৰ হ’ল বিভিন্ন মাধ্যমৰ যোগেদি নিজৰ জন্মগত লিংগৰ পৰিৱৰ্তে নিজৰ সুবিধা অনুসৰি লিংগ সলোৱা ব্যক্তি। এওঁলোক ট্ৰান্সপুৰুষ বা ট্ৰান্সমহিলা দুয়ো প্ৰকাৰৰ হ’ব পাৰে।\nট্ৰান্সভেষ্ট (transvest)সম্পাদনা কৰক\nপ্ৰধান প্ৰবন্ধ: ট্ৰান্সভেষ্ট\nট্ৰেন্সভেষ্ট হ’ল এনে কিছু ব্যক্তি যি নিজৰ জন্মগত লিংগৰ সলনি বেলেগ লিংগৰ দৰে অনুভৱ কৰে কিন্তু নিজৰ লিংগ সলনি কৰোৱা নাই। বৰঞ্চ নিজৰ জন্মগত লিংগতে থাকি অন্য লিংগৰ সাজ-পোচাক পৰিধান কৰে। তেওঁলোকক সাধাৰণতে ট্ৰেন্সভেষ্ট বুলি কোৱা হয়।\nপ্ৰধান প্ৰবন্ধ: এলজিবিটি অধিকাৰ\nমানৱ অধিকাৰ প্ৰচাৰৰ মুখ্য কাৰ্যালয়, আমেৰিকা যুক্তৰাষ্ট্ৰৰ এটা বৃহৎ গে' অধিকাৰ সংগঠন।\nএলজিবিটি সমাজ বৰ্তমান সময়ত এক গোলকীয় সমাজলৈ ৰূপান্তৰ হৈছে যাক অন্য বাহিৰৰ অনা-এলজিবিটি লোকেও সমৰ্থন কৰে। বিশেষকৈ অধিকাৰৰ ক্ষেত্ৰত গোলকীকৰণৰ ফলত এলজিবিটি সদস্য সমূহ একত্ৰিত হোৱাত অধিক সুবিধা হৈছে। দ্বিতীয় বিশ্বযুদ্ধৰ সময়ত আমেৰিকাৰ গাঁৱলীয়া ক্লজেট হৈ থকা বহুতো লোক যুদ্ধৰ বাবে ইউৰোপ গৈছিল আৰু তাত এলজিবিটি মানুহৰ বাবে এক সুন্দৰ পৰিবেশ দেখি আহে। যুদ্ধ শেষ হোৱাৰ পাছত তেওঁলোক ঘূৰি আহি নিজৰ ঘৰলৈ যোৱাৰ সলনি ডাঙৰ চহৰ সমূহত সংঘ নিৰ্মাণ কৰি থাকিবলৈ ধৰে। পাছত এই সংঘ সমূহে ৰাজনৈতিকভাবে নিজৰ অধিকাৰ বিচাৰে যেনে- ষ্ট'নৱাল বিপ্লৱ। আজি বহুতো ডাঙৰ চহৰত এলজিবিটি সমৰ্থন কেন্দ্ৰ সমূহ গঢ় লৈ উঠিছে আৰু বিষৰ বিভিন্ন উন্নত কলেজ আৰু বিশ্ববিদ্যালয় সমূহত এলজিবিটি ছাত্ৰ-ছাত্ৰীৰ বাবে সমৰ্থন কেন্দ্ৰসমূহ গঢ় লৈ উঠিছে। আমেৰিকা যুক্তৰাষ্ট্ৰত মানৱ অধিকাৰ প্ৰচাৰ, লামদা আইনী, দা এম্পাৱাৰিং স্পিৰিত ফাউণ্ডেচন আৰু জি. এল.এল.এ.দি উকীল আদি সংস্থা, অসমত সুকীয়া, স্নেহবন্ধন আৰু সদৌ অসম ট্ৰেন্সজেণ্ডাৰ সংঘ (All Assam Transgender Association) আদি সংগঠন সমূহে এলজিবিটিৰ হকে কাম কৰি আহিছে। ইয়াৰ উপৰি এটা আন্তৰ্জাতিক গে আৰু লেছবিয়ান সংঘ এখন আছে। ১৯৪৭ চনত যেতিয়া সংযুক্ত ৰাজ্যই আন্তৰ্জাতিক মানৱ অধিকাৰৰ ঘোষণা Universal Declaration of Human Rights (UDHR) কৰে যাৰ ফলত এলজিবিটিকে সাঙুৰি সকলো লোককে জাতি, লিংগ আৰু কামিতা ভেদে সমান অধিকাৰ দিয়াৰ এক যাত্ৰা আৰম্ভ হয়। যদিও ঘোষণাটো এলজিবিটি কেন্দ্ৰ কৰি নাছিল কিন্তু তাত সমতা আৰু বৈষম্যতা আঁতৰোৱাৰ কথা কোৱা হৈছিল।\nএকে লিংগৰ বিবাহসম্পাদনা কৰক\nপ্ৰধান প্ৰবন্ধ: একে লিংগৰ বিবাহ\nনিজৰ সন্তানৰ সৈতে দুুুজন গে' দম্পতী\nবিশ্বৰ বহুখিনি উন্নত দেশত একে লিংগৰ দম্পতীৰ মাজৰ সম্পৰ্ক সমূহক একে লিংগৰ বিবাহ ৰূপত স্বীকৃতি প্ৰদান কৰে। একে লিংগৰ বিবাহ কৰা দম্পতী সমূহে অন্য বিপৰীত লিংগৰ দম্পতীৰ দৰে যথেষ্ট সুবিধা যেনে - স্বাস্থ্যসেৱা, সম্পত্তি অধিকাৰ, সন্তানৰ অধিকাৰ, প্ৰবাসীকৰণ, পৰিয়াল চুক্তি আৰু সুৰক্ষা আদি লাভ কৰে যিবোৰ অবিবাহিত দম্পতীয়ে লাভ নকৰে। সেয়েহে প্ৰায়বোৰ উন্নত দেশত একে লিংগৰ বিবাহ বৈধ।\nপ্ৰধান প্ৰবন্ধ: এলজিবিটি\nএলজিবিটি ইংৰাজী ভাষাৰ lesbian, gay, bisexual, আৰু transgender ৰ সংক্ষিপ্তৰূপ। এলজিবিটিৰ পূৰ্বত এলজিবি শব্দটো ১৯৮০ দশকত গে’ (Gay) শব্দৰ সলনি ব্যৱহাৰ কৰা হৈছিল। এলজিবিটি সমাজকৰ্মী (LGBT activist) সকলে বুজি উঠিছিল যে গে’ শব্দটোৱে তেওঁলোকৰ সমাজৰ সকলো শ্ৰেণীৰ সদস্যকে সাঙুৰি লোৱা নাছিল। কোনো লিংগৰ প্ৰতি আকৰ্ষণ হোৱা বা লৈঙ্গিকতা (Sexuality) আৰু লিংগ নিৰ্ধাৰণ সম্বন্ধীয় বিষয় সমূহৰ ওপৰত এলজিবিটি শব্দটো মুখ্য ধাৰলৈ অনা হৈছিল। উদাহৰণৰূপে, আমেৰিকা যুক্তৰাষ্ট্ৰত আগবাঢ়ি যোৱা এলজিবিটি প্ৰকল্প (Advanced LGBT project) সমূহক এলজিবিটি সামাজিক কেন্দ্ৰ (LGBT community center) বুলি নামকৰণ কৰা হৈছিল।\nপ্ৰাৰম্ভিক এলজিবিটিৰ উদ্দেশ্য আছিল কোনো লিংগৰ প্ৰতি আকৰ্ষণ হোৱা বা লৈঙ্গিকতা (Sexuality) আৰু লিংগ নিৰ্ধাৰণ সম্বন্ধীয় সংস্কৃতি আৰু বিবিধতাত জোৰ দিয়া। ই লেছবিয়ান, গে’, বাইচেক্সুৱেল আৰু ট্ৰেন্সজেণ্ডাৰ সকলক বুজাবলৈ ব্যৱহাৰ কৰা হয়। ১৯৯৬ চনত কুইৰসকল যি নিজৰ লৈঙ্গিকতাক লৈ অস্পষ্ট হয়, তেওঁলোকক এলজিবিটি সমাজৰ সৈতে এক কৰি এলজিবিটিকীও (LGBTQ) বুলি কোৱা হৈছিল।\nপ্ৰধান প্ৰবন্ধ: এলজিবিটি প্ৰতীক\nএলজিবিটি সমাজক বুজাবলৈ সাধাৰণতে ৰামধেনু বা ৰামধেনু পতাকাৰ বয় ব্যৱহাৰ কৰা হয়। গ্ৰীক প্ৰতীক লামদা ("L" শব্দই liberation বুজাই), ত্ৰিভুজ আৰু লিংগ প্ৰতীক (gender symbols) সমূহো ব্যৱহাৰ কৰা হয়। তদুপৰি এলজিবিটিৰ প্ৰতিখন সমাজৰ পৃথক পতাকা আছে কিন্তু অতিকৈ ব্যৱহৃত পতাকাখন হৈছে ৰামধেনু পতাকা। গিলবাৰ্ট বেকাৰৰ মতে ৰামধেনু পতাকাখনৰ প্ৰতিটো ৰঙৰ অৰ্থ হৈছে-\nগুলপীয়া = কামিতা\nৰঙা = জীৱন\nকমলা = আৰোগ্যতা\nহালধীয়া = সূৰ্য\nসেউজীয়া = প্ৰকৃতি\nনীলা = কলা\nঘন নীলা = একতা\nবেঙুনীয়া = দেও\nআমেৰিকা যুক্তৰাষ্ট্ৰৰ প্ৰতিনিধি সভাৰ অধ্যক্ষ নেনচি পেলচি গুলপীয়া ত্ৰিভুজ মহোৎসৱত।\nপৰৱৰ্তী সময়ত গুলপীয়া আৰু ঘন নীলা আঁতৰাই দিয়া হয়, যাৰ ফলত শেহতীয়া বৰ্তমান ব্যৱহাৰ হৈ থকা পতাকাখন গঠন হয়। বৰ্তমানৰ পতাকাখন প্ৰায় ১৯৭৯ চনত গৌৰৱ যাত্ৰাত প্ৰথম ব্যৱহৃত হৈছিল। আমেৰিকা যুক্তৰাষ্ট্ৰৰ নিউয়ৰ্ক চহৰত গে' সক্ৰিয় কৰ্মী মৰ্চাই ১৯৭০ চনত সংযুক্ত গে' মুক্তি মৰ্চাৰ পৰা আঁতৰি লামদা প্ৰতীকটো গ্ৰহণ কৰে। লামদা মহাবিদ্যালয়সমূহতো ব্যৱহৃত হয়। স্কটলেণ্ডৰ এদিনবাৰ্গত ১৯৭৪ চনৰ ডিচেম্বৰ মাহত আন্তৰ্জাতিক গে' অধিকাৰ কংগ্ৰেছে লামদাক গে' আৰু লেছবিয়ান অধিকাৰৰ আন্তৰ্জাতিক প্ৰতীক হিচাপে ঘোষণা কৰে।\nদ্বিতীয় বিশ্ব যুদ্ধৰ পাছত ত্ৰিভুজ গে’সকলৰ প্ৰতীক হৈ পৰিছিল। হ'ল'কাষ্টৰ সময়ত গে'সকলক গুলপীয়া ত্ৰিভুজৰ দ্বাৰা সূচোৱা হৈছিল। ঠিক তেনেদৰে কলা ত্ৰিভুজ লেছবিয়ানসকলৰ বাবে ব্যৱহাৰ কৰা হৈছিল। ইয়াৰ অন্য কিছু প্ৰতীক আছে যেনে- গে' কিশোৰ আত্মহত্যা জাগৰণ ৰিবন, এইডছ জাগৰণ ৰিবন, বেঙুনীয়াগড় আদি। ১১৯৫ চনত মানৱ অধিকাৰ অভিযানে এটা নতুন প্ৰতীক (হালধীয়া সমান চিহ্ন আৰু তাৰ ওপৰত ঘন নীলা বৰ্গ) গ্ৰহণ কৰে যিটো এলজিবিটি সমাজৰ মাজত এটা অতিকৈ ব্যৱহৃত প্ৰতীক হৈ পৰে।\n২০১৭ চনৰ জুন মাহৰ ৮ তাৰিখে আমেৰিকা যুক্তৰাষ্ট্ৰৰ ফিলডেলফিয়া চহৰত এলজিবিটি পতাকাৰ ওপৰত কলা আৰু মটীয়া ৰং যোগ কৰে। ই এলজিবিটি সমাজৰ মাজৰ ভিন্ন ছালৰ ৰঙৰ ব্যক্তিক সন্মান জনাই নিৰ্মাণ কৰা হৈছিল।\nএলজিবিটিৰ ভিন্ন সমাজে ভিন্ন গৌৰৱ পতাকা সমূহ ব্যৱহাৰ কৰে।\nলেছবিয়ান গৌৰৱ পতাকা\nপ্ৰচাৰ মাধ্যমসম্পাদনা কৰক\nপ্ৰচাৰ মাধ্যমত এলজিবিটি সম্বন্ধে যথেষ্ট চৰ্চা হোৱা দেখা যায়। কিছুক্ষেত্ৰত গে' আৰু লেছবিয়ান সকলক কিছু চলচ্চিত্ৰত নকাৰাত্মক দিশত দেখাবলৈ যত্ন কৰা হৈছিল কিন্তু বৰ্তমান জনজাগৰণৰ বাবে যথেষ্ট প্ৰচাৰ মাধ্যমত এলজিবিটি সম্বন্ধে জাগৰণৰ সৃষ্টি কৰা দেখা গৈছে। বিশেষকৈ অসমৰ আগশাৰীৰ সংবাদ মাধ্যম প্ৰাগ নিউজে ট্ৰান্সজেণ্ডাৰ বিবাহৰ সম্বন্ধে কিছু জনজাগৰণ সৃষ্টি কৰা দেখা গৈছিল। ইয়াৰ উপৰি প্ৰতিদিন টাইম চেনেলত পৰিৱৰ্তন আদি অনুষ্ঠানত এলজিবিটি জনজাগৰণৰ বাবে সজাগতা সৃষ্টিৰ চেষ্টা চলোৱা দেখা গৈছিল। ১৯৯৭ চনত জনপ্ৰিয় আমেৰিকান কৌতুকশিল্পী তথা দূৰদৰ্শন চেলিব্ৰিটি এলেন দিজেনেৰেছ দূৰদৰ্শনত নিজৰ অনুষ্ঠানত ক্লজেটৰ পৰা কাম আউত হৈছিল। Gomestic. 2009. Stanza Ltd পাছত লাহে লাহে আৰু চেলিব্ৰিটি সমূহ কামআউত হব ধৰে। আৰু এলজিবিটি সম্বন্ধীয় অনুষ্ঠান বাঢ়িব ধৰে যিদৰে, ২০০৪ চনৰ দা এল ৱৰ্ড অনুষ্ঠান। কোম্পানী সমূহে এলজিবিটি সম্বন্ধীয় শ্লোগান ব্যৱহাৰ কৰি বিজ্ঞাপন সমূহ দিবলৈ আৰম্ভ কৰে। যিদৰে, চুবাৰু নামৰ কোম্পানীয়ে নিজৰ বিজ্ঞাপনত কয় -- "এয়া কোনো সিদ্ধান্ত নহয়, আমি এনেদৰেই নিৰ্মিত।" যি পাছত আঠখন আমৰিকাৰ চহৰত ব্যৱহৃত হয়।\nমানসিক স্বাস্থ্যসম্পাদনা কৰক\nঅতিৰিক্ত তথ্য: হমফবিয়া\nমানসিক স্বাস্থ্যৰ ক্ষেত্ৰত এলজিবিটি সমাজে যথেষ্ট অসুবিধাৰ সন্মুখীন হব লগা হয়। নিজকে স্বীকাৰ কৰিব টান পোৱা আৰু সমাজৰ ভয়ত বহুতো এলজিবিটি সদস্য ক্লজেট হৈ থকা দেখা যায়। কিছু এলজিবিটি সদস্যই নিজৰ মনৰ কথাসমূহ খুলি কব নোৱাৰাৰ বাবে হতাশাত ভোগে। বিশেষকৈ নাবালিক সকলৰ মাজত হতাশাৰ হাৰ অধিক দেখা যায় কাৰণ যৌন প্ৰবৃত্তি বিকাশ হোৱাৰ সময়ত তেওঁলোকে নিজকে বেলেগ যেন অনুভৱ কৰে। যদিও জৈৱিক ভাবে ই সম্পূৰ্ণ সাধাৰণ প্ৰক্ৰিয়া কিন্তু পৰম্পৰাগত পদ্ধতিৰ পৰা পৃথক হোৱাৰ বাবে মানসিক ভাৱে বহুতো সমস্যা দেখা যায়। নাবালিক সকলৰ মাজত আত্মহত্যাৰ দৰে ঘটনাও দেখা যায়। কামিঙ আউত হোৱা বা নিজকে গ্ৰহণ কৰা এলজিবিটি নাবালিক সকলৰ মাজত হতাশাৰ হাৰ সাধাৰণতে কম দেখা যায়।\n↑ Gates, Gary. "How many people are lesbian, gay, bisexual, and transgender?". UCLA School of Law. https://williamsinstitute.law.ucla.edu/research/census-lgbt-demographics-studies/how-many-people-are-lesbian-gay-bisexual-and-transgender/। আহৰণ কৰা হৈছে: 1 January 2018.\n↑ Homosexual Definition in English at GayDemon.com\n↑ Bruce Bagemihl (2000). Biological Exuberance: Animal Homosexuality and Natural Diversity (in English) . St. Martin's Press. ISBN 031225377X .\n↑ Mary Ann Lamanna, Agnes Riedmann (2008). Marriages & Families: Making Choices inaDiverse Society (in English) . Cengage Learning. ISBN 0495390925\n↑ Chasin, CJ DeLuzio (March 1, 2015). "Making Sense in and of the Asexual Community: Navigating Relationships and Identities inaContext of Resistance" . Journal of Community & Applied Social Psychology (English) 25 (2): 167-180. ISSN 1099-1298 . doi : 10.1002 / casp.2203 .\n↑ Amnesty International USA. Human Rights and the Rights of Lesbian, Gay, Bisexual and Transgender People. 2009. "Archived copy". Archived from the original on 2010-07-12. https://web.archive.org/web/20100712090630/http://www.amnestyusa.org/lgbt-human-rights/about-lgbt-human-rights/page.do?id=1106573। আহৰণ কৰা হৈছে: 2010-08-29.\n↑ Acronyms, Initialisms & Abbreviations Dictionary, Volume 1, Part 1. Gale Research Co., 1985, আই.এচ.বি.এন. 978-0-8103-0683-7. Factsheet five, Issues 32–36, Mike Gunderloy, 1989\n↑ Centerlink. "2008 Community Center Survey Report". http://www.lgbtmap.org/file/2008-lgbt-community-center-survey-report.pdf। আহৰণ কৰা হৈছে: August 29, 2008.\n↑ Shankle, Michael D. (2006). The Handbook of Lesbian, Gay, Bisexual, and Transgender Public Health: A Practitioner's Guide To Service. Haworth Press. ISBN 978-1-56023-496-8. https://books.google.com/books?id=pUUyLSKD5voC.\n↑ The Santa Cruz County in-queery, Volume 9, Santa Cruz Lesbian, Gay, Bisexual & Transgendered Community Center, 1996. 2008-11-01. https://books.google.com/books?id=rkUEAQAAIAAJ। আহৰণ কৰা হৈছে: 2011-10-23. page 690\n↑ "Civilities, What does the acronym LGBTQ stand for?". Washington Post. https://www.washingtonpost.com/news/arts-and-entertainment/wp/2014/05/23/civilities-what-does-the-acronym-lgbtq-stand-for/.\n↑ 12.0 12.1 "Symbols of the Gay, Lesbian, Bisexual, and Transgender Movements.". Lambda.org. http://www.lambda.org/symbols.htm। আহৰণ কৰা হৈছে: 26 December 2004.\n↑ "Philly's Pride Flag to Get Two New Stripes: Black and Brown" (en-US ভাষাত). Philadelphia Magazine. 2017-06-08. https://www.phillymag.com/g-philly/2017/06/08/philly-pride-flag-black-brown/.\n↑ Gomestic. 2009. Stanza Ltd\n↑ Kirchick, James (2019-06-28). "The Struggle for Gay Rights Is Over". The Atlantic. Retrieved 2019-11-22\n↑ Kitts, R. (2005). "Gay adolescents and suicide: understanding the association". Adolescence\n↑ Estimate is based on Williams Institute report on US population, extrapolated to global population.\nMurphy, Timothy F., Reader's Guide to Lesbian and Gay Studies, 2000. (African American LGBT community, and also its relation to art.)\n"https://as.wikipedia.org/w/index.php?title=এলজিবিটি_সমাজ&oldid=287878"ৰ পৰা অনা হৈছে\nশেষ সম্পাদনা কৰা হৈছে 25 July 2021 তাৰিখে 08:50 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=61911।\nএই পৃষ্ঠাখন ২৫ জুলাই, ২০২১ তাৰিখে ১৪:২০ বজাত অন্তিম সংশোধন কৰা হৈছিল।


অসমীয়া কৌতুক || Assamese Jokes: Asomiya Jokes\nShowing posts with label Asomiya Jokes. Show all posts\nলিখিছে : Asomiya Lora at Tuesday, March 13, 2018\nLabels: Asomiya gaja, Asomiya Jokes, Asomiya Koutuk, অসমীয়া কৌতুক, ৰগৰ\nএবাৰ এখন উৰাজাহাজত এটা ভাটৌ আৰু নগেনে কেইবাজনো যাত্ৰী সহ যাত্ৰা কৰি আছিল ।\nকিছুদূৰ যোৱাৰ পিছত ভাটৌটোৱে কলিং বেলৰ চুইচ টিপি দিলে । লগে লগে এয়াৰ হোষ্টেচ আহি ,,,\nমই আপোনাক সহায় কৰিব পাৰোঁনে ,,,?\nভাটৌ :- নাই নহয় । এনে অলপ মজা লৈ আছিলোঁ ।\nঅলপ পিছতে ভাটৌটোৱে আকৌ আগৰ দৰেই চুইচ টিপি দিলে । এয়াৰ হোষ্টেচে আহি ঠিক আগৰ দৰেই সূধিলে :- মই আপোনাক সহায় কৰিব পাৰোঁনে ,,,?\nভাটৌ :- নাই ,,,! নহয় । এনে অলপ মজা লৈ আছোঁ ।\nএইবাৰ নগেনে ভাবিলে, চাল্লা এটা ভাটৌ চৰাইয়ে যদি এয়াৰ হোষ্টেচৰ লগত চেনি খাব পাৰে তেন্তে মই কিয় খাব নোৱাৰিম ।\nশেষত ভবামতেই কাম । নগেনে চুইচ টিপি দিলে । এয়াৰ হোষ্টেচে আহি যেতিয়া সোধে তেতিয়া কয় যে এনে অলপ মজা লৈ আছোঁ । এনেদৰে যেতিয়া তিনি চাৰিবাৰ এয়াৰহোষ্টেচ জনীক বিৰক্তি কৰিলে তেতিয়া এয়াৰ হোষ্টেচে গৈ পাইলটক এই বিষয়টো অৱগত কৰিলে । পাইলটে ক'লে - আগতে যি কৰিলে কৰিলে আৰু । যদি নতুনকৈ কোনোৱে এনেকুৱা কৰে তেন্তে দুয়োটাকে ফ্লাইটৰ পৰা দলিয়াই পেলাই দিলেই হ'ল ।\nএনেতে নগেনে আৰু এবাৰ চুইচ টিপি দিলে । এয়াৰ হোষ্টেচে আহি দুয়োটাকে ফ্লাইটৰ পৰা দলিয়াই পেলাই দিলে ।\nভাটৌ টোৱে উৰি আছে আৰু নগেনক কৈ আছে :- মই তো উৰিব পাৰোঁ । তুমি উৰিব পাৰানে ,,,?\nনগেন :- মই মানুহ দেখোন । মই কিবা তহঁতৰ দৰে প্ৰাণী নেকি যে উৰিব পাৰিম ,,,?\nভাটৌ :- তেতিয়াহ'লে মানুহ হৈ মোৰ দৰে জন্তুৰ ব্যৱহাৰ তই কিয় কৰিলি হা ,,,? ইমান সময় তই এয়াৰ হোষ্টেচৰ লগত মজা লৈ আছিলি ন' ,,,? এতিয়া এয়াৰ হোষ্টেচে তোৰ মজা লৈ আছে বাপ্পেকে ,,,!!!\nLabels: Asomiya gaja, Asomiya Jokes, Asomiya Koutuk, Assamese Joke, Assamese MEME, Best Jokes Assam, Facebook Jokes, Internet Jokes Assamese\nলিখিছে : Asomiya Lora at Tuesday, November 21, 2017\nLabels: Asomiya gaja, Asomiya Jokes, Asomiya Koutuk, Assam Best Jokes, Assam Jokes, Assamese, Assamese Adult Jokes, Assamese Assamese\nবিতৰ্ক আৰু বিতৰ্ক,সীমাহীন বিতৰ্ক! নাহিদ,চিলাপথাৰ, সুবোধ এইবোৰটো বাদেই এটা গানৰ খৰচ,অডিঅ’ ভিডিঅ’, প্ৰয়োজনীয়তা লৈও বিতৰ্ক৷\nসিদিনা কৰবাত পঢ়িলো লক্ষ্মীনাথ বেজবৰুৱাদেৱে আজিৰ তাৰিখত “অ’ মোৰ অসমী আই” লিখিলেও হেনো বিতৰ্ক হ’লহেতেন৷ অলপ কল্পনা কৰি চাব খুজিছো কেনেকুৱা বিতৰ্ক হ’লহেতেন৷ হয়তো এনেকুৱা ধৰনৰ প্ৰতিক্ৰিয়া আহিলহেতেন -\nসংখ্যালঘু সংগঠনৰ নেতা- মাতৃপুজা বা মাতৃবন্দনা কৰাটো আমাৰ ধৰ্মত হাৰাম৷ যেনেদৰে আমি “ভাৰত মাতা কি জয়” কোৱাটোত মানা আছে সেইদৰেই “অসমী আই” বোলাটোতো মানা আছে৷\nকৃষক নেতা- (মূৰটো জোকাৰি জোকাৰি)মই এই গানটোত ব্ৰাক্ষ্মণ্যবাদৰ গোন্ধ পাইছো৷ যেনেদৰে শৰ্মা,চক্ৰৱৰ্তী,ভট্টাচাৰ্য্যই যোৱা নিৰ্বাচনত দপদপাই আছিল ইয়াতো এজন ব্ৰাক্ষ্মণৰ হে গানটো কিয় বাছি লোৱা হ’ল? ইয়াৰ বিৰুদ্ধে আন্দোলন হব৷\nচৰকাৰী মুখপত্ৰ- এই গানটোত অকল অসমীয়া মানুহৰ কথাহে কোৱা হৈছে,হিন্দু বাংলাদেশীৰ উল্লেখ নাই! শীঘ্ৰেই তেওঁলোকো বৃহত্তৰ অসমীয়া জাতিৰ এটা অভিন্ন অংগত পৰিণত হব৷ গানটোৰ সংশোধন হোৱা উচিত৷ ভাৰতৰ বাহিৰে হিন্দু বাংলাদেশীৰ আৰু কোন আছে?\nযুৱ সাংসদ-ইয়াত “আই” মানে অকল মাইকী মানুহৰ কথাহে কোৱা হৈছে৷ মতা মানুহৰ উল্লেখ নাই৷ মই মাছৰেই মতা মাইকী উলিয়াই দিও, গান নো কি?\nবুদ্ধিজীৱি- লক্ষ্মীনাথ নামটোতেই লক্ষ্মী মানে ধন আছে৷ বণিয়া,পুজিপতিৰ চৰকাৰত আৰু কি আশা কৰিব পাৰো ? সৰ্বহাৰাৰ কথা কোনে চিন্তা কৰিব?\nপ্ৰাক্তন মুখ্যমণ্ত্ৰী-আমাৰ চৰকাৰ থাকোতেই মই হেমন্তক এনেকুৱা এটা গান উলিয়াব কৈছিলো৷ আমাৰ দিনৰেই আঁচনিত পৰে এইটো৷ আৰু এটা কথা-গানটোত “আসাম” শব্দটো নাই ! মিছা ক’লে কিডাল হব?\nজনজাতীয় সংগঠনৰ নেতা- গানটোত অসমৰ জনজাতি সমুহক উপেক্ষা কৰা হৈছে৷ অসমৰ ইতিসাহ,সমাজ ব্যৱস্থালৈ জনজাতি সমুহৰ অৱদান ইয়াত প্ৰকাশ পোৱা নাই৷\nআম আদমীৰ নেতা- “চিকুনি” শব্দটোৰে পৰিস্কাৰ পৰিচ্ছন্নতাৰ কথা বুজোৱা হৈছে৷ ইয়াৰ জৰিয়তে “মোডীজীৰ স্বচ্ছ ভাৰত অভিযান”ৰ প্ৰচাৰ চলোৱা হৈছে৷ বেজবৰুৱাদেৱৰ ডিগ্ৰী লৈও আমাৰ সন্দেহ আছে৷ চব মিলে হুৱে হেই জী !\nলিখিছে : Asomiya Lora at Friday, March 24, 2017\nLabels: Asomiya Jokes, Assamese MEME, Assamese Shayeri, Couple Jokes\n*** পত্নী এনেকুৱা হ’ব লাগে***\nby: Ideal Hero Janardan Neog\nWife: ইমান দেৰিকে আহিছা যে, অফিচৰ সেইজনীৰ লগত চিনেমা চাবলে গ’লা নেকি?\nHusband: সদায় সন্দেহ কৰা কেলে,বিয়াৰ প্রথমদিনাৰ পৰাই সন্দেহৰ চকুৰে চাই আহিছা....\nWife:তেনে ৭ বজাত ঘৰলে অহাৰ সলনি নিশা ১০ বজাত আহিছা যে...\nHusband: নহয় মানে মানুহ এটাৰ ১০০০ টকাৰ নোট এটা হেৰাইছিল....\nWife: উওঅ... তেনে তুমি তেওক টকাতো বিচৰাত সহায় কৰিছিলা নেকি ?\nHusband: নহয় ... নহয় মই সেই নোটখনৰ ওপৰত থিয় হৈ আছিলো......\nWife: চাও দিয়া তেনে ক’ত থলা নোটখন…!!!\nHusband:এয়া লোৱা 100 টকা\nWife:বাকী 900 টকা ক’ত গ’ল....\nHusband:কথাতো মানে এনেকুৱা হ’ল মই নোটখন উঠাওতে যিজনী ছোৱালীয়ে দেখিলে তাইক চিনেমা দেখুৱাবলগীয়া হ’ল তাৰ পাছত সস্তীয়া হোটেল এখনত খানা খোৱাব লগা হ’ল আৰু শেষত বাইকত নি ঘৰত থ’বলগীয়া হ’ল....\nতেতিয়াহে মই তাৰে ১০০ টকা তোমাৰ কাৰণে বচালো\nযাতে তোমাৰ ...চপৰ যোগাৰ হৈ যায়, তুমি খাই বহুত পোৱা নহয় জানো...\nWife: হয় পাই, আপুনি মোৰ কথা কিমান ভাবে, মইহে আপোনাক অযথা সন্দেহ কৰি থাকো...\nLabels: Asomiya gaja, Asomiya Jokes, Asomiya Koutuk, Assam Jokes, Assamese Adult Jokes, Assamese Best Jokes, Assamese Joke\nএখন হোটেলত ত এক গিলাচ গাখীৰ ত অকস্মাত এটা মাখি পৰি গ'লে ,, প্ৰতি দেশৰ নাগৰিক ৰ প্ৰতিক্ৰিয়া এনে হয়:--\n১/ ইংলেণ্ডৰ নাগৰিক হলে গাখীৰ গিলাচ দলিয়াই গুছি যাব । -\n২/ আমেৰিকান হ'লে মাখি টো পেলাই গাখীৰ গিলাচ খাই পেলাব ।\n৩/ চীনা নাগৰিক হলে মাখি টো প্রথম খাই পাচত গাখীৰ গিলাচ\nখাই পেলাব ।\n৪/ ভাৰতীয় হ'লে মাখি টো চীনাক বিক্ৰী কৰিব গাখীৰ গিলাচ আমেৰিকান জনক বিক্ৰী কৰিব আৰু সেই পইচা ই এক গিলাচ মদ কিনি খাব ।\n৫/পাকিস্তানী হলে গাখীৰত মাখি পৰা কাৰণে ভাৰতীয় ক জগৰীয়া কৰিব। আৰু তাৰ লগত কাশ্মীৰ বিষয় টো জোৰা দিব\nচীন ক সৈন্য ৰ সহায় বিচাৰিব আৰু আমেৰিকাৰ পৰা টকা ধাৰ বিচাৰিব নতুন গাখীৰ কিনি খাবলৈ । ।।।\nLabels: Asomiya gaja, Asomiya Jokes, Asomiya Koutuk, Assam Jokes, Assamese Joke, Assamese MEME, Assamese sms, অসমীয়া কৌতুক, অসমীয়া গাজা\nতোৰ যেতিয়া ন বছৰ বয়স হৈছিল\nপাপ্পু, নিখিল আৰু লুপ্পুৱে নৰকলৈ গল ৷ শাস্তি হিচাপে প্ৰথমে যমৰাজে পাপ্পুক কলে--তই আমাৰ নৰকৰ সকলোতকৈ কুৎসিত আৰু দন্দুৰি তিৰোতা জনিৰ লগত থাকিব লাগিব ৷\nকথামতেই কাম ৷ আদেশ পোৱাৰ পিচতেই যমৰাজৰ চামচা কেইটাই তিৰোতা গৰাকি পাপ্পুৰ ওচৰলৈ লৈ আহিল ৷ তিৰোতা গৰাকি দেখাৰ লগে লগে পাপ্পুৰটো বাদেই নিখিল আৰু লুপ্পৱোৰ জীউ উৰি যাওঁ যাওঁ যেন হল ৷\nপাপ্পুৱে যমৰাজক এনেকুৱা শাস্তি তাক কিয় দিয়া হৈছে সুধাত যমৰাজে ধমক দি কলে--চুপ , চাল্লা তোৰ যেতিয়া ন বছৰ বয়স হৈছিল তেতিয়া তই চৰাই এটা শিলগুটি দলিয়াই মাৰিছিলি ৷\nএইবাৰ যমৰাজে নিখিললৈ চাই কলে---তই আমাৰ নৰকৰ দ্বিতীয় কুৎসিত আৰু মুখচুকি তিৰোতা জনিৰ লগত থাকিব লাগিব ৷\nযমৰাজৰ আদেশটো শুনাৰ লগে লগে নিখিলৰ বুকু কপি উঠিল ৷ যমৰাজৰ চামচা কেইটাই লৈ অহা তিৰোতা জনিলৈ চাবলৈকে সাহস নহল নিখিলৰ ৷ নিখিলৰ অৱস্হাটো দেখি যমৰাজে কলে--মুৰ্খ তইও ন বছৰ বয়সত চৰাই এটা শিলগুটি দলিয়াই মাৰিছিলি , সেইকাৰণে তোৰ শাস্তিও একেই ৷\nঘটনাবোৰ দেখি দেখি লুপ্পুৱে ভাবি আছিল---সি বাৰু ন বছৰ বয়সত শিল দলিয়াই চৰাই মাৰিছিল নেকি !!! নাই তাৰ মনত পৰা নাই , এনেকুৱা কাম কৰাৰ ৷ সি ভাবি থাকোতেই হঠাত যমৰাজৰ চামচা কেইটাই তিৰোতা এজনি তাৰ কাষলৈ লৈ আহিল ৷ তিৰোতা জনি দেখি লুপ্পুৱেটো বাদেই পাপ্পু আৰু নিখিলো অবাক হৈ গল ৷ ওখই-পাখই শ্লিম ফিগাৰৰ তিৰোতা জনি যেন মানৱী নহয় সাইলাখ সৰগৰ পৰিহে ৷ তিৰোতা জনি পাই লুপ্পুৰ দিল খুচ হৈ গল ৷ কিন্ত পাপ্পু আৰু নিখিলে যমৰাজক প্ৰতিবাদ কৰি কলে---যম চাৰ আমি তিনিওটাই একে কামকে কৰো একেলগতে থাকো অথচ আমাক বকচিচ হিচাপে ডাইনী দিলে আৰু লুপ্পু দিলে কি মষ্ট আইটেম ৷ এনেকুৱা দুৰ্নিতি কিয় ?\nপাপ্পু আৰু নিখিলৰ কথাষাৰ শুনি যমৰাজে কোমল মাতেৰে কলে--আচলতে এই তিৰোতা জনিয়ে ন বছৰ বয়সত শিল দলিয়াই চৰাই এটা মাৰিছিল ৷\nবন্ধু সকল সেই সুন্দৰী তিৰোতা জনিয়ে শাস্তি হিচাপে কিয় লুপ্পুক পালে , সেইটো আপুনালোকৰ আগত বুজাই কোৱাৰ নিশ্চয় প্ৰয়োজন নাই নহয় জানো ?\nLabels: Asomiya gaja, Asomiya Jokes, Asomiya Koutuk, Assam Jokes, Assamese Adult Jokes, অসমীয়া কৌতুক, অসমীয়া গাজা\n'মোডী' আৰু 'ওবামা,ই এখন\nগোপন বৈঠকত মিলিত হৈ আছে..!\nতেনেতে তালৈ ৰাহুলবাবা সোমাই আহিল আৰু সুধিলে-- কি বিষয়ৰ ওপৰত আলোচনা চলি আছে..?\nওবামা : আমি ছৈধ্য হাজাৰ ভাৰতীয় আৰু 'চানী লিয়ন' ক মৃত্যু দণ্ড দিব বিছাৰিছো..!\nৰাহুল বাবা : 'চানী লিয়ন'ক কিয়..?\nমোডী : (ওবামা উদ্দেশি) মই কৈছিলো নে, কোনোয়ে ছৈধ্য হাজাৰ ভাৰতীয়ৰ ওপৰত গুৰুত্ব নিদিব, সকলোয়ে মাথো 'চানী লিয়ন'ক মৃত্যুদণ্ড দিয়াৰ কাৰণ জানিব বিছাৰিব !\nLabels: Asomiya gaja, Asomiya Jokes, Asomiya Koutuk, Assam Jokes, Assamese Joke, অসমীয়া কৌতুক, অসমীয়া গাজা, কৌতুক\nকেৱল কলেজত পঢ়ি থকা সকলৰ বাবে । কেনেকৈ কলেজত জনপ্ৰিয় হব পাৰি ।\n( লেখনিটো ২০০২ চনত এখন হাস্য ব্যঙ্গ আলোচনীত প্ৰকাশ পাইছিল )\nকলেজত সকলোৱে মাজত জনপ্ৰিয় হবলৈ হলে তলৰ কিটিপ কেইটা ব্যৱহাৰ কৰি চাব পাৰে ।\n১: মুখত অনবৰতে ১২০/১৬০ পান এটা ভৰাই চোবাই থাকিব ।\n২: ইউনিফৰ্ম খুব কমেই পিন্ধিব । প্ৰায়ে বেলেগ বেলেগ ডিজাইনৰ কাপোৰ পিন্ধিব ।\n৩: কাপোৰত সদায় কাঢ়া ইষ্টি কৰিবলৈ নাপাহৰিব ।\n৪: চকুত চানগ্লাছ কাণত এটা ৰিং, চুলিৰ কাট কোনোবা নতুন চিনেমাৰ হিৰৰ দৰে হব লাগিব ।\n৫: যিমান পাৰে সকলোৱে লগত নিজে গৈ চিনাকি হব । বাটে ঘাটে দেখিলে হাই হেল্ল বুলি কৈ হাত মিলাবলৈ নাপাহৰিব ।\n৬: মাটি বাৰী বিক্ৰী কৰি , ঘৰত ওভতগোৰে নাচি হলেও নতুন মডেলৰ পালচাৰ এখন যোগাৰ কৰি লওক । আৰু পাছফালে সদায় এগৰাকী নতুন নতুন ছোৱালী উঠাই ফুৰক ।\n৭: হোটেল ৰেষ্টুৰেণ্ট যতেই নহওক কলেজৰ ছোৱালীৰ লগত খোৱাৰ পাছত বিলটো আপুনি দি দিয়ক ।\n৮: ক্লাছ কৰিবলৈ আহোঁতে কেৱল সৰু বহী এখন হে পকেটত লৈ আহিব । যাতে কোনোবাই কৰবাত লগ ধৰিলে যাবলৈ একো অসুবিধা নহয় ।\n৯: কলেজলৈ নহাকৈ এদিনো নাথাকিব আকৌ দেই ।\n১০: শেষত কও এটিয়া বিহুৰ বতৰ পাইছেহি । পাৰিলে বিহুত সকলোৱে ঘৰলৈ এপাক মাৰিব ।\nকেনে পালে জনাব দেই ।\nLabels: Asomiya gaja, Asomiya Jokes, Asomiya Koutuk, Assamese Joke, Best Jokes Assam, অসমীয়া কৌতুক, অসমীয়া গাজা, আশীস দা\nঅস্ত্রোপচাৰৰ পিছত এজনী ছোৱালীৰ পেটত এখন কেচি সোমাই থাকিল !\nডাক্তৰে পৰীক্ষা কৰি কলে যে--\nআপোনাক পুণৰ অপাৰেচন কৰিব লাগিব !\nছোৱালী : পাগল নেকি..? প্রথম বাৰ কৰোতেই ইমান ভয় খাই আছিলো !\nএইয়া ২০ টকা লওক--\n'নতুনকৈ এখন কিনি লব..!'\nLabels: 'ফঁকৰা যোজনা, Asomiya gaja, Asomiya Jokes, Asomiya Koutuk, Internet Jokes Assamese, Saturday MEME, অসমীয়া কৌতুক, অসমীয়া গাজা\nগাজাৰী লেণ্ডৰ সম্ৰাজ্ঞী, বেণ্ডিদ কুইন খ্যাত টিও টিও ওৰফে জুতি বাইৰ বিয়াৰ পাছৰ কাহিনী -\nএদিন মাজৰাতি জুতি বাইএ ঘৰলৈ ফোন কৰিলে\nমাক :-- হেল্ল'\nবেণ্ডিদ কুইন :-- হেল্ল' মা, আজি মোৰ মানুহজনৰ লগত কাজিয়া লাগিল !\nমাক :-- চিন্তা নকৰিবি, পতি-পত্নীৰ মাজত এনেকুৱা বোৰ হৈয়েই থাকে !\nবে. কু. :-- এহ সেইবোৰ কথা মোক পাছত বুজাবি !\nআগতে ক এতিয়া লাচটো কি কৰিম !!!\nLabels: Asomiya gaja, Asomiya Jokes, Assam Jokes, Assamese sms, অসমীয়া কৌতুক\nফাকুৱাৰ দিনা ৰাতিপুৱাৰে পৰা নগেনহঁতৰ চুবুৰীৰ সকলোৱে ফাকুৱা খেলিছে৷ নগেনো খেলি-খেলি মছগুল৷\nদুপৰীয়া ঘৰলৈ আহি দেখে ঘৈণীয়েকে চুবুৰীৰ সৰু-সৰু ল’ৰাবোৰ এটা এটাকৈ আনি চাবোন ঘঁহি ঘঁহি গা ধুৱাই আছে৷ তেনেদৰে দহটামানক গা ধুৱালে ঘৈণীয়েকে৷ আৰু প্ৰায় ত্ৰিশটামান ল’ৰা গা ধুবলৈ শাৰী পাতি আছিল৷\nতাকে দেখি নগেনৰ সহ্য নহ’ল ৷\nসি ঘৈণীয়েকৰ ওচৰলৈ আহি ক’লে,\n“ আজি চুবুৰীৰ গোটেইবোৰকে গা ধুৱাব খুজিছ নেকি? তোৰ মূৰ গৰম হৈছে নেকি?“\nঘৈণীয়েকে লাহেকৈ ক’লে,\n“ ইহঁতবোৰৰ মাজৰ পৰা আপুনিয়েই বিচাৰি দিয়কচোন কোন দুটা আমাৰ বাবলু আৰু মুন্না? তেতিয়া হ’লে মোৰ কামটো সহজ হ’লহেতেন…”\nঘৈণীয়েকৰ কথা শুনি নগেনে শাৰী পাতি থকা ল’ৰাবোৰলৈ ভালদৰে চালে৷\nতাৰপাছত সি ঘৈণীয়েকৰ ফালে চালে৷\nতাৰপাছত সিও ল’ৰাবোৰক গা ধুৱাবলৈ ধৰিলে, এটা এটাকৈ৷\nLabels: 'ফঁকৰা যোজনা, Asomiya gaja, Asomiya Jokes, Asomiya Koutuk, Internet Jokes Assamese, অসমীয়া কৌতুক, অসমীয়া গাজা\nহঠাৎ চৰকাৰে এখন আছনি জাৰি কৰিলে যে,দেশত নিৰক্ষৰ লোকসকলক লিখা পঢ়া শিকোৱা হ'ব ৷\nকথামতেই কাম ৷ আমাৰ গাঁৱতো পাঠদান আৰম্ভ হৈ গ'ল ৷ গাঁৱৰ সকলো আইতাই একগোট হৈ আবেলি মহিলা সমিটিৰ কায্যালয়তে লিখা পঢ়া শিকিবলৈ ল'লে , এজনক শিক্ষক হিচাপে নিযুক্তি দিয়া হ'ল ৷\nলেঠা লাগিল শিক্ষকৰ,কিয়নো অাইতা সকলক শিকোৱা ইমান সহজ নহয়,গতিকে তেঁও এটা নতুন পদ্ধতিত শিক্ষা আৰম্ভ কৰিলে, এনেদৰে-\nA (ব'ৰ্ড ত লিখি )মানে অমল ৰ মাক, B মানে বলেন ৰ মাক ,,,,,,,,,,,,,\nএনেদৰে এমাহ মান যোৱাৰ পাছত ইনস্পেক্টৰ আহিল স্কূল চাবলে,,,\nইনস্পেক্টৰ: আপোনালোকে কিমান শিকিব পাৰিছে মই এতিয়া পৰীক্ষা কৰিম,\nএইবুলি ব'ৰ্ড ত W লিখি এইটো কি আখৰ কোনে কব পাৰিব সুধিলে,,\nকিন্তূ শিক্ষকৰ W শিকোৱা হোৱাই নাছিল ,R লৈকে শিকাইছিল হে ৷\nসকলোৱে ইন্সপেক্টৰক ক'লে যে আমাক এইটো শিকোৱাই নাই৷\nতেনেতে এগৰাকী বুধিয়ক আইতাই ক'ব পাৰিম বুলি শিক্ষকৰ লগতে সকলোকে লাজৰ পৰা বছালে আৰু উত্তৰটো দিলে,\nউত্তৰ শুনি ইন্সপেক্টৰ বেঁহুছ,আইতাই কি ক'লে জানেনে,\nসেইজনী মৃনালৰ মাক উলটি পৰি আছে৷\nLabels: Asomiya gaja, Asomiya Jokes, Asomiya Koutuk, Assam Jokes, Couple Jokes, অসমীয়া গাজা, ৰগৰ, হাঁহিৰ ৰহঘৰা\nবহুদিনৰ হেৰাই যোৱা দুজন বন্ধু ৰমেন আৰু ৰাতুলক ফেচবুকৰ জৰিয়তে আৱিষ্কাৰ কৰি নবীন আনন্দত আত্মহাৰা হৈ পৰিল!\nতিনিও পুৰণি স্মৃতি ৰোমন্থন কৰিবলৈ ৰেষ্টুৰাঁত সোমাল।\nনবীন সৰুপানী চুবলৈ টয়লেটত যোৱাৰ পিছত..\nৰমেন- কোৱাচোন ৰাতুল, তোমাৰ ল'ৰা ছোৱালী কেইটা?\nৰাতুল-এটাই ল'ৰা, বৰ বুধিয়ক! ধনীঘৰৰ ছোৱালী এজনী পটাইছে। ইমেজ বনাবলৈ তাইক গাড়ী এখনো gift দিছে। এবাৰ বিয়াখন হৈ গ'লে বাপেকৰ সকলো সম্পত্তি মোৰ!\nৰমেন- হয় নেকি! মোৰ ল'ৰাটোৱেও এজনী ধনীৰ দুলালীক পটাইছে। সি বেংকৰ পৰা টকা ধাৰলৈ লৈ ছোৱালীজনীক ফ্লেট এটা gift দিছে। মই বেয়া পোৱানাই! বিয়াৰ পিছত বাপেকৰ বিপুল সম্পত্তি দেখোন মোৰেই হ'ব!\nনবীনে আহি দুয়োৰে কথা শুনি ক'লে- মোৰ এজনীয়ে ছোৱালী, কিন্তু বৰ তীখৰ। তাই একেলগে দুটা ল'ৰাক প্রেমজালত ফচাই থৈছে। এটাই গাড়ী এখন gift দিছে আৰু আনটোৱে ফ্লেট দিছে। তাই হেনো আৰু কিবাকিবি সৰকাবলৈ প্লেন কৰি আছে!\nLabels: Asomiya gaja, Asomiya Jokes, Asomiya Koutuk, Assam Best Jokes, Assamese, অসম, অসমীয়া কৌতুক, অসমীয়া গাজা, আশীস দা\nএবাৰ আশিষ'কাইয়ে 'মদাসক্ত সংশোধন কেন্দ্ৰত ভৰ্তি হবলৈ 'ইন্টাৰ ভিও" এটালৈ গল।...ইন্টাৰভিও টো আমাৰ নিভা'মেডামে লৈ আছিল ।...নাম-ধাম সোধাৰ পাছত নিভা'মেডামে প্ৰশ্ন কৰিলে-\nনিভা'মেডামঃ-...আপুনি মদ খায় নে ?\nআশিষ'কাইঃ(পোনপটিয়া উত্তৰ)-..হয়...খাওঁ ।\nনিভা'মেডামঃ-..সদায় খায় নে ?\nআশিষ'কাইঃ(সংকোচ নকৰা কৈ)-..অ খাওঁ ।\nনিভা'মেডামঃ- দৈনিক কি পৰিমানে খায় ?\nআশিষ'কাইঃ (ডেম কেয়াৰত)-...6/7 পেগ মান হবগৈ ।\nনিভা'মেডামঃ-ও য়া ও ! 6/7 পেগ ! (আচৰিত হৈ)...এই পেগ বোৰৰ দাম কিমান হব ?\nআশিষ'কাইঃ-...কিমান আৰু ?...1000/- টকা মান হব ।\nনিভা'মেডামঃ-আপুনি কিমান দিনৰ পৰা খাই আছে ?\nআশিষ'কাইঃ-(অলপ ভাবি চিন্তি)..প্ৰায় 14 বছৰ মানেই হব ।\nনিভা'মেডামঃ(তাচ্ছিল্য ভাবেৰে)...আপুনি 14 বছৰৰ ধৰি 'মদ' খাই আছে...Oh ! No...\n(হিচাপ কৰি কৰি)..মানে প্ৰত্যেক মাহত 30,000/-হাজাৰ টকা...এবছৰত 36,000/-হাজাৰ টকা...আৰু 14 বছৰত প্ৰায় 50 লাখ টকা !!!\n...বাপ ৰেই...আপুনি ইমান দিনে 50 লাখ টকা উৰাই দিলে ???...মাথোঁ 'মদ'ৰ তলত ??\n-হে ভগবান !...এই 50 লাখ টকাৰে আপুনি B.M.W. CAR এখনকে কিনিব পাৰিলেহেঁতেন !...কথাটো ভাবিছেনে ?\nনিভা'মেডামৰ যুক্তিপূৰ্ন কথা শুনি আশিষ'কাই কিছুসময় 'তভক' মাৰি থাকিল...শেষত নিভা'মেডামক সুধিলেঃ-মেডাম , আপুনি বাৰু 'মদ' খায় নে ?\nনিভা'মেডামঃ(অবাক হৈ)-...নাই নাখাওঁ ।\nআশিষ'কাইঃ-আপোনাৰ চাকৰি কৰা কিমান বছৰ হল ?\nনিভা'মেডামঃ(বিৰক্তি ভাবে)-হ'ল আৰু...14/15 বছৰ ।\nআশিষ'কাইঃ-আপোনাৰ মাহ'ত দৰমাহ কিমান ?\nনিভা'মেডামঃ-...কিয় ? প্ৰায় 16/17 হেজাৰ মান !\nআশিষ'কাইঃ- মেডাম...প্ৰায় 16 বছৰ চাকৰি কৰাৰ পাছত 'মদ-পানী' নোখোবাকৈ...আপোনাৰ মুঠ দৰমাহ -2 কোটিৰ ওচৰা ওচৰি হল গৈ নহয় নে ?...এতিয়া আপোনাৰ B.M.W.CAR খন অলপ দেখুবাই দিব নে ???\nআশিষ'কাইৰ কথাত নিভা'মেডাম বেহুচঁ !..\nইন্টাৰভিও হল-'ফুঁচ' !!\nবিঃদ্ৰঃ- আশিষ'দা আৰু নিভা'মেডাম খং নকৰিব ।'ৰগৰ' কৰাত 'জগৰ'হলে আগতিয়াকৈ 'ক্ষমা' প্ৰাথী হলো ।\nLabels: Asomiya gaja, Asomiya Jokes, Asomiya Koutuk, new year joke, অসমীয়া কৌতুক, অসমীয়া গাজা, আশীস দা


খ্বন মৗঙ | The Spirit of The State : বাঘ হাজৰিকা,বাঘধৰা পুখুৰী,কলঞ্চু পাৰ ✍শ্ৰীগোলোক চন্দ্ৰ দত্ত\nবাঘ হাজৰিকা,বাঘধৰা পুখুৰী,কলঞ্চু পাৰ ✍শ্ৰীগোলোক চন্দ্ৰ দত্ত\nগড়গাঁৱৰ সমীপবৰ্ত্তী লংকাক,গোমোঠা, পানীবিল, চূণপোৰা, চেঙেলিবাৰী অঞ্চল কেইটা নিলিখা বুৰঞ্জীৰ সমল তথা কিম্বদন্তীৰ মিঠা কাহিনীৰ খুন্দ খোৱা ভঁৰাল স্বৰূপ ।কিম্বদন্তী আৰু বুৰঞ্জীৰ মাজত থকা প্ৰকৃতিগত ব্যৱধান বহুত যদিও, প্ৰতিটো কিম্বদন্তীৰ অন্তৰালত, তিলত তেল বিয়পি থকাৰ দৰে, বুৰঞ্জীৰ প্ৰেতাত্মা একোটাই খেলা কৰি থাকে।বাস্তৱ জগতত থকা সত্য ঘটনা একোটাৰ ওপৰত ভিত্তি কৰি সাধাৰণতে কিম্বদন্তীয়ে আত্মপ্ৰকাশ কৰে।পম বিচাৰি খান্দিব পৰাৰ ধৈৰ্য থাকিলে অৱশেষত চেঁচুৰ বাহিৰ হৈ আহে। কিম্বদন্তীৰ পম খেদি অনুসন্ধান কৰাৰ ধৈৰ্য-বল আহৰণ কৰিব পাৰিলে, কম-বেচি পৰিমাণে ঘটনাৰ সত্যতা উদ্ঘাটন কৰিব পৰা হয়।\nশিৱসাগৰ টাউনৰ ফালৰপৰা গড়গাঁৱৰ আলিয়েদি শিমলুগুৰি জংচনৰ পিনে প্ৰায় ১২ কিলোমিটাৰ আগুৱাই আহিলে বুৰঞ্জী বিখ্যাত হাৰিপাৰা আলিৰ মূৰ পোৱা যায়। হাৰিপৰা আলিৰ মূৰতে দক্ষিণ ফালে আৰিমত্ত ৰজাৰ ধন-সোণ পোত গৈ থকা সেইখন বৰবিল। এতিয়া হাৰিপৰা আলিয়েদি উত্তৰমূৱা হৈ প্ৰায় ডেৰকিলোমিটাৰ আগুৱাই গ'লে বাঁওদিশে আলিটোৰ কাষতে পাৰেৰে সৈতে প্ৰায় দুপুৰা মাটি জুৰি থকা এটা ৰজাদিনীয়া বৰপুখুৰী পোৱা যায়। এই ঠাইৰপৰা হাৰিপৰা আলিয়েদি আৰু প্ৰায় এক কিলোমিটাৰ আগুৱাই গ'লে কেমনৰ আলিৰ মূৰ পোৱা যায়। কেমনৰ আলিয়েদি পূৱ দিশলৈ আধা কিলোমিটাৰমান আগবাঢ়ি গ'লে আলিটোৰ বাঁওকাষে এবুকু ওখ গোঁসানী ভেঁটি আৰু ইয়াৰ কাষতে উত্তৰলৈ গোঁসানী, পশ্চিমলৈ ফুলগুৰি পুখুৰী পোৱা গৈছিল। এতিয়া গোঁসানী ভেঁটি , গোঁসানী পুখুৰী আৰু ফুলগুৰি পুখুৰীৰ অস্তিত্বই নোহোৱা হৈ গ'ল। গোঁসানী ভেঁটিৰ পৰা দক্ষিণলৈ অলপ দূৰত্বত বৰবৰুৱাৰ পুখুৰীটোৱে জীৰ্ণ-শীৰ্ণ বেশত অস্তিত্ব বজাই ৰাখিছে। কেমনৰ আলিয়েদি আৰু অলপ আগবাঢ়ি গৈ থাকিলে আলিটোৰ সোঁফালে বামুণ বাৰী পুখুৰী পোৱা যায়। প্ৰকৃতিৰ লগত যুঁজি যুঁজি বামুণ বাৰী পুখুৰী আজি একেবাৰে ক্লান্ত। আৰু কিমান দিনলৈ এই পুখুৰীটোৱে কিম্বদন্তীৰ সাক্ষ্য দি থাকিব সি চিন্তাৰ বিষয় হৈ পৰিছে।কেমনৰ আলিয়েদি আৰু পূৱলৈ প্ৰায় এক কিলোমিটাৰ আগবাঢ়ি গ'লে সমান্তৰাল ভাৱে বৈ গৈ পৰিকা নৈত মিলি যোৱা বেউলা জান-মইনা জান পোৱা যাব।\nওপৰত উল্লেখ কৰা কেমনৰ আলিৰ মূৰৰ পৰা হাৰিপৰা আলিয়েদি উত্তৰ দিশলৈ প্ৰায় আধা কিলোমিটাৰ আগবাঢ়ি গ'লেই আলিটোৰ সোঁফালে বাঘধৰা ওৰফে বাঘমৰা পুখুৰীটো আজিৰপৰা কিছুবছৰৰ আগলৈকে পোৱা গৈছিল। কিন্তু এতিয়া পোৱা নাযায়। বাঘধৰা পুখুৰীৰ পূবদিশলৈ ক্ৰমে কঁতৰা ভঙা পুখুৰী,দৰিকা নৈৰ "সোণাৰি ডুবি সোণাৰি ঘাট" আৰু ইয়াৰ অলপমান পূৱলৈ "দৰিকা নৈৰ ৰঙা গড়া" পোৱা যায়।'বৰবিল', 'কঁতৰা ভঙা পুখুৰী,' সোণাৰি ডুবি সোণাৰি ঘাট', 'নেউলা জান, মইনা জান'ৰ কিম্বদন্তীৰ ইতিপূৰ্বে 'জনমভূমি' কাকতত লিখিছোঁ। 'গোঁসানী ভেঁটি', 'ৰঙাগড়া' আৰু'বামুন বাৰী পুখুৰীৰ' কিম্বদন্তী "অসমবাণী" ত আজিৰ পৰা কিছুবছৰৰ আগতে লিখিছিলোঁ। এইবাৰ লিখিব খুজিছো আধা বুৰঞ্জী আধা কিম্বদন্তীৰ সংমিশ্ৰণ ঘটা আৰু এতিয়া অস্তিত্বহীন হৈ পৰা "বাঘধৰা পুখুৰী"ৰ বিষয়ে।\nমানুহৰ কীৰ্তিৰ ওপৰত ভিত্তি কৰি একোটাহত নাম দিয়া হয়।এনে নাম সময়ত ইমানেই জনপ্ৰিয় হৈ পৰেগৈ যে কেতিয়াবা কেতিয়াবা এনেধৰণৰ নামে মানুহজনৰ আচল নাম পাহৰাই পেলায়।ভাৰতৰ প্ৰাচীন কাহিনী আৰু বুৰঞ্জীত এনেধৰণৰ উদাহৰণ বহুত ওলাব। তৰোৱাল মাৰি বাঘ এটা বধ কৰি অৰ্জন কৰা কীৰ্তিৰ বাবে ফৰিদৰ নাম হৈছিল শ্যেৰছাহ। পিতৃৰ মনোবাঞ্চা পূৰণৰ বাবে জীৱনত বিবাহ নকৰিবলৈ ভীষণ প্ৰতিজ্ঞা কৰি শান্তনু পুত্ৰ 'দেৱব্ৰত' 'ভীষ্ম' নামেৰে খ্যাত হৈছিল। মেঘৰ আঁৰত লুকাই যুদ্ধ কৰি শত্ৰুপক্ষক বিব্ৰত কৰি তুলিব পৰাৰ কাৰণে ৰাৱণ পুত্ৰ 'ইন্দ্ৰজিৎ' খ্যাত হৈছিল 'মেঘনাদ' নামেৰে।সুৰসেনৰ কন্যা, বসুদেৱৰ ভগ্নী 'পৃথা' ক কুন্তী ভোজে তুলি-তালি ডাঙৰ-দীঘল কৰাৰ কাৰণে মহাকাব্য মহাভাৰতত পৃথা বিখ্যাত হৈছিল 'কুন্তী' নামেৰে।মই এতিয়া ব্যক্ত কৰিবলৈ যোৱা 'বাঘধৰা পুখুৰী' নামৰ এই কাহিনীৰ মূল নায়ক -ইস্চমাইল (ইচমাইল) চিদ্দিক আলি হাজৰিকা। এওঁ বিখ্যাত হৈ পৰিছিল "বাঘ হাজৰিকা" নামেৰে। ইচমাইল চিদ্দিক হাজৰিকা অসম বুৰঞ্জী উপেক্ষিত অথচ অসমৰ জন মানসত এওঁ চিৰসঞ্জীৱিত হৈ থকা এজন মোগল বংশধৰ হৈও , অসম প্ৰেমী ব্যক্তি আছিল বুলিয়েই জনশ্ৰুতিয়ে প্ৰতিপন্ন কৰি আহিছে । স্বৰ্গদেউ বুদ্ধিস্বৰ্গ নাৰায়ণৰ ৰাজত্বকালত একাধিক বাৰ মুছলমানে অসম আক্ৰমণ কৰিছিল । প্ৰথম বাৰ ১৬২৯ চনত , দ্বিতীয় বাৰ ১৬৩৭ চনত , তৃতীয় বাৰ ১৬৪২ চনত হোৱা মুছলমান আক্ৰমণ কেইটাত , অসমৰ হাতত পৰাজিত হৈ , অনেক মুছলমান সৈনিক অসমত বন্দী হৈ ৰৈ গৈছিল । তেওঁলোকে জনা কামৰ ওপৰত ভিত্তি কৰি , তেওঁলোকক অসমত বসবাস কৰাৰ ব্যৱস্থা কৰি দিয়া হৈছিল । সেই সকলৰ ভিতৰত কোনোবা হৈছিল দৰ্জী , কোনোবা হৈছিল হিলৈদাৰী , কোনোবা হৈছিল শেনচোৱা ইত্যাদি ইত্যাদি । তেওঁলোকৰ ভিতৰত ৰণ কৰা লোকো অনেক আছিল । অসমত বসবাস কৰিবলৈ আৰম্ভ কৰি , দিল্লীৰ বাদচাহী সাম্ৰাজ্যৰ কথা\nপাহৰি , তেওঁলোক একেবাৰে খাটি অসমীয়া হৈ , অসমকে নিজৰ দেশ বুলি মানি লৈছিল। আনকি পৰবৰ্ত্তী কালত হোৱা মুছলমান আক্ৰমণ বোৰত তেওঁলোকৰ পো-নাতিহঁতে মোগল সৈন্যৰ বিৰুদ্ধে যুদ্ধ কৰিছিল। ইচমাইল চিদ্দিক আলি ওৰফে বাঘ হাজৰিকা এই সকল মুছলমান লোকৰে বংশধৰ আছিল বুলি কোৱা হয়।\nসঁচা মিছাৰ সালসলনি ভাৱৰ এই কাহিনীৰ নায়ক ইচমাইল চিদ্দিক আলিয়ে , আহোম ৰজাৰ "চমুৱা, হাজৰিকা" বিষয় বাব লাভ কৰিছিল বুলি জনা যায় । ইফালে জনশ্ৰুতিয়ে , এওঁ "গড়গঞা সেনাপতি" আছিল বুলি কয়। শৰাইঘাটৰ যুদ্ধৰ সময়ত এওঁ মোগল সৈন্যৰ বিৰুদ্ধে , গড়গঞা পালি সেনাপতি ৰূপে অসমীয়া সৈন্যৰ দ'ল এটা পৰিচালনা কৰিছিল বুলিও কোৱা হয়। এতিয়ালৈকে প্ৰকাশ পোৱা অসমৰ বুৰঞ্জীত , চিদ্দিক আলিৰ সন্দৰ্ভত এইবোৰ কথাৰ উল্লেখ নথকাটো মন কৰিবলগীয়া কথা। অৱশ্যে ড. সূৰ্য্য কুমাৰ ভূঁঞাৰ "Annals of Delhi Badshahate" গ্ৰন্থখনত বাঘ হাজৰিকাৰ বিষয়ে অলপ উল্লেখ কৰা আছে।\n(...........Bagh Hazarika , Whose military genius was party responsible for the success of Lachit Borphukan's operation against Ram Singha.)ইচমাইল চিদ্দিক আলি ওৰফে বাঘ হাজৰিকাৰ পাছৰ নৱম পুৰুষ আছিল -- জ্ঞান মালিনীৰ কবি --- মফিজুদ্দিন আহমদ হাজৰিকা।\nশৰাইঘাটৰ সেই বিখ্যাত পানী যুদ্ধখনত জিকি লাচিত বৰফুকনে "অসম গৌৰৱ" আখ্যা লাভ কৰাৰ অন্তৰালত , অসম-বুৰঞ্জী উপেক্ষিত অথচ হাড়ে-হিমজুৱে অসম প্ৰেমী , আহোম ৰাজভক্ত , অসমীয়া বীৰ ইচমাইল চিদ্দিকৰ বৰঙণি মুঠেই উলাই কৰিব পৰা বিধৰ নাছিল । ইচমাইল চিদ্দিকৰ কৌশল তথা পৰিকল্পনা যদি শৰাইঘাটৰ মূল যুদ্ধখনত (পানী যুদ্ধখনত) প্ৰয়োগ কৰা নহ'লহেঁতেন , তেনেহলে অসমৰ গৌৰৱৰ বুৰঞ্জী অন্যফালে ঢাল খালেহেঁতেন।\nবহুত কথা অসমৰ বুৰঞ্জীত লিপিবদ্ধ হোৱা নাছিল , কিন্তু মুখ বাগৰি চলি আহিছিল । শৰাইঘাটৰ যুদ্ধৰ সময়ত সংঘটিত হোৱা তেনে এটা সৰু অথচ অতি উল্লেখযোগ্য ঘটনাৰ কথা অসমৰ বুৰঞ্জী লিখকে হয় লিপিবদ্ধ কৰিবলৈ পাহৰিলে , নহয় লিপিবদ্ধ কৰাৰ প্ৰয়োজন উপলব্ধি নকৰিলে । ঘটনাটো সম্পন্ন কৰাত তিনিজন লোকে একেলগে পৰিকল্পনা কৰিছিল যদিও মূল কৌশলটোৰ কথা চিন্তা কৰিছিল এজন মানুহে । এই মানুহ তিনিজন আছিল ---- কলঞ্চু ৰাজখোৱা , জপং গোহাই আৰু ইচমাইল চিদ্দিক আলি হাজৰিকা । ইচমাইল চিদ্দিক সেই সময়ত আহোম ৰজাৰ চমুৱা হাজৰিকা আছিল । অসমীয়া ছোৱালী বিয়া বাৰু কৰি লগতে সৰু হলেও আহোম ৰজাৰ তেনে এটা বিষয় বাব পাই , তেওঁৰ পূৰ্বপুৰুষ যে বহু বছৰৰ আগতে অসম আক্ৰমণ কৰিবলৈ অহা মোগল সৈন্য আছিল --- সেই কথা ইচমাইল চিদ্দিক আলিয়ে সম্পূৰ্ণভাৱে মানস পটৰ পৰা নিঃশেষ কৰি দি , হাড়ে-হিমজুৱে ষোল্ল অনা , আজিকালিৰ ভাষাত কবলৈ গ'লে এশ শতাংশ অসমীয়া হৈ পৰিছিল।\nবোধহয় শৰাইঘাট যুদ্ধৰ কেইবছৰমান আগতে ইচমাইল চিদ্দিক আলিয়ে আহোম ৰজাৰ "চমুৱা হাজৰিকা" বিষয় বাব গ্ৰহণ কৰি , মূল গড়গাওঁ নগৰৰ পৰা কিছু দূৰত , হাৰিৰ পৰা আলিৰ কাষতে , আলিটোৰ পূৱ দিশত বসবাস কৰিবলৈ লৈছিল । শৰাইঘাট যুদ্ধৰ মূল সেনাপতি --- লাচিত বৰফুকনৰ অধীনত থকা একাধিক পালি সেনাপতি সকলৰ ভিতৰৰে এজন পালি সেনাপতি ইচমাইল হাজৰিকা আছিল বুলি কোৱা হয়। সেই সময়ত বুৰঞ্জী লিপিবদ্ধ কৰা লোকে , পালি সেনাপতি সকলৰ নাম-কাম লিপিবদ্ধ কৰাত বোধকৰো বেছি গুৰুত্ব আৰোপ কৰা নাছিল । গতিকে শৰাইঘাটৰ ৰণত ইচমাইল চিদ্দিক আলি হাজৰিকাৰ ভূমিকাৰ বিষয়ে বুৰঞ্জী নিমাত , কিন্তু জনশ্ৰুতি সৰৱ । অসমীয়া ৰামায়ণ ----- ৰচনা কৰোঁতা পূৰ্ৱকবি অপ্ৰমাদী মাধৱ কন্দলীয়ে তেওঁৰ ৰামায়ণ খনৰ সন্দৰ্ভত এঠাইত লিখিছিল ---- "দৈৱবাণী নোহে ইটো , লৌকিকহে কথা । এতেকে ইহাৰ দোষ নলৈবা সৰ্বথা ।" তেনেদৰে এই কাহিনীটো লিখিবলৈ হাতত লৈ , মোৰো কবলৈ মন গৈছে যে --- "বুৰঞ্জী-বাণী নোহে ইটো , জনশ্ৰুতিৰ কথা , এতেকে ইয়াৰ দোষ নলৈবা সৰ্বথা ।"\nস্বৰ্গদেউ জয়ধ্বজ সিংহৰ মিৰজুমলাৰ সৈতে হোৱা সন্ধিৰ চৰ্তমতে ব্ৰহ্মপুত্ৰৰ উত্তৰে ভৰলু নদী আৰু দক্ষিণে কলং নদী আহোম আৰু মোগল ৰাজ্যৰ সীমা নিৰ্ধাৰণ কৰা হৈছিল। ইয়াৰ উপৰিও আহোম ৰজাই বছৰি শকত পৰিমাণৰ ধন মোগল সম্ৰাটক দি থাকিবলৈ চুক্তি কৰা হৈছিল। ইতিসময়তে জয়ধ্বজ সিংহৰ মৃত্যু হোৱাত, অতি স্বাধীন চিতীয়া চক্ৰধ্বজ সিংহই আহোম ৰাজপাতত আৰোহণ কৰিছিল। জয়ধ্বজ সিংহৰ দিনত হোৱা চৰ্তানুসৰি কৰ দিয়াত অলপ হীন-দেৰি হোৱাত গুৱাহাটীৰ থানাদাৰ চৈয়দ ফিৰোঁজ খাই আহোম ৰজালৈ টানি চিঠি দিয়াত, চক্ৰধ্বজ সিংহই অপমান বোধ কৰি, মোগলৰ অধীনলৈ যোৱা ৰাজ্যখণ্ড উদ্ধাৰ কৰিবলৈ আয়োজন কৰি, লাচিতক বৰফুকনক সেনাপতি পাতি ৰণলৈ পঠিয়াই হেৰুৱা ৰাজ্য পুনৰ নিজৰ অধীনলৈ আনিলে। লগতে চৈয়দ চানা আৰু চৈয়দ ফিৰোজকো বন্দী কৰিলে।\nএনে এটা বেয়া খবৰ পাই দিল্লীৰ সেই সময়ৰ বাদচাহ ঔৰংজেৱে ৰামসিংহক সেনাপতি পাতি অসমৰ ৰজাক ভালকৈ এশিকনি দিবলৈ বুলি এটা ডাঙৰ ফৌজ অসম অভিমুখে পঠাই দিলে। ৰামসিংহৰ এই আক্ৰমণ প্ৰতিৰোধ কৰিবৰ কাৰণে আহোম স্বৰ্গদেৱে আয়োজন কৰা এইখনেই আছিল বিখ্যাত শৰাইঘাটৰ যুদ্ধ। জনশ্ৰুতি মতে সু-নিৰীক্ষণ কাৰী লাচিত বৰফুকনে শৰাইঘাটৰ যুদ্ধৰ সময়ত ইছমাইল চিদ্দিক আলি হাজৰিকাক এজন পালি সেনাপতি পাতি গড়গাওঁ ৰ পৰা পঠাই দিবৰ কাৰণে স্বৰ্গদেৱলৈ জনোৱাত, স্বৰ্গদেউ চক্ৰধ্বজ সিংহই সেইমতেই পঠাই দিছিল। চমুৱা হাজৰিকা ইছমাইল চিদ্দিকৰ লগত কলঞ্চু ৰাজখোৱা আৰু জপং গোহাঁইক পঠোৱা হৈছিল।\nমোগল আৰু অসমীয়া সৈন্যৰ মাজত মাটিয়েদি হোৱা একাধিক খণ্ডযুদ্ধত দুয়োপক্ষৰে হৰা জিকা হৈছিল যদিও মোগল সৈন্যৰ ক্ষয় ক্ষতিৰ পৰিমাণ বেছি হৈছিল। মোগল সৈন্য পিছ হোহকি গৈ ইটাখুলি কোঠত আশ্ৰয় লৈছিলগৈ। মোগলৰ হাতৰ পৰা গুৱাহাটী উদ্ধাৰ কৰিবলৈ হ'লে, ইটাখুলিৰ কোঠ, মোগল সৈন্যৰ হাতৰ পৰা নিজৰ দখললৈ অনাটো অসমীয়া সৈন্যৰ কাৰণে বৰ প্ৰয়োজন হৈ পৰিছিল, কিন্তু পৰা নাছিল। ইফালে মাটিয়েদি হোৱা কেইবাখনো ৰণত ৰামসিংহ ঘাটি, নিৰাশ হৈ সৰ্বশেষত পানীয়েদি অসমীয়া সৈন্যৰ লগত এখন ৰণ কৰিবলৈ মনস্থ কৰিলে। এই পানী-যুদ্ধ খনেই আছিল শৰাইঘাটৰ শেষ যুঁজ। জিকিব পাৰিলে দিল্লীশ্বৰৰ মনোকামনা পূৰণ কৰিব পাৰিব, জিকিব নোৱাৰিলে বিফল হৈ ৰামসিংহ অহা বাটেৰে ঘুৰি যাব লাগিব। এয়া আছিল ৰামসিংহৰ শেষ সিদ্ধান্ত। আহোমৰ চোৰাংচোৱা সকলো কোনো গুণে কম নাছিল। শৰাইঘাটৰ ৰণ চলি থকা সময়ত (ব'হাগ মাহৰ পৰা আৰম্ভ কৰি শাওন মাহৰ শেষলৈকে প্ৰায় চাৰি মাহ দিন ধৰি চেগা-চোৰোকাকৈ শৰাইঘাটৰ ৰণ চলিছিল) মোগল সৈন্যৰ গতিবিধি লক্ষ্য কৰি জনাই থাকিবৰ কাৰণে বৰফুকনে অসংখ্য চোৰাংচোৱা নিয়োগ কৰিছিল। এই চোৰাংচোৱা সকলে বিভিন্ন বেশ ধাৰণ কৰি, মোগল সৈন্যৰ চকুত ধূলি মাৰি, তেওঁলোকৰ ধৰণ-কৰণ, আলোচনা-বিলোচনা বোৰৰ কথা বৰফুকনক জনাই আছিল। শৰাইঘাটৰ যুদ্ধত এই চোৰাংচোৱা সকলৰ ভূমিকা --- প্ৰত্যক্ষ ভাৱে সন্মুখ সমৰত অস্ত্ৰ লৈ যুদ্ধ কৰা সৈনিকতকৈ কোনো গুণেই কম নাছিল।\nৰামসিংহই পানী যুদ্ধৰ কাৰণে আয়োজন কৰি, ইটাখুলিৰ ওচৰত, ব্ৰহ্মপুত্ৰৰ দিশে মুখ কৰাই শাৰী শাৰীকৈ কামান গোটালে। প্ৰতিটো কামানৰ লগত হিলৈ মৰাত ওস্তাদ দুই তিনিজনকৈ মোগল সৈন্য ৰখালে। ৰামসিংহৰ এনে আয়োজনৰ কথা চোৰাংচোৱা সকলে আহি বৰফুকনক জনালেহি। লাচিত বৰফুকনে অলপো বিলম্ব নকৰি, পালি সেনাপতি সকলক নিজৰ চ'ৰালৈ মতাই আনি আলোচনাত বহিল। ইছমাইল চিদ্দিক চমুৱা হাজৰিকাই বোলে সেই আলোচনাত বিশেষ একো নকৈ "সময়ত কি কৰিব পৰা যায় দেখা যাব" বুলি অতি সংক্ষেপে বক্তব্য প্ৰকাশ কৰিছিল।\nমোগল সৈন্যই ইটাখুলিত ব্ৰহ্মপুত্ৰৰ পিনে টোৱাই কামান পতাৰ কথা চোৰাংচোৱাৰ মুখেৰে জানিব পাৰি লাচিত বৰফুকনেও ব্ৰহ্মপুত্ৰৰ আনটো পাৰত ইটাখুলিৰ ফালে মুখ কৰি জোপোহাৰ আঁৰে আঁৰে বৰহিলৈ সাজু কৰি ৰখালে। ৰামসিংহই কোনদিনা পানীৰে যুদ্ধ কৰাৰ পৰিকল্পনা কৰিছিল, তাৰ খবৰো আমাৰ চোৰাংচোৱা সকলে অতি কৌশলেৰে সংগ্ৰহ কৰি আনি বৰফুকনক জনালেহি। সেইমতে বৰফুকনেও সৈন্য সামন্ত য'ত যেনেদৰে সাজু কৰি ৰাখিব লাগে, তেনেদৰে সাজু কৰালে। যুদ্ধৰ আগদিনা ব্ৰহ্ম পুৱাতে লগত কেইজনমান বছা বছা সৈন্য লৈ, জপং গোহাঁই আৰু ইছমাইল চিদ্দিকে নাৱেৰে গৈ, ইটাখুলিৰ ওচৰত ব্ৰহ্মপুত্ৰৰ পাৰলৈ উঠি আত্মগোপন কৰি থাকিল। সকলোৰে হাতে হাতে দুই তিনিটাকৈ পানী ভৰ্তি বাঁহৰ চুঙা। জপং গোহাঁই আৰু সৈন্য কেইজনে ইছমাইল চিদ্দিকৰ নিৰ্দেশ মৰ্মে এই কামবোৰ মাত্ৰ কৰিহে গৈছিল। কিন্তু চিদ্দিকৰ কাণ্ড কাৰখানা বোৰৰ একো ওৰ পোৱা নাছিল। তেতিয়া ইছমাইল চিদ্দিকে জপং গোহাঁই আৰু সৈন্য কৈইজনক ক'লে যে তেওঁ নিজে মুচলমান কাৰণে মুচলমানৰ কথা ভালকৈ জানে। গোড়া মুচলমান সকলে ব্ৰহ্মপুৱাতে নামাজ কৰিবলৈ বহিবই। ইয়াৰ ব্যতিক্ৰম হ'ব নোৱাৰে। গতিকে সেই সুযোগ গ্ৰহণ কৰি বাঁহৰ চুঙাত লোৱা পানীৰ উপযুক্ত ব্যৱহাৰ কৰিব লাগিব। মোগলৰ কামান বোৰত চুঙাত থকা পানী ভৰাই দি, বিকল কৰি দিব পাৰিলে মোগলে পাতি থোৱা কামান নুফুটিব। কথামতে কাম হ'ল। কাহিলি কাহিলি পোহৰতে কামান ৰখীয়া প্ৰতিজন গোড়া মুচলমানে কামান এৰি থৈ, চাদৰ পাৰি লৈ, নামাজত বহিল। লগে লগে চিদ্দিকৰ ইংগিত পাই, তেওঁ লগত লৈ যোৱা আহোম সৈন্য কেইজনে বাঁহৰ চুঙাত লৈ যোৱা পানী, কামান বোৰৰ ফুটাত ঢালি গ'ল। অতি কম সময়ৰ ভিতৰতে কাম সম্পন্ন কৰি তেওঁলোক সকলো নাৱত উঠি আতৰি আহিল। কামান ৰখীয়া মোগল সৈন্য বোৰে একো ভূ-কে নাপালে। ইফালে কলঞ্চু ৰাজখোৱাই মোগলক ভেটিবলৈ বোন্দা পাহাৰৰ নামনিত সৈন্য সামন্ত লৈ সাজু হৈ থাকিল।\nইছমাইল চিদ্দিক আলি, জপং গোহাঁই আৰু তেওঁলোক দুজনৰ লগত যোৱা সৈনিক কেইজনে গম নোপোৱাকৈ, আমাৰ চোৰাংচোৱাই গোটেই ঘটনাটো চাই থাকি, তেওঁলোক নাৱত উঠাৰ আগতেই আহি বৰফুকনক গোটেই কথাখিনি বিৱৰি ক'লেহি, আৰু অলপ সময়ৰ পাছতেই জপং গোহাঁইৰ সৈতে ইছমাইল চিদ্দিক আলি বৰফুকনৰ চ'ৰালৈ আহি কৈছিলহি ---"বৰফুকন দেউতা, ৰামসিংহৰ কামান নুফুটে। আপুনি নিশ্চিন্তে থাকক।" বুৰঞ্জীত উল্লেখ নাথাকিলেও জনশ্ৰুতিয়ে কয় যে -- ইছমাইল চিদ্দিক আলিৰ সেইকথা শুনি, সেইসময়ত তীব্ৰ জ্বৰত ভুগি কেঁকাই থকা লাচিত বৰফুকনৰ মুখত হেনো হাঁহি বিৰিঙি উঠিছিল।\nতাৰ পাছদিনা বেলি উলাই দুপৰীয়া হোৱাৰ আগে আগে, ৰামসিংহৰ নিৰ্দেশ মৰ্মে মোগলৰ পানী যুদ্ধৰ সেনাপতি চৰিপ খাঁৰ নেতৃত্বত, হাজাৰ হাজাৰ মোগল সৈন্য ব্ৰহ্মপুত্ৰইদি ইটাখুলিৰ কোঠৰ দিশৰ পৰা নাৱেৰে উজাই আহি, আন্ধাৰু বালিৰ ওচৰ পাওঁ পাওঁ হ'লহি। সেই সময়ত লাচিত বৰফুকনৰ নৰিয়া ইমানেই টান হৈছিল যে তেওঁ নিজে সৈন্য পৰিচালনা কৰিব নোৱাৰাৰ কাৰণে অসমীয়া সৈন্য সামন্তৰ মন ভাগি পৰিছিল। বৰফুকনৰ নৰিয়াৰ খবৰ ৰামসিংহইয়ো পাইছিল। গতিকে ৰামসিংহই সেই সুযোগ গ্ৰহণ কৰিছিল। অসমীয়া সৈন্য অম্ৰাজুৰি ঘাটলৈ পাছ হোহকি আহিছিল। নৰিয়াত ভুগি লৰচৰ কৰিব নোৱাৰাকৈ দুৰ্বল হৈ পৰা বৰফুকনে, খাটৰ সৈতে তেওঁক বাট ঘৰলৈ নিবলৈ আদেশ দিলে। যাতে তেওঁ অসমীয়া সৈন্যৰ নাওঁ বিলাক ভালদৰে চাব পাৰে। জুৰিয়াৰ ফালৰ পৰা অশ্বক্লান্তৰ দিশে মোগল সৈন্য নাৱেৰে আগবাঢ়ি আহি থকা দেখা পাই, খন্তেক সময়ো পলম নকৰি বৰফুকনে শত্ৰু সৈন্যৰ ওপৰত জপিয়াই পৰিবলৈ সিদ্ধান্ত কৰিলে।\nবৰফুকনৰ আদেশ মৰ্মে ছয় খন যুদ্ধৰ নাৱত বছা বছা অসমীয়া সৈন্য লোৱা হ'ল। বুৰঞ্জীৰ মতে খৰন্তীয়াৰ নদাই নামৰ এজন লোকৰ সহায়ত, কিন্তু জনশ্ৰুতিৰ মতে ইছমাইল চিদ্দিক আলি চমুৱা হাজৰিকাৰ কান্ধত ভৰ দি, বৰফুকন নাৱত উঠিল। বৰফুকনৰ নাওঁ ছখন মোগল সৈন্যৰ ফালে আগবঢ়া দেখা পাই, পাছ হোহকি যাবলৈ ধৰা অসমীয়া সৈন্যৰ নাওঁ এইবাৰ তীব্ৰ বেগেৰে মোগল সৈন্যৰ ফালে আগুৱাই যাবলৈ ধৰিলে। বৰফুকনৰ নাওঁ পাছ পেলাই অসমীয়া সৈন্য নাৱেৰে আগবাঢ়ি গৈ মোগল সৈন্যক কচুকটা দিবলৈ ধৰিলে। মোগল কামান দাৰীয়ে কামান চলালে, কিন্তু কামান নুফুটিল। অসমীয়া সৈন্যৰ কামানৰ গুলী লাগি, মোগলৰ পালি সেনাপতি, চৰিপ খাঁ সেই নাৱৰ ওপৰতে খণ্ড-বিখণ্ড হৈ গ'ল। মোগলৰ হিলৈদাৰি বোৰে কামান নুফুটাৰ একো উৱাদিহ উলিয়াব নোৱাৰি বিমূঢ়ত পৰিল। অসংখ্য মোগল সৈন্য ৰণত পৰিল। যিখিনি মোগল সৈন্য বাছি থাকিল, সেইখিনিয়ে প্ৰাণৰ ভয়ত পলাবলৈ আৰম্ভ কৰিলে। আমাৰ সৈন্যই নাৱেৰে সিহঁতক খেদি গৈছিল। কিন্তু লাচিত বৰফুকনৰ আদেশ মৰ্মে, পলাবলৈ ধৰা মোগল সৈন্যলৈ অস্ত্ৰ নিক্ষেপ কৰা হোৱা নাছিল।\nলুইতৰ পানী শত্ৰুৰ তেজেৰে ৰাঙলী হ'ল। এইখনেই আছিল শৰাইঘাটৰ বিখ্যাত পানী-যুদ্ধ। ইয়াৰ পাছত আৰু ৰণ ন'হল। মোগল সৈন্য ভটিয়াই গৈ ৰঙামাটিত ৰ'লগৈ।


মই বেংকৰ কাউন্টাৰত নাইকীয়া হোৱা 40,000 টকা কেনেকৈ ঘূৰাই পালোঁ । HOW I RECOVERED MY LOST MONEY IN BANK COUNTER - Dimpu Baruah\nHome ASSAM EXCLUSIVE NEWS মই বেংকৰ কাউন্টাৰত নাইকীয়া হোৱা 40,000 টকা কেনেকৈ ঘূৰাই পালোঁ । HOW I RECOVERED MY LOST MONEY IN BANK COUNTER\nমই বেংকৰ কাউন্টাৰত নাইকীয়া হোৱা 40,000 টকা কেনেকৈ ঘূৰাই পালোঁ । HOW I RECOVERED MY LOST MONEY IN BANK COUNTER\nDATA ONE June 29, 2018 ASSAM, EXCLUSIVE NEWS,\nমই বেংকৰ কাউন্টাৰত নাইকীয়া হোৱা 40,000 টকা কেনেকৈ ঘূৰাই পালোঁ (মোৰ নিজৰ কাহিনী):\nনগাঁও চহৰস্থিত ৰাজহুৱাখণ্ডৰ বেংক এটাত যোৱা 26/2/2018 তাৰিখে ব্যৱসায় সংক্ৰান্তত নতুনকৈ খোলা মোৰ কাৰেন্ট একাউন্টটোত 1,95,000/- টকা জমা কৰিবলৈ গৈছিলোঁ ৷ পইচাখিনি কাউন্টাৰৰ ভিতৰত জমা দি কাউন্টাৰৰে সন্মুখত ঠিয় হৈ ৰৈ আছিলোঁ ৷ কিছুসময় পিছত (5 মিনিটমান পিছত) কাউন্টাৰৰ ভিতৰৰ পৰা কেশ্বিয়াৰগৰাকীয়ে জনাই যে 40,000 টকা হেনো কম আছে; 500 টকীয়া নোটৰ খোলা পেকেটটো হেনো নাই! কথাটো শুনিকে মই শ্বক খাই উঠিলোঁ ৷ বুকু ঢপকৈ উঠিল ৷ কাউন্টাৰত টকাখিনি জমা দিয়াৰ পূৰ্বে নোট বিলাকৰ ডিনোমিনেচন কি কি, কিমানটা পিচ আছে, এমাউন্ট কিমান গোটেইখিনি বিবৰি ডিপোজিট শ্লিপত মই নিজে লিখিছিলোঁ ৷ কথাখিনি মই তেওঁক ক'লোঁ ৷ লগতে ক'লোঁ— মই যদি কম দিছোঁ, কাউন্টাৰৰ ভিতৰত থকা CCTV চাওক ৷ তেওঁ মোৰ কথা পাত্তাই দিব নিবিচাৰিলে ৷ বেংকৰ মানুহ বুলি ধৈৰ্য্য ধৰি থাকিছিলোঁ ৷ ব্ৰাঞ্চ মেনেজাৰৰ চেম্বাৰলৈ গ'লোঁ ৷ তেৱোঁ সেই সময়ত CCTV দেখুৱাব নোৱাৰে বুলি ক'লে ৷ মোৰ নেৰা-নেপাৰা দাবীত সন্ধিয়া "বিজনেছ সময়"ৰ পিছতহে CCTV দেখুৱাব পাৰিম বুলি ক'লে ৷\nসন্ধিয়া CCTV চাবলৈ বেংকলৈ পুনৰ গ'লোঁ ৷ মেনেজাৰ চাৰে cctv দেখুৱালে; কিন্তু footage ৰ নামত যি দেখুৱালে তাত মই অকনো সন্তুষ্ট হ'ব নোৱাৰিলোঁ ৷ ভালদৰে একোকে ধৰিব নোৱাৰি ৷\nবেংকটোত নতুনকৈ একাউন্ট খুলিছিলোঁ মাথোন ৷ সেই হিচাপে বেংকৰ নতুন কাষ্টোমাৰ ৷ জোৰ দি একো ক'ব পৰা নাছিলোঁ ৷ ভিতৰি কিন্তু খুবেই খং উঠিছিল ৷ তেওঁলোকৰ মতে ময়ে হেনো পইচা কম জমা দিছোঁ! উপায় নাপাই 40,000 টকা মাৰা গ'ল বুলি হতাশ হৈ ঘূৰি আহিব লগীয়া হ'লোঁ ৷\nমই এজন মধ্যবিত্তীয় ঘৰৰ ল'ৰা ৷ জীৱিকাৰ বাবে নগাঁও চহৰত ৰেষ্টুৰেন্ট এখন খুলি কেনেবাকৈ ব্যৱসায় চলাই আছোঁ৷ (বেংকটোৰ ওচৰতে মোৰ ৰেষ্টুৰেন্টখন ৷) তেনেস্থলত, বেংকৰ ভিতৰতে 40,000 টকা নাইকীয়া হৈ যোৱা ঘটনাটো মই গ্ৰহণ কৰিব পৰা নাছিলোঁ ৷ মনত অলপো শান্তি লগা নাছিল ৷\nএসপ্তাহমান তেনেকৈ গ'ল ৷ তাৰপিছত সিদ্ধান্ত ল'লোঁ যে— নাই মনে মনে থাকিলে নহ'ব! ঘটনাটো সম্পৰ্কে গুৱাহাটীৰ Reserve Bank of India ত আবেদন এখনকে দিয়া যাওক ৷ তেওঁলোকেই যদি কিবা এটা কৰি দিয়ে, কৰি দিব!\nএখিলা বগা কাগজত কথাখিনি নিজৰ ভাষাৰে থুলমূলকৈ বিবৰি ঘটনাৰ 12 দিন পিছত, 10/3/2018 তাৰিখে, আবেদন এখন লিখিলোঁ আৰু Office of the Banking Ombudsman, Reserve Bank of India, Guwahati - 781001 ঠিকনাটোলৈ বুলি পষ্ট-অফিচত চিঠিখন দি থৈ আহিলোঁ ৷\nদুমাহমান পাৰ হ'ল ৷ হঠাৎ এদিন ৰিজাৰ্ভ বেংকৰ পৰা মোলৈ ফোন আহিল৷ মোৰ email id টো বিচাৰিলে আৰু তাত মেইল এটা পঠিয়াই জনালে যে 13/06/2018 তাৰিখে ৰিজাৰ্ভ বেংকৰ Ombudsman Office ত উক্ত বেংক আৰু মোৰ মাজত মীমাংসাৰ বাবে এখন Conciliation Meeting হ'ব ৷\nনিৰ্দিষ্ট দিনত ৰিজাৰ্ভ বেংকলৈ গ'লো ৷ তৃতীয় মহলাত অনুষ্ঠিত বৈঠকটোত Banking Ombudsman মহোদয়ে দুয়ো পক্ষৰ ভাষ্য মন দি শুনিলে আৰু আমাৰ ক'ব লগীয়াখিনি ক'বলৈ দিলে ৷ গোটেইখিনি কথা ক'লোঁ ৷ কিন্তু, যিহেতু বেংকৰ ফালৰ পৰা সিদিনাখন CCTV footage দাখিল কৰা হোৱা নাছিল, সেয়ে তেওঁ কোনো সিদ্ধান্ত নিদিলে৷ বেংকটোক এসপ্তাহৰ ভিতৰত cctv footage দাখিল কৰিবলৈ দিলে৷\nমনটো অলপ বেজাৰ লাগিছিল— কি বা হয় বুলি! কিন্তু ৰিজাৰ্ভ বেংকৰ মানুহে আমাক আশ্বাস দিয়ে যে মোৰ দাবী যদি সত্য হয় আৰু বিবাদিত বেংকটোই নিজকে সত্য বা মোক ভুল বুলি যদি প্ৰমাণ কৰিব নোৱাৰে মই মোৰ প্ৰাপ্য টকাখিনি ঘূৰাই পামেই ৷ কথায়ো মানুহক শান্তি দিয়ে! অলপ হ'লেও আশা জীয়াই থাকিল ৷\n18/6/2018 তাৰিখে Reserve Bank ৰ Ombudsman Office ত পুনৰ মিটিং বহিল ৷ মিটিঙত মোকো মাতিছিল যদিও ব্যৱসায় সংক্ৰান্তত যাব পৰা নাছিলোঁ ৷ অৱশ্যে মিটিঙত উপস্থিত থকাটো ধৰা-বন্ধা নহয় বুলি ৰিজাৰ্ভ বেংকৰ ফালৰ পৰা ই-মেইল যোগে মোক জনোৱা হৈছিল ৷ সিদিনাখন গোটেই দিনটো মনত উগুল-থুগুল লাগি আছিল, কি বা সিদ্ধান্ত হ'ল বুলি !\nপিছদিনাখন, 19/6/2018 তাৰিখে পুৱাৰ ভাগতেই ৰিজাৰ্ভ বেংকৰ নিৰ্দিষ্ট নম্বৰত ফোন কৰিলোঁ ৷ মানুহ এজনে ফোনটো ধৰিলে আৰু জনালে যে ৰিজাৰ্ভ বেংকৰ Ombudsman এ উক্ত বেংকক অৰ্ডাৰ দিছে — মোক মোৰ 40,000/- টকা সেই মাহৰে 25 তাৰিখৰ ভিতৰত যেন ঘূৰাই দিয়ে ৷ কথাখিনি শুনা মাত্ৰেই অন্তৰখন প্ৰশান্তিৰে ভৰি পৰিছিল ৷ ...\nতাৰপিছত, যোৱা 25 জুনত সঁচা-সচিকে মোৰ একাউন্টত টকাখিনি জমা হৈ গ'ল ৷\nৰিজাৰ্ভ বেংকৰ Ombudsman বিভাগক কৃতজ্ঞতা জনাবলৈ মোৰ ভাষা নাই ৷ সিদিনাখন অফিচত তেওঁলোকৰ ব্যৱহাৰ-পাতি, কথা-বতৰা দেখি বা ফোনত কথা পাতি মই আঁচৰিত হৈছিলোঁ ৷ মই বিশ্বাসে কৰিব পৰা নাছিলোঁ যে ৰাজহুৱা খণ্ডৰ কোনো কাৰ্যালয়ত ইমান ভাল ব্যৱহাৰ পোৱা যাব পাৰে ৷ আমাৰ দৰে সাধাৰণ ৰাইজক সহায় কৰিবলৈ দেখুওৱা তেওঁলোকৰ আগ্ৰহ আৰু উৎসুকতাত মই অভিভূত হৈ পৰিছিলোঁ ৷ ... পইচাখিনি পোৱাৰ পিছত ৰিজাৰ্ভ বেংকত ফোন কৰি হৃদয়ৰ পৰা ধন্যবাদ জ্ঞাপন কৰোঁ৷\nমনতে ভাবিছোঁ, ৰিজাৰ্ভ বেংকলৈ নিলিখিলে মইনো পইচাখিনি ক'ত পালোঁহেতেন ! তাতোকৈ ডাঙৰ কথা — কোনো ফিচ নিদিয়াকে, এপইচা নভৰাকে, কোনো উকিল-মহৰি নধৰাকে,6টকাৰ টিকট লগাই চিঠি এখন পঠিয়াইয়ে পইচাখিনি ঘূৰাই পালোঁ ৷\nRBI ত গৈ পিছত জানিব পাৰিছিলোঁ যে— নিজৰ দিব লগীয়া অভিযোগটো RBI ৰ ৱেবচাইটত গৈ; নতুবা boguwahati@rbi.org.in তো পঠিয়াই অতি সহজতে পঞ্জীয়ন কৰিব পৰা যায় ৷ চৰ্ত এটাই যে ৰিজাৰ্ভ বেংকত অভিযোগ দিয়াৰ পূৰ্বে প্ৰথমতে নিজৰ বেংকত #লিখিত অভিযোগ দাখিল কৰিব লাগে ৷ তাৰপিছত, অভিযোগৰ 30 দিনৰ ভিতৰত বেংকৰ ফালৰ পৰা যদি সমস্যাটো সন্তুষ্টজনকভাৱে সমাধান কৰি নিদিয়ে, তেতিয়াহে ৰিজাৰ্ভ বেংকত অভিযোগ কৰিব লাগে ৷ অন্যথা তেনে অভিযোগ বাতিল হৈ যায় ৷ আৰু এটা কথা, অভিযোগত নিজৰ ঠিকনা আৰু মোবাইল নং লিখিবলৈ নাপাহৰিব৷\nমোৰ দৰে আন বহুতৰেই হয়তো নিজৰ নিজৰ বেংকৰ ওপৰত নানান অভিযোগ থাকিব পাৰে ৷ RBI এ নিশ্চয় সহায় কৰিব ৷\n*ৰাইজে কথাখিনি জনাটো দৰকাৰী বুলি যদি ভাবে, শ্বেয়াৰ কৰিব*\nতীৰ্থ প্ৰতীম শইকীয়া\nকাতনিগাঁও, নগাঁও ৷\nTags # ASSAM # EXCLUSIVE NEWS\nWritten by DATA ONE at June 29, 2018\nLabels: ASSAM, EXCLUSIVE NEWS


বৰপেটা জিলা পৰিষদ দখল কৰিব কোনে ? ভাগে ভাগে বৃদ্ধি পাইছে নিৰ্বাচনী তৎপৰতা - Gana Adhikar\nHome / আঞ্চলিক / বৰপেটা জিলা পৰিষদ দখল কৰিব কোনে ? ভাগে ভাগে বৃদ্ধি পাইছে নিৰ্বাচনী তৎপৰতা\nবৰপেটা জিলা পৰিষদ দখল কৰিব কোনে ? ভাগে ভাগে বৃদ্ধি পাইছে নিৰ্বাচনী তৎপৰতা\nDecember 6, 2018\tআঞ্চলিক 168 Views\nবিধায়ক জাকিৰ হুছেইন শিকদাৰ, আব্দুল খালেক, শুকুৰ আলী আহমেদ আৰু শ্বেৰমান আলী আহমেদৰ তৎপৰতা\nকয়াকুছিৰ পৰা ছাহেদ আলী আহমেদঃ ৯ ডিচেম্বৰত দ্বিতীয় পৰ্যায়ৰ পঞ্চায়ত ভোট প্ৰদানৰ দিন চমু চাপি অহাৰ লগে লগে সকলো দলীয় আৰু নিৰ্দলীয় প্ৰাৰ্থীৰ মাজত গুনা-গথাঁ, বিজয়ৰ উৎসাহ উদ্দীপনা বিৰাজ কৰিছে ভাগে ভাগে আৰম্ভ হৈছে গোপন সন্ধি ! বৰ্তমান সময়ত বৰপেটা জিলাত আটাইতকৈ সমালোচিত বিষয় হৈছে বৰপেটা জিলা পৰিষদ গঠণ কৰিব কোনে? যোৱা পাঁচটা বছৰে এ আই ইউ ডি এফৰ দখলত আৰু জিলা পৰিষদৰ সভাপতি হিচাপে মজিবৰ ৰহমান পৰিচালনাত থাকিলেও উন্নয়নমুলক কাম-কাজত যথেষ্ট গুৰুত্বপূৰ্ণ ভূমিকা পালন কৰিব পৰা নাই বুলি সমালোচিত হৈ আহিছে। ইয়াৰ বিপৰীতে বিভিন্ন অভিযন্তা সকলৰ কাম-কাজ আৰু অন্যান্য আঁচনি ৰূপায়নৰ ক্ষেত্ৰতো দূৰ্নীতি আৰু নিষ্ক্ৰীয়তাৰ কথাবোৰ প্ৰায়ে বাতৰি কাকতৰ শিৰোনামা দখল কৰি আহিছিল। তেনে ক্ষেত্ৰত শেষতীয়াকৈ বিধান সভা নিৰ্বাচনত কংগ্ৰেছৰ সৰুক্ষেত্ৰীত জাকিৰ হুছেইন শিকাৰ, জনিয়াত আব্দুল খালেক, চেঙাত শুকুৰ আলী আহমেদ আৰু বাঘবৰত শ্বেৰমান আলী আহমেদে বৰপেটা জিলাৰ ৮ খন আসনৰ চাৰিখন দখল কৰিবলৈ সক্ষম হয়। সৰভোগত বিজেপিৰ ৰঞ্জিত দাস, বৰপেটা সদৰ সমষ্টিত অগপৰ গুনীন্দ্ৰ নাথ দাস, পাটাছাৰকুছিত অগপৰ পৱিন্দ্ৰ ডেকা আৰু ভৱানীপুৰত এআইইউডিএফৰ আবুল কালাম আজাদে দখল কৰিলেও অগপ বিজেপিৰ মিত্ৰতাৰ বাবে অগপৰ প্ৰতি মানুহৰ মোহ কিছু পৰিমানে ভংগ হৈছে। বদৰ উদ্দিন আজমল আৰু ছিৰাজ উদ্দিন আজমলৰ জৰা-ফুঁকা ৰাজনীতিৰ সৈতে বৰপেটাৰ সাংসদ ছিৰাজ উদ্দিন আজমলৰ নিষ্ক্ৰিয়তাৰ বাবে এ আই ইউ ডি এফৰ প্ৰতিও মানুহৰ কিছু পৰিমানে মোহ ভংগ হৈছে হৈ আছে।\nবৰপেটা জিলাৰ ৪৬ নং সৰুক্ষেত্ৰী সমষ্টিটো কংগ্ৰেছৰ দখলত থকাত বিধায়ক জাকিৰ হুছেইন শিকদাৰে কয়াকুছিস্থিত পাকাবেতবাৰী আঞ্চলিক পঞ্চায়ত দখল কৰাৰ লগতে বিভিন্ন গাওঁ পঞ্চায়ত দখল কৰাৰ পূৰ্ণোদ্দমে কুচ-কাৱাজ অব্যাহত ৰাখিছে। তাৰোপৰি ৰাইজৰ মাজত কোনোধৰণৰ দূৰ্নীতি নোহোৱাকৈ বিনা টকাত ৰাইজৰ পছন্দৰ প্ৰাৰ্থী বাচনি কৰিছে বুলি বাৰে বাৰে দোহাৰিছে। কিন্তু নাম প্ৰকাশত অনিশ্চুক সকলৰ মতে প্ৰায় কিছু সংখ্যক সমষ্টিত কিছু টিকেটৰ বিনিময়ত কিছু ধনৰ লেন দেন হৈছে বুলি বৰপেটা জিলা ব্যাপী কিছু পৰিমানে কংগ্ৰেছৰ বদনাম ৰচনা হৈছে যদিও বিধায়ক সকলৰ তৎপৰতা আৰু নিৰ্বাচনী কুচ কাৱাজে সাধাৰণ ৰাইজক আকৰ্ষণ কৰিবলৈ কৃপনতা কৰা নাই। ৰাইজৰ সমালোচনা সূত্ৰে জানিব পৰা মতে ৩৯ নং মধ্য বেতবাৰী গাওঁ পঞ্চায়তৰ সভাপতিৰ বাবে মৰহুম ইলিম উদ্দিন দেৱানৰ পুত্ৰ দেৱান মোশ্বাৰফ হুছেইনৰ নাম চৰ্চাত চলিছে। আনহাতে সভাপতিৰ বাবে এ আই ইউ ডি এফৰ প্ৰাৰ্থী ইনছান আলী (বাবুল) নামো চৰ্চা লাভ কৰাৰ লগতে চিপিআই(এম)ৰ প্ৰাৰ্থী তবিবৰ ৰহমানৰো নাম সমান্তৰালভাৱে চৰ্চা লাভ কৰিছে। উক্ত পঞ্চায়ত খনৰ আঞ্চলিক পঞ্চায়ত সদস্যা (কাউন্সিলৰ) হিচাপে কংগ্ৰেছৰ পৰা টিকট বিচাৰি নাপাই চকিৰভিঠা গাঁৱৰ মৰহুম আব্দুছ শুকুৰ মামুদৰ পত্নী নিৰ্দলীয় প্ৰাৰ্থী হামিদা বেগমৰ নাম চৰ্চাত আহিছে । উক্ত আঞ্চলিক সদস্যা পদৰ বাবে ১নং বনবাহাৰ নিৱাসী ডা০ শ্বাবল আলীৰ পুত্ৰ জাহিদুল ইছলামৰ স্ত্ৰী আকলিমা বেগমৰ নামো ব্যাপক চৰ্চা লাভ কৰিছে। আনহাতে চকিৰভিঠা দক্ষিণ অংশৰ পৰা চিপিআই এমৰ প্ৰাৰ্থী বাহাৰজান নেছাও প্ৰচাৰত পিছ পৰি থকা নাই ।\nইফালে ৪১ নং দক্ষিন পশ্চিম বেতবাৰী গাওঁ পঞ্চায়তৰ কংগ্ৰেছৰ সভাপতি হিচাপে আব্দুছ ছামাদ শিকদাৰৰ সৈতে নিৰ্দলীয় প্ৰাৰ্থী শিৰাজ উদ্দিন আহমেদ কোনো গুণে পিছ পৰি থকা নাই। কাউন্সিলাৰৰ বাবে কংগ্ৰেছৰ উচ্চ শিক্ষিত আবুল হুছেইন, এ আই ইউ ডি এফৰ ময়নুল হক চৌধুৰী, নিৰ্দলীয়া নজৰুল ইছলাম আৰু ফৰমান আলী খানৰ নামো চৰ্চাত চলিছে। সকলোৱে পূৰ্ণদ্দোমে প্ৰচাৰ চলাইছে। আনহাতে ৩ নং বেতবাৰী জিলা পৰিষদৰ সদস্যা সমাজকৰ্মী জালাল উদ্দিন ভূঞাৰ পত্নী তথা ৪১ নং দক্ষিণ পশ্চিম বেতবাৰী গাওঁ পঞ্চায়তৰ প্ৰাক্তন সভানেত্ৰী মমতাজ বেগমৰ নাম বেছিকৈ চৰ্চা লাভ কৰিছে আৰু শেষতীয়াকৈ ৫ ডিচেম্বৰত উলিওৱা বাইক আৰু কাৰ ৰেলীয়ে ব্যাপক প্ৰচাৰ লাভ কৰিছে। লগতে গৰিষ্ঠ সংখ্যক সচেতন মহলৰ মতে মমতাজ বেগম জয়ী হোৱাটো প্ৰায় নিশ্চিত বুলি দাবী কৰিছে। এ আই ইউ ডি এফৰ প্ৰাৰ্থী জেচমিনা বেগমেও চৰ্চা লাভ কৰিছে। এ জি পিৰ আঞ্জুমা এলাহি আৰু বিজেপিৰ বন্তিৰেখা পাঠকেও জিলা পৰিষদৰ প্ৰাৰ্থীত্ব আগবঢ়ালেও প্ৰচাৰত সবিশেষ বিস্তাৰ লাভ কৰিবলৈ বৰ্তমানেও সক্ষম হোৱা নাই বুলি সচেতন মহলে দাবী কৰিছে। এই সময়লৈকে কংগ্ৰেছৰ মমতাজ বেগম আৰু ইউ ডি এফৰ জেচমিনা বেগমৰ লগত প্ৰতিদ্বন্দিতা হোৱাৰ সম্ভাৱনা অধিক যদিও কংগ্ৰেছৰ মমতাজ বেগমেই জয়ী হোৱাৰ সম্ভাৱনা অধিক বুলি সচেতন মহলে অনুমান কৰিছে। আনহাতে সৰুক্ষেত্ৰী সমষ্টিৰ ৪ টা জিলা পৰিষদৰ পদৰ সৈতে বৰপেটা জিলাৰ জিলা পৰিষদৰ ২৯ টা পদত প্ৰতিদ্বন্দিতা আগবঢ়াইছে কংগ্ৰেছে। যিহেতু ১৫ জন সদস্য হ’লে জিলা পৰিষদ গঠণ কৰিব পাৰে বা গৰিষ্ঠ সংখ্যক পদৰ দৰকাৰ সেয়েহে কিমান সংখ্যক সদস্যপদ দখল কৰি কংগ্ৰেছে বৰপেটা জিলা পৰিষদ গঠন কৰিব সেয়া সময়তহে জনা যাব। ইতিমধ্যে কংগ্ৰেছৰ বিধায়ক সকলে দাবী কৰা মতে ১৯ পৰা ২৩ টা লৈকে জিলা পৰিষদৰ আসন লাভ কৰি বৰপেটা জিলা পৰিষদ গঠন কৰিব বুলি পূৰ্ণ সম্ভাৱনাৰ আশা ব্যক্ত কৰিছে। সেয়েহে কংগ্ৰেছৰ বিধায়ক সকলৰ মতে বৰপেটা জিলা পৰিষদ কংগ্ৰেছে গঠন কৰাটো নিশ্চিত বুলি দাবী কৰিছে। সময়তহে জনা যাব কাৰ কাৰ ভাগ্যত আঞ্চলিক পঞ্চায়তৰ সদস্যা আৰু জিলা পৰিষদৰ সদস্যা হিচাপে জয়ী হোৱাৰ সুলেখ আছে বা ৰাজপাট দখল কৰাৰ লগতে ৰাজভোগ উপভোগ কৰিব। পাকাবেতবাৰী আঞ্চলিক পঞ্চায়ত খন যোৱা বাৰ এ আই ইউ ডি এফৰ দখলত থাকিলেও এইবাৰ কাৰ দখললৈ যায় সেয়া হব লক্ষণীয়। যিহেতু সৰুক্ষেত্ৰী সমষ্টিটো কংগ্ৰেছৰ বিধায়ক জাকিৰ হুছেইন শিকদাৰৰ দখলত আছে।\nপূৰ্বৱৰ্তী ২৫ ডিচেম্বৰত প্রধানমন্ত্রী মােডীয়ে মুকলি কৰিব বগীবিল দলং\nপৰৱৰ্তী দৌলাশাল হাইস্কুলত অৱসৰপ্ৰাপ্ত শিক্ষকক বিদায় সম্বৰ্ধনা


ধৰাশায়ী ট্ৰেফিক লাইট; ‘স্মাৰ্ট চিটি’মুখী গুৱাহাটীত ন’ ছিগনেল, ন’ পুলিচ\nধৰাশায়ী ট্ৰেফিক লাইট; ‘স্মাৰ্ট চিটি’মুখী গুৱাহাটীত অচল ছিগনেল, নাথাকে পুলিচ\nগুৱাহাটী , July 11, 2019 7:20 pm\nগুৱাহাটীৰ ট্ৰেফিক লাইট।\n‘স্মাৰ্ট চিটি’ হোৱাৰ দিশে আগবঢ়া গুৱাহাটী মহানগৰীত কিদৰে চলিছে ট্ৰেফিক ব্যৱস্থা? কদৰ্য্য পৰিৱেশৰ প্ৰসংগ এৰাই চলিলেও যান-বাহন আৰক্ষীয়ে কিদৰে তেওঁলোকৰ দায়িত্ব আৰু কৰ্তব্য পালন কৰিছে সেই লৈ এতিয়াও ৰৈ গৈছে কিছুমান প্ৰশ্ন।\nকিয়নো গুৱাহাটীৰ খানাপাৰাস্থিত অসম লোকসেৱা আয়োগৰ মুখ্য কাৰ্য্যালয়ৰ সন্মুখৰ অসম বিজ্ঞান কেন্দ্ৰৰ কাষতে লাগি থকা ট্ৰেফিক পইন্টত বৃহস্পতিবাৰে দিন দুপৰত দেখা নগ’ল এজনো যান-বাহন আৰক্ষী। দিনৰ ১২ বজাৰ পৰা প্ৰায় এঘন্টা সময় আমি উক্ত স্থানত আছিলো যদিও কোনো আৰক্ষীক দেখা পোৱা নাছিলো।\nউক্ত ট্ৰেফিক পইন্টৰ চাৰিওফালৰ পৰা অহৰহ যান-বাহন চলাচল কৰি কৰি থাকে। খানাপাৰা, বেলতলা, ৰাষ্ট্ৰীয় ঘাইপথ আৰু পশু চিকিৎসা মহাবিদ্যালয় খেলপথাৰ– এই চাৰিও দিশৰ সংযোগস্থল উক্ত ট্ৰেফিক পইণ্ট। কিন্তু উক্ত সংযোগস্থলত খালী হৈয়েই পৰি ৰ’ল যান-বাহন আৰক্ষী থিয় হৈ যান-বাহন নিয়ন্ত্ৰণ কৰা গৃহটো।\nআনহাতে, বৰ্তমান গৰমৰ বন্ধৰ সময়। গতিকে অন্য সময়ৰ তুলনাত বৰ্তমান ৰাজ্যৰ ভিন্ন প্ৰান্তৰ পৰা ছাত্ৰ-ছাত্ৰী আৰু অভিভাৱকসকল আহি ভিৰ কৰিছেহি আঞ্চলিক বিজ্ঞান কেন্দ্ৰত। তেনে পৰিপ্ৰেক্ষিতত ৰাস্তা পাৰ হোৱাৰ ক্ষেত্ৰত কেন্দ্ৰটো চাবলৈ অহা লোকসকল যথেষ্ট সমস্যাৰ সন্মুখীন হয়।\nগুৱাহাটীৰ ধৰাশায়ী ট্ৰেফিক লাইট।\n“ইমান স্পীডত বাহনসমূহ আহি আছে, কিন্তু কোনো ধৰণৰ যান-বাহন আৰক্ষী এজন ইয়াত নাই। আনফালেদি ল’ৰা-ছোৱালীবোৰ ৰাস্তা পাৰ হওঁতে যদি কেনেবাকৈ দুৰ্ঘটনা সংঘটিত হয় তেন্তে কোনে ৰিস্ক ল’ব? ট্ৰেফিক লাইটো নজ্বলে,” এই মন্তব্য অনন্ত বৈৰাগী নামৰ এজন লোকৰ।\nইয়াৰোপৰি, পুতলাৰ নিচিনাকৈ ওলোমাই ৰখা হৈছে ট্ৰেফিক লাইটকেইটা। কিছুমান ট্ৰেফিক লাইট পৰি ৰৈছে ৰাস্তাৰ দাঁতিত।\nউক্ত অঞ্চলৰে এজন ক্ষুদ্ৰ ব্যৱসায়ীয়ে জানিবলৈ দিয়া অনুসৰি বিগত প্ৰায় ২-৩ বছৰে সক্ৰিয় নহয় উক্ত স্থানৰ ট্ৰেফিক লাইটকেইটা। লগতে খানাপাৰাৰ পৰা এ বি চি-পৰ্য্যন্ত এটা ট্ৰেফিক লাইটো বৃহস্পতিবাৰে সক্ৰিয় অৱস্থাত দেখিবলৈ পোৱা নগ’ল।\nডাউন-টাউনৰ ট্ৰেফিক লাইট মাজে-সময়ে জ্বলে যদিও বৰ্তমানো অন্য ট্ৰেফিক লাইটসমূহ যেন এনেই ওলোমাই ৰখা হৈছে ৰাজপথৰ মাজত।\nপ্ৰসংগক্ৰমে উল্লেখ কৰিব পাৰি যে, প্ৰস্তাৱিত ‘স্মাৰ্ট চিটি’ৰ অন্তৰ্গত ‘স্বয়ংক্ৰিয়ভাৱে’ জ্বলি উঠা ট্ৰেফিক লাইটৰ ব্যৱস্থা ব্যস্ততাপূৰ্ণ এ বি চিত কৰাৰ কথা আছিল যদিও হৈ উঠা নাই সেই ব্যৱস্থা। তাত বৰ্তমানো হাতৰ অংগি-ভংগিৰে বাহনসমূহক নিৰ্দেশনা দিয়ে আৰক্ষীয়ে।\n“এনেই যান-জঁট, তাতে আকৌ ট্ৰেফিক লাইট নজ্বলে। তেনে পৰিপ্ৰেক্ষিতত কেনেকৈ যাত্ৰীসকল জি এছ ৰোডেদি অহা-যোৱা কৰিব?” প্ৰশান্ত বৰ্মন নামৰ অনিল নগৰৰ এজন লোকে আমাৰ সাংবাদিকক এইদৰে কয়।\nস্বাভাৱিকতে প্ৰশ্ন হয়, ট্ৰেফিক ব্যৱস্থাৰ এনে সোপা-ঢিলা নীতিৰে কেনেকৈ গুৱাহাটীক স্মাৰ্ট চিটি ৰূপ দিব পৰিৱৰ্তনকামী বিজেপি চৰকাৰে?\nট্ৰেফিক লাইট ও যান-বাহন আৰক্ষীৰ সন্দৰ্ভত সুধিবৰ বাবে আমি যান-বাহন সহকাৰী উপ আৰক্ষী আয়ু্ক্ত হিৰণ্য কুমাৰ বৰ্মনক যোগাযোগৰ চেষ্টা কৰিছিলো যদিও তেওঁক ফোনত পোৱা নগ’ল।


ভয় || পাঠ ৯ || Assamese Textbook Questions & Answers || Class 8 SCERT New Textbook - Estudent-corner-Your Online Home Tutor\nভয় || পাঠ ৯ || Assamese Textbook Questions & Answers || Class 8 SCERT New Textbook\nRohit Chetry October 05, 2021 SCERT Class 8 Assamese ,0Comments\n১। ভয় গল্পটোৰ মূল কথাখিনি নিজৰ কথাৰে কোৱা।\n২। উত্তৰ দিয়া।\nক) ৰবীনৰ চৌবিশ ঘন্টাৰ লগৰী কোন?\nখ) ৰবীনৰ পৰিবাৰৰ নাম কি?\nগ) ফুটবল খেলি থাকোঁতে কোন ঢুকাল?\nউত্তৰ:- সত্য খুৰাৰ ল'ৰা।\nঘ) ৰবীন কেইটা সন্তানৰ পিতৃ?\nঙ) জহীৰুদ্দীনৰ পেচা কি?\nচ) ফুৰিবলৈ ওলালে ৰবীনৰ কাৰ লগত তৰ্কাতৰ্কি হয়?\nউত্তৰ:- পৰিবাৰৰ লগত তৰ্কাতৰ্কি হয়।\nছ) পোনাহঁতে কি বলেৰে ক্ৰিকেট খেলিবলৈ বিচাৰে?\nউত্তৰ:- কাঠৰ বলেৰে।\nজ) অফিচৰ কাম-কাজত ৰবীনে কিয় মন দিব নোৱাৰে?\nউত্তৰ:- এটা অনামি ভয়ৰ বাবে।\n৩। চমু উত্তৰ দিয়া।\nক) কেনেকুৱা কথাই ৰবীনৰ মনত ভয়ৰ সৃষ্টি কৰে?\nউত্তৰ:- ৰবীনৰ মৃত্যুৰ পিছত তেওঁৰ পত্নী আৰু ল'ৰা-ছোৱালী কেইটাৰ কি হ'ব? তেওঁৰ পত্নীৰ স্বাভাৱত গভীৰতা নাই। কোনো কথাই গভীৰভাৱে ল'ব নাজানে।সোতত গা এৰি দিয়া স্বাভাৱ।সেইকাৰণে ৰবীনৰ মনত ভয়ৰ সৃষ্টি হয়।\nখ) এদিন আবেলি অফিচৰ পৰা আহি ৰবীনৰ কিয় খং উঠিছিল?\nউত্তৰ:- এদিন আবেলি অফিচৰ পৰা আহি ৰবীনে দেখিলে যে ঘৰৰ সন্মুখৰ দুৱাৰখন খোলা। সৰু ছোৱালীজনী অকলে বাৰান্দাত, তেওঁৰ পত্নী বাথৰুমত আছিল। এনেদৰে দৰ্জা খুলি ছোৱালীজনী অকলে এৰি ৰমলা বাথৰুমত যোৱাৰ বাবে ৰবীনৰ খং উঠিছিল।\nগ) মাজৰাতি ৰবীনে শোৱাৰ পৰা উঠি ক'লৈ যাবলৈ উলাইছিল? তেওঁ ওলাই যোৱাৰ কাৰণ কি?\nউত্তৰ:- মাজৰাতি ৰবীনে শোৱাৰ পৰা উঠি জহীৰৰ ঘৰৰ ফালে যাবলৈ ওলাইছিল। তেওঁ ভাবিছিল যে আজি যদি তেওঁ জহীৰৰ ল'ৰা ছোৱালীক উন্মত্ত জনতাৰ কবলৰ পৰা ৰক্ষা কৰিবলৈ নাযায় তেতিয়া হ'লে কাইলৈ তেওঁৰ পৰিয়ালৰ বিপদত পৰিলে কোনেও উদ্ধাৰ কৰিবলৈ নাহিব।\nঘ) গল্পটো পঢ়ি ৰবীন আৰু ৰমলাৰ চিন্তাৰ মাজত ক'ত পাৰ্থক্য পাইছা?\nউত্তৰ:- ৰবীন আৰু ৰমলা দুয়োটা পৃথক চৰিত্ৰ। ৰবীনৰ চৰিত্ৰত আমি এক অনামি ভয়ৰ আৱৰণ অনবৰতে দেখোঁ যদিও এই ভয়ৰ আঁৰত এজন চিন্তাশীল নাগৰিকৰ দায়িত্ববোধো দেখিবলৈ পোৱা যায়।\n৪।‘কোনে,কাক,কেতিয়া কৈছিল লিখা।'\nক)‘ইমান ভয়াতুৰ মানুহ মই জনমত দেখা নাই।'\nউত্তৰ:- উক্ত কথাষাৰি ৰমলাই ৰবীনক কৈছিল। যেতিয়া ৰবীনে অফিচৰ পৰা আহি ঘৰৰ দৰ্জা খোলা দেখিছিল আৰু ৰমলাই ছোৱালীজনীক বাহিৰত অকলে বহুৱাই থৈ বাথৰুমত সোমাইছিল। তেতিয়া ৰবীনে ৰমলাক খং কৰাত ৰমলাই ৰবীনক উক্ত কথাষাৰ কৈছিল।\nখ) হেৰা শুনিছা? কোনোবাই চিঞৰা যেন লাগিছে।'\nউত্তৰ:- ৰবীনে ৰমলাক কৈছিল। মাজৰাতি হঠাতে ৰবীনে সাৰ পাই কোনোবাই চিঞৰ বাখৰ কৰা যেন পালে আৰু ৰমলাক জগাই এই কথাখিনি কৈছিল।\nগ)‘আজি মই তাৰ ল'ৰা-ছোৱালীক ৰক্ষা কৰিবলৈ নগ'লে মোৰ ল'ৰা-ছোৱালীক ৰক্ষা কৰিবলৈ কোন আহিব?'\nউত্তৰ:- ৰবীনে ৰমলাক কৈছিল। ৰবীনে জহীৰৰ ঘৰত যাবলৈ ওলোৱাত ৰমলাই ক'লৈ যোৱা বুলি কোৱাত ৰবীনে উক্ত কথাফাকি কৈছিল।\nBy Rohit Chetry at October 05, 2021